text:
 |
 52012PC0073
 Priekšlikums EIROPAS PARLAMENTA UN PADOMES REGULA par vērtspapīru norēķinu uzlabošanu Eiropas Savienībā, centrālajiem vērtspapīru depozitārijiem (CVD) un grozījumiem Direktīvā 98/26/EK /* COM/2012/073 final - 2012/0029 (COD) */
 PASKAIDROJUMA RAKSTS
 1. Priekšlikuma konteksts
 Centrālie vērtspapīru depozitāriji (CVD) ir
 finanšu tirgiem sistēmiski nozīmīgas iestādes. Ikvienam vērtspapīru
 tirdzniecības darījumam, kas tiek veikts gan biržā, gan ārpus biržas, seko
 pēctirdzniecības procesi, un tad tiek veikts norēķins par šo darījumu, kas
 nozīmē vērtspapīru piegādi pret skaidro naudu. CVD ir svarīgākās iestādes,
 kuras dod iespēju veikt norēķinu, izmantojot tā sauktās vērtspapīru norēķinu
 sistēmas. CVD arī nodrošina vērtspapīru kontu sākotnējo reģistrēšanu un
 centralizētu uzturēšanu, veicot grāmatojumus par to, cik daudz vērtspapīru
 emitējis kāds emitents un kā mainās šo vērtspapīru turētāji.
 CVD ir svarīga nozīme arī nodrošinājuma tirgū,
 īpaši monetārās politikas vajadzībām. Piemēram, gandrīz visi nodrošinājumi,
 kuri ir piemēroti centrālās bankas monetārās politikas operācijām ES
 teritorijā, jo īpaši eurozonā, iziet caur CVD pārvaldītām vērtspapīru norēķinu
 sistēmām.
 Izmantojot vērtspapīru norēķinu sistēmas ES,
 2010. gadā tika veikti norēķini par darījumiem apmēram
 EUR 920 triljonu vērtībā, un 2010. gada beigās tajās turēto
 vērtspapīru apjoms bija apmēram EUR 39 triljoni. ES ir vairāk nekā
 30 CVD, parasti pa vienam katrā valstī, un divi "starptautiskie"
 CVD (Clearstream Banking Luxembourg un Euroclear Bank), kuri ir
 CVD apakškategorija un kuru specializācija ir starptautisko obligāciju jeb
 euroobligāciju emisija.
 Lai gan vienas valsts ietvaros CVD kopumā
 darbojas droši un efektīvi, CVD pārrobežu kombinēšanas iespēja un saziņa ir
 mazāk droša, kas nozīmē, ka ieguldītājiem rodas lielāks risks un izmaksas,
 veicot pārrobežu ieguldījumu. Piemēram, neveiktu norēķinu skaits ir lielāks
 pārrobežu darījumiem nekā iekšzemes darījumiem, un pārrobežu izmaksas ir līdz
 pat četrām reizēm lielākas nekā izmaksas iekšzemes norēķiniem.
 Šīs drošības problēmas rodas vairāku, tostarp
 šādu faktoru dēļ:
 · norēķinu cikla ilgums. Laiks starp tirdzniecības darījumu un norēķinu
 nav saskaņots visā ES, tādējādi rodas traucējumi, veicot pārrobežu norēķinus
 par vērtspapīriem;
 · neliela, bet ievērojama daļa vērtspapīru joprojām ir papīra formā. Par
 šādiem vērtspapīriem norēķinu veic daudz ilgākā norēķinu ciklā, kas palielina
 risku ieguldītājiem;
 · neveikti norēķini, tas ir, situācijas, kad norēķins par darījumu netiek
 veikts plānotajā norēķina datumā; ne visos tirgos šādās situācijās piemēro
 preventīvas soda sankcijas, bet, ja piemēro, tad norēķinu disciplinārie
 pasākumi dažādos tirgos ir ļoti atšķirīgi;
 · kaut gan Direktīva 98/26/EK par norēķinu galīgumu maksājumu un
 vērtspapīru norēķinu sistēmās[1]
 ir samazinājusi traucējumus vērtspapīru norēķinu sistēmās, kurus rada pret
 sistēmas dalībnieku sākta maksātnespējas procedūra, tā nepievēršas citiem
 sistēmas riskiem vai tā CVD izturētspējai, kurš pārvalda sistēmu. Uz dažiem CVD
 vēl attiecas arī kredītrisks un likviditātes risks, kas izriet no tādu banku
 pakalpojumiem līdzīgu papildpakalpojumu sniegšanas, kuri ir saistīti ar
 norēķiniem;
 · nolīgumi par saikni starp CVD. Kaut gan tos uzskata par pirmo soli ceļā
 uz Eiropas norēķinu tirgu konsolidāciju, tomēr, nepastāvot konkrētiem
 konsultatīvas uzraudzības noteikumiem par šādu saikni, tie raisa bažas par
 drošību. Turklāt tie palielina CVD savstarpējās saiknes, un tas ir pietiekams
 iemesls kopīgas konsultatīvas uzraudzības sistēmas ieviešanai.
 Nopietnas bažas raisa arī tas, ka nepastāv
 efektīvs vienots iekšējais tirgus norēķiniem. Eiropas pēctirdzniecības tirgū
 joprojām pastāv nozīmīgi šķēršļi, piemēram, ierobežojumi vērtspapīru emitentu
 piekļuvei CVD, dažādās Savienības dalībvalstīs atšķirīgi licencēšanas režīmi un
 noteikumi par CVD, kā arī ierobežotā konkurence starp valstu CVD. Šo šķēršļu
 dēļ tirgus ir ļoti sadrumstalots. Līdz ar to pārrobežu norēķini par darījumiem
 ir atkarīgi no pārmērīgi sarežģītām turēšanas "ķēdēm", kurās bieži
 iesaistīti vairāki CVD un vairāki citi starpnieki. Tas negatīvi ietekmē
 efektivitāti un arī riskus saistībā ar pārrobežu darījumiem.
 Šīs tendences varētu pastiprināties saistībā
 ar Target2 Securities (T2S) projekta attīstīšanos; šo projektu sāka
 Eurosistēma, lai nodrošinātu neierobežotu kopēju platformu vērtspapīru
 norēķiniem Eiropā, un tā plānotais sākums ir 2015. gads.
 Ierosinātā regula pievēršas šīm problēmām.
 Tajā tiek ieviests pienākums uzrādīt visus pārvedamos vērtspapīrus
 dematerializētā veidā un grāmatot tos CVD, pirms tie tiek tirgoti regulētās
 tirdzniecības vietās. Regula saskaņo norēķinu periodus un norēķinu disciplīnas
 režīmus ES. Tā ievieš vienotu noteikumu kopumu, kuru pamatā ir starptautiskie
 standarti attiecībā uz riskiem, kuri ir saistīti ar CVD operācijām un
 pakalpojumiem. Tā kā uz CVD attieksies identiski pamatnoteikumi visā ES, tiem
 tiks noteiktas vienotas prasības licenču saņemšanai un atļaujai darboties visā
 ES, kas palīdzēs novērst pastāvošos šķēršļus saistībā ar piekļuvi.
 Tādējādi ierosinātā regula palielinās sistēmas
 drošību un atvērs tirgu CVD sniegtajiem pakalpojumiem, attiecīgi uzlabojot
 vērtspapīru norēķinu efektivitāti. Ierosinātā regula pabeigs vērtspapīru tirgus
 infrastruktūru tiesisko regulējumu, tāpat kā Direktīva 2004/39/EK, kas attiecas
 uz finanšu instrumentu tirgiem[2],
 pabeigs tiesisko regulējumu attiecībā uz tirdzniecības vietām un ierosinātā
 regula par darījumiem ar atvasinātiem instrumentiem – attiecībā uz centrālajiem
 darījumu partneriem.
 Šī iniciatīva jau saņēmusi plašu politisko
 atbalstu. ECOFIN padome 2008. gada 2. decembrī uzsvēra
 nepieciešamību stiprināt CVD pārvaldīto vērtspapīru norēķinu sistēmu drošību un
 stabilitāti un vienojās, ka ir nepieciešams ES tiesību akts, kas pievērstos
 juridiskajiem šķēršļiem saistībā ar pēctirdzniecības procedūrām, tostarp
 šķēršļiem, kuri kavē piekļuvi CVD. Nepieciešamība izstrādāt atbilstīgus
 standartus CVD ir arī atzīta starptautiskā mērogā. Jau 2001. gadā
 starptautiskie banku darbības un vērtspapīru regulatori (CPSS–IOSCO)
 pieņēma ieteikumu kopumu par vērtspapīru norēķinu sistēmām. Minētos ieteikumus
 pielāgoja Eiropas regulatori (ECBS–CESR), 2009. gadā pieņemot
 nesaistošas vadlīnijas. Finanšu stabilitātes padome 2010. gada oktobrī
 atkārtoti uzsvēra aicinājumu atjaunināt standartus, lai stiprinātu tirgus
 pamatā esošās infrastruktūras, un lūdza pārskatīt un pastiprināt esošos
 standartus.
 2. Apspriešanās ar ieinteresētajām personām
 un ietekmes novērtējuma rezultāti
 Šīs iniciatīvas pamatā ir plašs un
 nepārtraukts dialogs un apspriešanās ar visām galvenajām ieinteresētajām
 personām, tostarp vērtspapīru un banku darbības regulatoriem, ECB un visu veidu
 tirgus dalībniekiem. Iniciatīvā ņemti vērā viedokļi, kas tika pausti
 sabiedriskās apspriešanas laikā no 2011. gada 13. janvāra līdz
 1. martam, un ieguldījums, kuru kopš 2010. gada vasaras devušas
 visdažādākās ieinteresēto personu grupas.
 Turklāt pēc Oxera Consulting pasūtījuma
 tika veikts ārējs pētījums par izmaksām un cenām pēctirdzniecības nozarē. Oxera
 sniedza pirmo ziņojumu 2009. gadā, bet otro — 2011. gadā. Abi
 ziņojumi sniedz lietderīgus datus par izmaksu starpībām starp pārrobežu un
 iekšzemes pēctirdzniecības izmaksām Eiropā.
 Komisija veica politikas risinājumu ietekmes
 novērtējumu saskaņā ar tās labāka regulējuma politiku. Politikas risinājumi
 tika vērtēti, ņemot vērā tādus svarīgus mērķus kā lielāka drošība, efektivitāte
 un vienādi darbības nosacījumi CVD pakalpojumiem Eiropā. Novērtējums tiks
 veikts, ņemot vērā to, cik efektīvi var panākt iepriekš minētos mērķus un cik
 efektīvi no izmaksu viedokļa var īstenot dažādus politikas risinājumus.
 Ietekmes novērtējuma ziņojuma projekts tika
 iesniegts Komisijas Ietekmes novērtējuma padomei (IAB) 2011. gada
 16. martā, bet pārskatītais projekts — 2011. gada
 8. augustā. Pēc Ietekmes novērtējuma padomes piezīmju saņemšanas projekta
 ziņojums tika ievērojami uzlabots, pastiprinot konstatēto problēmu
 apliecinājumu bāzi un dažādu politikas risinājumu analīzi, īpaši attiecībā uz
 banku pakalpojumiem papildus norēķinu pakalpojumiem, un iekļaujot aplēsi par
 vispārējiem ieguvumiem un dažādo politikas risinājumu ietekmi uz dažādām
 ieinteresēto personu grupām, kā arī skaidrāku un izteiktāku uzraudzības un
 novērtēšanas sistēmu.
 3. Priekšlikuma juridiskie aspekti
 3.1. Juridiskais pamats
 Priekšlikuma pamatā ir Līguma par Eiropas
 Savienības darbību (LESD) 114. pants, kas ir vispiemērotākais juridiskais
 pamats šajā jomā. Būtībā priekšlikuma mērķis ir pievērsties vērtspapīru
 norēķinu drošības un efektivitātes trūkumam un šķēršļiem iekšējā tirgus
 darbībā, kurus rada atšķirības valstu noteikumos, kas regulē vērtspapīru
 norēķinus un CVD darbības, kas pārvalda vērtspapīru norēķinu sistēmas. Šo mērķi
 paredzēts īstenot, ieviešot kopēju noteikumu kopumu par dažiem norēķinu cikla
 un disciplīnas aspektiem, kā arī noteikt kopējas konsultatīvas uzraudzības
 prasības saistībā ar CVD izturētspēju un piekļuvi CVD. Bez šādiem kopējiem
 noteikumiem un prasībām pasākumiem, kas tiks veikti atsevišķu valstu līmenī un,
 domājams, būs atšķirīgi, būs tieša negatīva ietekme uz drošību, efektivitāti un
 konkurenci norēķinu tirgos Savienībā. Uzskata, ka regula ir vispiemērotākais
 instruments, lai nodrošinātu, ka visiem tirgus dalībniekiem ir vienoti un tieši
 piemērojami pienākumi saistībā ar norēķinu ciklu un disciplīnu un ka CVD tiek
 piemēroti vienoti un tieši piemērojami konsultatīvas uzraudzības standarti
 Savienībā, kuri pastiprina to izturētspēju un centrālo lomu, uzturot
 dematerializētas grāmatojumu sistēmas un nodrošinot norēķinu procesu.
 Tā kā ierosinātās regulas galvenais mērķis ir
 ieviest vairākus juridiskus pienākumus, kuri tieši attiecas uz tirgus
 dalībniekiem un kuri ir, piemēram, gandrīz visu pārvedamo vērtspapīru
 grāmatošana dematerializētā veidā CVD un stingrāks norēķinu grafiks, un tā kā
 CVD atbild par vērtspapīru norēķinu sistēmu darbību un pasākumu piemērošanu,
 lai nodrošinātu savlaicīgu norēķinu veikšanu Savienībā, ir svarīgi, ka visi CVD
 pastāvīgi nodrošina atbilstību vienotām un striktām konsultatīvas uzraudzības
 prasībām, kā noteikts priekšlikumā. Tādēļ ir nepieciešams priekšlikumā iekļaut
 vienotu un tieši piemērojamu noteikumu kopumu par atļauju piešķiršanu CVD un
 pastāvīgu CVD uzraudzību, kā secinājumu par tirgus dalībniekiem noteiktajiem
 juridiskajiem pienākumiem.
 3.2. Subsidiaritāte un
 proporcionalitāte
 Saskaņā ar Līguma par Eiropas Savienību
 5. panta 3. punktā noteikto subsidiaritātes principu rīkoties ES
 līmenī var tikai tad, kad dalībvalstis vienas pašas nevar pietiekami sasniegt
 plānotos mērķus, un tāpēc, ņemot vērā ieteiktās rīcības apmēru vai ietekmi, tos
 var labāk sasniegt ES.
 Priekšlikuma mērķis būtībā ir nodrošināt
 lielāku Eiropas vērtspapīru tirgus drošību un efektivitāti Savienībā, un šim
 mērķim nepieciešama koordinēta ES rīcība. Vēl viens pamatojums Savienības
 rīcībai ir CVD sistēmiskais raksturs un to arvien pieaugošās savstarpējās
 saiknes, īpaši pēc T2S ieviešanas.
 Attiecībā uz atļauju izsniegšanu CVD un CVD
 uzraudzību ierosinātās regulas mērķis ir līdzsvarot iestāžu kompetenču jomas un
 citu kompetento iestāžu intereses. Eiropas Vērtspapīru un tirgus iestādei
 (EVTI) tiks piešķirta galvenā loma strīdu risināšanā, sadarbības kārtības
 veicināšanā starp valstu iestādēm un tehnisko standartu izstrādāšanā,
 apspriežoties ar Eiropas Centrālo banku sistēmas (ECBS) dalībniekiem.
 Noteikti aspekti jau ir aptverti esošajos
 Savienības tiesību aktos. Piemēram, vērtspapīru norēķinu sistēmas jau ir
 definētas Direktīvā 98/26/EK par norēķinu galīgumu maksājumu un
 vērtspapīru norēķinu sistēmās[3],
 bet Direktīvā 2004/39/EK paredzēti daži noteikumi par tirgus dalībnieku
 piekļuvi izvēlētajai vērtspapīru norēķinu sistēmai. Ierosinātā regula atbilst
 šiem Savienības dokumentiem.
 Priekšlikumā arī pilnībā ņemts vērā Līguma par
 Eiropas Savienību 5. panta 4. punktā noteiktais proporcionalitātes
 princips, t. i., ka Savienības rīcībai vajadzētu būt atbilstīgai noteiktā
 mērķa sasniegšanai un nevajadzētu pārsniegt nepieciešamo apjomu. Ierosinātā
 regula ir saderīga ar šo principu un nodrošina atbilstīgu līdzsvaru starp
 iesaistītajām valsts interesēm un ierosināto pasākumu izmaksu efektivitāti.
 Priekšlikumā pilnībā ņemta vērā nepieciešamība līdzsvarot drošību, efektivitāti
 tirgū un izmaksas ieinteresētajām personām.
 3.3. Sīkāks paskaidrojums par šo
 priekšlikumu
 Ierosinātajā regulā ir divas daļas: pasākumi,
 kas paredzēti visiem tirgus dalībniekiem vērtspapīru norēķinu kontekstā
 (II sadaļa), un pasākumi, kas īpaši paredzēti CVD (III, IV un
 V sadaļa). Pārējās sadaļas — apraksts par darbības jomu un
 definīcijas (I sadaļa) un pārejas un noslēguma noteikumi
 (VI sadaļa) — attiecas uz abām priekšlikuma daļām.
 3.3.1. Priekšlikuma darbības joma
 (I sadaļa)
 Ierosinātā regula attiecas uz visiem CVD, bet
 atbrīvo no atļaujas piešķiršanas un uzraudzības prasībām ECBS dalībnieces un
 citas valsts vai publiskas struktūras, kas veic līdzīgus pakalpojumus,
 piemēram, tādas dalībvalstu valsts sektora iestādes, kuras veic valsts parāda
 pārvaldību vai intervences darbības saistībā ar valsts parāda pārvaldību un
 kuras citādi atbilst CVD statusam. Tomēr uz šādām iestādēm attiecas viss CVD
 noteikto prasību kopums. Uz tām neattiecas IV sadaļa, kurā nodalīti banku
 pakalpojumi papildus norēķinu pakalpojumu veikšanai un citi CVD pakalpojumi, jo
 savas būtības dēļ minētās iestādes sniedz šādus papildpakalpojumus.
 Attiecībā uz finanšu instrumentiem
 priekšlikums attiecas uz visiem finanšu instrumentiem saistībā ar prasībām CVD,
 bet tas galvenokārt aptver pārvedamus vērtspapīrus, kā definēts
 Direktīvas 2004/39/EK 4. panta 1. punkta 18. apakšpunktā
 (būtībā — akcijas un obligācijas) II sadaļas par vērtspapīru norēķinu
 piemērošanai.
 3.3.2. Vērtspapīru norēķins (II sadaļa)
 Ierosinātās regulas galvenais mērķis ir
 palielināt norēķinu drošību. Dokumenta II sadaļā iekļauti trīs pasākumu
 kopumi šī mērķa sasniegšanai. Pirmkārt, priekšlikumā paredzēta
 t. s. vērtspapīru dematerializēšana/imobilizēšana, kas nozīmē vērtspapīru
 emitēšanu dematerializētā veidā. Šā pasākuma mērķis ir paaugstināt norēķinu
 efektivitāti, atvieglot norēķinu periodu saīsināšanu un nodrošināt vērtspapīru
 emisijas integritāti, atvieglojot vērtspapīru turēšanas datu saskaņošanu.
 Dematerializēti vērtspapīri nav obligāti jāgrāmato CVD, pirms ar tiem tiek
 veikta tirdzniecība vai tie tiek sniegti kā nodrošinājums. Tos var grāmatot,
 piemēram, reģistros. Tomēr, ja tie tiek tirgoti tirdzniecības vietās, uz kurām
 attiecas Direktīva 2004/39/EK, tie jāgrāmato CVD, lai uz tiem attiektos
 vērtspapīru norēķinu sistēmām paredzētā aizsardzība saskaņā ar
 Direktīvu 98/26/EK un lai atvieglotu saskaņošanu starp iegrāmatotajiem
 vērtspapīriem no vienas puses un tirgotajiem vērtspapīriem no otras.
 Ierosinātajā regulā paredzēts pietiekami ilgs pārejas periods (līdz 2018. gada
 1. janvārim), lai ļautu panākt atbilstību šim pasākumam tirgus
 dalībniekiem no dalībvalstīm, kurās joprojām pastāv ievērojams apjoms uz papīra
 nodrukātu vērtspapīru.
 Otrkārt, II sadaļā tiek saskaņots norēķinu
 periods vērtspapīru darījumiem visā ES. Eiropā vairumā gadījumu norēķinu par
 vērtspapīru darījumu veic divas vai trīs dienas pēc tirdzniecības dienas
 atkarībā no konkrētā tirgus. Norēķinu periods tiks saskaņots, un tas būs divas
 dienas pēc tirdzniecības dienas, kaut gan būs atļauts norēķinu veikt ātrāk.
 Treškārt, II sadaļā tiek saskaņoti norēķinu disciplīnas pasākumi ES. Tos
 veido ex ante pasākumi neveiktu norēķinu novēršanai un ex post
 pasākumi neveiktu norēķinu radīto problēmu risināšanai. Galvenais mērķis ir
 samazināt neveiktu norēķinu skaitu un novērst konkurenci, kas pazemina norēķinu
 disciplīnas standartus, piemēram, starp tirgiem, kuros var pastāvēt atšķirīgas
 soda sankciju sistēmas. Ierosinātā regula neattiecas tikai uz CVD, bet tās
 mērķis ir pakļaut tos tirgus dalībniekus, kuri plānotajā norēķina datumā
 nepiegādā vērtspapīrus, saskaņotai iepirkšanas procedūrai, kuru tad, ja
 darījumam ir veikta tīrvērte, var īstenot centrālais darījuma partneris vai
 kura var būt ietverta tirdzniecības vietas iekšējos noteikumos.
 3.3.3. CVD (III sadaļa)
 Atļauju izsniegšana CVD un CVD uzraudzība
 (I nodaļa)
 Direktīvā 98/26/EK vērtspapīru norēķinu
 sistēma jau ir definēta kā oficiāla vienošanās, saskaņā ar kuru var veikt
 vērtspapīru pārvedumu starp dažādiem dalībniekiem. Tomēr minētā direktīva
 nepievēršas iestādēm, kuras atbild par šādu sistēmu darbību. Ņemot vērā šādu
 sistēmu arvien pieaugošo sarežģītību un ar norēķiniem saistītos riskus, ir
 svarīgi tiesību aktos definēt iestādes, kuras pārvalda vērtspapīru norēķinu sistēmu
 darbību, izsniegt atļaujas šādām iestādēm un tās uzraudzīt saskaņā ar kopējiem
 konsultatīvas uzraudzības standartiem. CVD tiek definēts kā juridiskā persona,
 kas pārvalda vērtspapīru norēķinu sistēmas darbību un veic vismaz vēl vienu
 pamatpakalpojumu (vai nu "notāra" pakalpojumus, vai centralizētas
 uzturēšanas pakalpojumus). Turklāt CVD drīkst veikt tikai noteiktus
 papildpakalpojumus, kuri lielākoties ir saistīti ar pamatpakalpojumiem. Ja šādi
 papildpakalpojumi ietver nodokļu pakalpojumus, CVD būtu jānodrošina, ka tie
 atbilst attiecīgās dalībvalsts tiesību aktiem nodokļu jomā. Ieturamā nodokļa
 atvieglojumu procedūru gadījumā CVD būtu jāievēro visas prasības, ko nodokļa
 ieturēšanai pakļauto maksājumu izcelsmes dalībvalsts nosaka finanšu
 starpniekiem, ļaujot tiem piemērot ieturējumu un pieprasīt ieturamā nodokļa
 atvieglojumu maksājumu faktiskā īpašnieka vārdā. Tas jo īpaši var ietvert
 pienākumu paziņot ieguldītāja informāciju tieši izcelsmes dalībvalstij (par to
 saņemot iespēju pieprasīt atbrīvojumu no nodokļu ieturēšanas izcelsmes valstī),
 kas savukārt var šo informāciju nodot finanšu instrumentu faktiskā īpašnieka
 dzīvesvietas dalībvalstij.
 Atļaujas CVD izsniegs un tos uzraudzīs
 reģistrācijas valsts kompetentās iestādes. Tomēr, ņemot vērā aizvien lielāku pārrobežu
 faktoru CVD darbībā, būs jāapspriežas ar citām iestādēm, kuras ir saistītas ar
 CVD nodrošināto vērtspapīru norēķinu sistēmu (vai vairākām sistēmām) un ar
 citiem grupas uzņēmumiem. EVTI būs nozīmīga loma tehnisko standartu projekta
 izstrādē, saskaņojot atļauju izsniegšanas procesu un nodrošinot iestāžu
 sadarbību.
 Saskaņā ar priekšlikumu CVD, kuriem ir
 izsniegta atļauja, tiek piešķirta "pielaide", lai varētu sniegt
 pakalpojumus Savienībā, vai nu tieši sniedzot pakalpojumus citā dalībvalstī,
 vai atverot filiāli šajā dalībvalstī. Trešās valsts CVD var tikt piešķirta
 piekļuve Savienībā, ja EVTI atzīst šo iestādi. Atzīt var tikai pēc tam, kad
 Komisija ir pārliecinājusies par to, ka trešās valsts juridiskais un
 uzraudzības pamats ir līdzvērtīgs Savienībā esošajam pamatam un trešā valsts
 nodrošina, ka Savienības juridiskais un uzraudzības pamats tiek faktiski
 līdzvērtīgi atzīts, uz CVD attiecas atļaujas izsniegšana un uzraudzība, kas
 faktiski pastāv attiecīgajā trešā valstī, un starp EVTI un minētās trešās valsts
 iestādēm ir izveidota sadarbības kārtība.
 Prasības attiecībā uz CVD un tiesību aktu
 konflikts (II un III nodaļa)
 Tā kā CVD ir sistēmiski svarīgi un veic
 vērtspapīru tirgum nozīmīgus pakalpojumus, uz tiem jāattiecina augsti
 konsultatīvas uzraudzības standarti, lai spētu pastāvēt un nodrošinātu savu
 dalībnieku aizsardzību. Prasības attiecībā uz CVD II nodaļā ir apvienotas
 vairākās kategorijās: prasības saistībā ar organizatorisko struktūru
 (1. iedaļa), darījumu veikšanas noteikumi (2. iedaļa), pakalpojumi
 attiecībā uz CVD pakalpojumiem (3. iedaļa), konsultatīvas uzraudzības
 prasības (4. iedaļa) un prasības attiecībā uz saikni starp CVD
 (5. iedaļa).
 Saskaņā ar 1. iedaļu CVD jābūt stabilai
 pārvaldības kārtībai, pieredzējušiem un piemērotiem augstākā līmeņa vadītājiem,
 valdes locekļiem un akcionāriem, un tiem jāveido lietotāju komitejas, kurās
 būtu pārstāvēti emitenti un katras vērtspapīru norēķinu sistēmas dalībnieki.
 Ārpakalpojumu izmantošana pakalpojumu vai darbību sniegšanai nedrīkstētu
 mazināt CVD atbildību pret dalībniekiem vai emitentiem vai dažādu iestāžu
 veikto uzraudzību un pārraudzības funkciju. Nozīmīgs izņēmums ir paredzēts
 attiecībā uz ārpakalpojumu režīmu ar publiskām struktūrām, piemēram, T2S projekts,
 kura darbību nodrošina Eurosistēma, un tā regulējums ir noteikts īpašā sistēmā,
 par kuru vienojušās kompetentās iestādes.
 Saskaņā ar 2. iedaļu tiek ieviestas
 nozīmīgas prasības saistībā ar to, lai CVD noteiktu nediskriminējošus,
 pārredzamus un stingrus riska kritērijus dalībai vērtspapīru norēķinu sistēmās.
 Šīs prasības pastiprina IV nodaļā noteiktie piekļuves noteikumi. Saskaņā
 ar šo iedaļu tiek ieviesti arī svarīgi pārredzamības principi attiecībā uz
 publiski atklājamu informāciju par cenām un informācijas atklāšanu
 kompetentajām iestādēm par sniegtā pakalpojuma izmaksām un ieņēmumiem.
 3. iedaļas 34. pantā par prasībām
 attiecībā uz CVD pakalpojumiem tiek atzīta CVD nozīmīgā loma vērtspapīru
 emisijas integritātes nodrošināšanā, un tajā ietverts pienākums saskaņot kontus
 dienas laikā. No kontu nodalīšanas viedokļa dalībnieku aktīvu aizsardzības
 nolūkiem priekšlikumā noteiktās prasības ir plašākas nekā
 Direktīvas 2004/39/EK prasības un uzliek par pienākumu CVD nodalīt katra
 dalībnieka kontus no citu dalībnieku kontiem, kā arī dot dalībniekiem iespēju
 nodalīt katra sava klienta kontus. Attiecībā uz skaidrās naudas norēķinu
 saskaņā ar priekšlikumu CVD jāveic norēķins centrālās bankas kontos, ja tas ir
 iespējams un šāda iespēja pastāv. Norēķins, izmantojot komercbanku naudas
 norēķinus, ir atļauts, tomēr, pretēji dažkārt pastāvošai praksei, norēķinu
 veic, izmantojot atsevišķu kredītiestādi, kura darbojas kā norēķinu iestāde.
 Konsultatīvas uzraudzības prasības pašiem CVD
 noteiktas 4. iedaļā, un tajā ietverti svarīgi noteikumi par darbības riska
 mazināšanu. Tā kā CVD nebūs atļauts tieši veikt pakalpojumus, kas ir līdzīgi
 banku darbībai, CVD galvenokārt saskarsies ar darbības risku. Šie noteikumi
 paredz atbilstīgus pasākumus, lai pastāvīgi nodrošinātu darbību, tostarp
 norēķinu, nepārtrauktību. Kapitāla prasības arī tiek noteiktas, atsaucoties uz
 darbības izdevumiem: CVD turējumā jābūt kapitālam, nesadalītajai peļņai un
 rezervēm, lai segtu vismaz sešu mēnešu darbības izdevumus.
 Tā kā CVD kļūst arvien vairāk savstarpēji
 saistīti un līdz ar T2S uzsākšanu tiek paredzēta šā procesa
 paātrināšanās, 45. pantā noteiktas svarīgas konsultatīvas uzraudzības
 prasības savstarpēji saistītiem CVD, tostarp identisku norēķina galīguma
 noteikumu izstrāde.
 Iedaļas III nodaļas mērķis ir palielināt
 tiesisko noteiktību saistībā ar vērtspapīru darījumiem, ierosinot tiesību
 kolīziju normas attiecībā uz CVD turētu vērtspapīru īpašumtiesību aspektiem.
 Piekļuve CVD (IV nodaļa)
 Tirgus atvēršana CVD pakalpojumiem un šķēršļu
 likvidēšana piekļuvei ir viens no šīs iniciatīvas mērķiem. IV nodaļa
 pievēršas triju veidu piekļuvei: a) starp emitentiem un CVD, b) starp CVD un c)
 starp CVD un citām tirgus infrastruktūrām.
 Daudzās dalībvalstīs pastāv likumā noteikta
 prasība emitentiem emitēt savas valsts CVD tikai noteikta veida vērtspapīrus,
 īpaši akcijas. Ar 47. pantu tiek ieviestas emitentu tiesības iegrāmatot
 savus vērtspapīrus ikvienā CVD, kas ir saņēmis atļauju, un CVD tiesības sniegt
 pakalpojumus attiecībā uz vērtspapīriem, kuri emitēti saskaņā ar citas
 dalībvalsts tiesību aktiem. Valstu īpatnības tiek ievērotas, atzīstot, ka šādas
 tiesības neskar uzņēmējdarbības tiesību aktus, saskaņā ar kuriem vērtspapīri
 emitēti.
 2. un 3. iedaļā noteikti piekļuves
 principi. CVD vajadzētu būt tiesībām kļūt par cita CVD vērtspapīru norēķinu
 sistēmas dalībnieku, pamatojoties uz nediskriminējošiem un uz risku balstītiem
 principiem. Pamatojoties uz šiem pašiem principiem, CVD vajadzētu būt tiesībām
 pieprasīt, lai cits CVD izstrādā īpašas funkcijas, par kurām maksu iekasē,
 pamatojoties uz principu "izmaksas plus papildmaksa". Tāpat CVD
 vajadzētu būt tiesībām no centrālajiem darījumu partneriem un tirdzniecības
 vietām saņemt darījumu datus, un šādām infrastruktūrām vajadzētu būt piekļuvei
 CVD pārvaldītajām vērtspapīru norēķinu sistēmām. Ikvienu strīdu starp iesaistītajām
 kompetentajām iestādēm varētu iesniegt EVTI atrisināšanai.
 3.3.4. Kredītiestādes, kuras
 norīkotas par norēķinu iestādēm (IV sadaļa)
 Kā aprakstīts iepriekš, ja iespēja veikt
 norēķinu, izmantojot centrālo banku, nav praktiska vai pieejama, CVD var
 piedāvāt saviem dalībniekiem veikt naudas norēķinu komercbankās. Tomēr banku
 pakalpojumus papildus norēķinu pakalpojumiem CVD nevajadzētu sniegt pašiem, bet
 to kompetentajām iestādēm vajadzētu tos pilnvarot norīkot kredītiestādi, kura
 darbotos kā norēķinu iestāde, atverot skaidrās naudas kontus un piešķirot
 kredītus norēķinu veicināšanai, ja vien kompetentās iestādes, balstoties uz to
 rīcībā esošajiem pierādījumiem, nepierāda, ka vienas kredītiestādes pakļāvums
 koncentrētam kredītriskam un likviditātes riskam nav pietiekami mazināts. CVD
 un norēķinu iestāžu nodalīšana ir nozīmīgs risināms pasākums, lai palielinātu
 CVD drošību. Banku pakalpojumi papildus norēķinu pakalpojumiem palielina
 riskus, kādiem CVD pakļauti, un attiecīgi palielina iespēju, ka CVD radīsies zaudējumi
 saistībā ar saistību nepildīšanu vai tie tiks pakļauti ievērojamam stresam. Lai
 gan daži CVD banku pakalpojumus parasti sniedz dienas laikā un šādi pakalpojumi
 aptver tikai ar norēķiniem saistītus papildpakalpojumus, apgrozītās summas
 tomēr ir nozīmīgas un, ja šāds CVD nepilda saistības, tas negatīvi ietekmētu
 vērtspapīru un maksājumu tirgu. Prasība, ka banku pakalpojumus sniedz juridiskā
 persona, kas nesniedz CVD pamatpakalpojumus, neļaus nodot ar banku
 pakalpojumiem saistītos riskus CVD pamatpakalpojumiem, īpaši maksātnespējas vai
 nopietna stresa gadījumā, ko rada banku pakalpojumi. Šī prasība arī dos CVD un
 valsts iestādēm vairāk iespēju rast atbilstīgus risinājumus gadījumā, ja
 saistības nepilda norēķinu iestāde, kas sniedz banku pakalpojumus. Tiem CVD,
 kuri patlaban sniedz banku pakalpojumus, izmaksas saistībā ar šo pasākumu
 galvenokārt būs saistītas ar atsevišķas juridiskās personas izveidošanu banku
 pakalpojumu sniegšanai, savukārt tiem CVD, kuri vēlēsies attīstīt šādus
 pakalpojumus turpmāk, neradīsies ievērojamas papildizmaksas par atsevišķas
 juridiskās personas izveidi. Mazāk stingra alternatīva banku pakalpojumu
 nodalīšanai pilnībā nenovērstu draudus nodot riskus no banku pakalpojumiem CVD
 pamatpakalpojumiem.
 Lai nodrošinātu efektivitātes ieguvumus, kas
 saistīti ar CVD un banku pakalpojumu sniegšanu vienas uzņēmumu grupas ietvaros,
 prasība, ka banku pakalpojumi jāveic atsevišķai kredītiestādei, nedrīkstētu būt
 šķērslis tam, ka šī kredītiestāde pieder tai pašai uzņēmumu grupai kā CVD.
 Tomēr, ja gan CVD, gan banku pakalpojumi tiek sniegti vienas uzņēmumu grupas
 ietvaros, kredītiestādes darbībām būtu jābūt ierobežotām, aptverot tikai banku
 pakalpojumus papildus norēķinu pakalpojumiem. Šā ierobežojuma mērķis ir
 samazināt grupas vispārējo riska profilu saistībā ar to, ka šāda kredītiestāde
 ietilpst tajā pašā grupā.
 Kompetentajai iestādei katrā atsevišķā
 gadījumā būtu jāspēj pierādīt, ka nepastāv sistēmisks risks, kas radies, vienai
 un tai pašai juridiskajai personai sniedzot CVD un banku pakalpojumus. Šādā
 gadījumā varētu iesniegt pamatotu pieprasījumu Eiropas Komisijai, kas var atļaut piemērot atkāpi. Jebkurā gadījumā tāda CVD darbībām, kuram
 piešķirta atļauja darboties kā kredītiestādei, būtu jābūt ierobežotām, aptverot
 tikai banku pakalpojumus papildus norēķinu pakalpojumiem.
 Kredītiestādei, kas darbojas kā norēķinu
 iestāde, būtu jāsaņem atļauja saskaņā ar Direktīvu 2006/48/EK par
 kredītiestāžu darbības sākšanu un veikšanu[4].
 Tomēr, tā kā CVD pārvaldītām vērtspapīru norēķinu sistēmām jābūt pēc iespējas
 aizsargātām pret potenciālajiem riskiem, ko rada norēķinu iestādes, šādām
 iestādēm būtu jāatbilst papildprasībām kredītriska un likviditātes riska
 mazināšanai attiecībā uz katru vērtspapīru norēķinu sistēmu, kuru tās apkalpo.
 Tā kā Direktīva 2006/48/EK īpaši
 nepievēršas kredītriskam un likviditātes riskam, kurus dienas laikā rada banku
 pakalpojumi papildus norēķinu pakalpojumiem, uz kredītiestādēm jāattiecina arī
 īpašas pastiprinātas prasības kredītriska un likviditātes riska mazināšanai,
 kuras attiecas uz katru vērtspapīru norēķinu sistēmu, attiecībā uz kuru šī
 iestāde darbojas kā norēķinu iestāde. Ierosinātās prasības norēķinu iestādēm ir
 izstrādātas, ņemot vērā starptautiskos CPSS-IOSCO standartus finanšu
 tirgus infrastruktūrām un pašreizējo tirgus praksi. Tajās ietverta
 kredītpozīciju pilnīga nodrošināšana, dienas likviditātes uzraudzīšana, ņemot
 vērā likviditātes risku, ko rada divu lielāko dalībnieku saistību nepildīšana,
 un likviditātes nodrošinātāju koncentrācijas ierobežojumi.
 3.3.5. Sankcijas (V sadaļa)
 Komisijas paziņojumā par sankcijām finanšu
 pakalpojumu nozarē[5]
 ir pārskatītas pašreizējās sankciju pilnvaras un to praktiskā piemērošana, lai
 veicinātu sankciju konverģenci starp dažādām uzraudzības darbībām. Dažādās
 valstīs piemēroto režīmu novērtējumā, piemēram, atklājies, ka dalībvalstīs
 ievērojami atšķiras finansiālo sankciju līmeņi, ka dažām kompetentajām iestādēm
 nav konkrētu un svarīgu sankciju pilnvaru un ka dažas kompetentās iestādes
 nevar piemērot sankcijas fiziskām un juridiskām personām. Tāpēc Komisija
 ierosina dalībvalstīm nodrošināt, lai regulas pārkāpšanas gadījumā varētu tikt
 piemērotas atbilstīgas administratīvas sankcijas un pasākumi. Šim nolūkam
 kompetento iestāžu rīcībā jābūt obligātam administratīvu sankciju un pasākumu
 kopumam, tostarp iespējai atsaukt atļauju, izteikt publisku brīdinājumu,
 atlaist vadību, atgūt peļņu, kas gūta, pārkāpjot regulu, ja šādus pārkāpumus
 var konstatēt, un piemērot administratīvu sodu. Maksimālajam administratīvā
 soda līmenim nevajadzētu būt zemākam par regulā noteikto līmeni, kas ir
 10 % no gada apgrozījuma juridiskajai personai vai pieci miljoni euro jeb
 10 % no fiziskās personas gada ienākumiem. Nosakot sankciju veidu un
 līmeni, kompetentajām iestādēm vajadzētu ņemt vērā vairākus regulā noteiktos kritērijus,
 tostarp atbildīgās personas uzņēmuma lielumu un finansiālo stabilitāti,
 pārkāpuma ietekmi un atbildīgās personas gatavību sadarboties. Ierosinātā
 regula neliedz atsevišķām dalībvalstīm noteikt augstākus standartus.
 3.3.6. Atbilstība LESD 290. un 291. pantam
 Komisija 2009. gada 23. septembrī
 pieņēma priekšlikumus regulām, ar ko izveido EBI, EAAPI un EVTI. Šajā sakarā
 Komisija vēlas atgādināt paziņojumus par LESD 290. un 291. pantu, ko tā veica,
 pieņemot noteikumus, ar ko izveido Eiropas uzraudzības iestādes, saskaņā ar
 kuriem: "Attiecībā uz normatīvo standartu pieņemšanas procesu Komisija
 uzsver finanšu pakalpojumu nozares unikālo raksturu, kas izriet no Lamfalisī
 struktūras un ir skaidri atzīts LESD 39. deklarācijā. Tomēr Komisijai ir nopietnas
 šaubas par to, vai tās lomas ierobežojumi deleģēto aktu pieņemšanā un
 īstenošanas pasākumu veikšanā ir saskaņā ar LESD 290. un 291. pantu."
 4. Ietekme uz budžetu
 Priekšlikuma ietekme uz budžetu ir saistīta ar
 EVTI piešķirtajiem uzdevumiem, kā norādīts šim priekšlikumam pievienotajos
 leģislatīvajos finanšu pārskatos.
 2012/0029 (COD)
 Priekšlikums
 EIROPAS PARLAMENTA UN PADOMES REGULA
 par vērtspapīru norēķinu uzlabošanu Eiropas
 Savienībā, centrālajiem vērtspapīru depozitārijiem (CVD) un grozījumiem
 Direktīvā 98/26/EK
 (Dokuments attiecas uz EEZ)
 EIROPAS PARLAMENTS UN EIROPAS
 SAVIENĪBAS PADOME,
 ņemot vērā Līgumu par Eiropas Savienības
 darbību un jo īpaši tā 114. pantu,
 ņemot vērā Eiropas Komisijas priekšlikumu,
 pēc leģislatīvā akta projekta nosūtīšanas
 dalībvalstu parlamentiem,
 ņemot vērā Eiropas Ekonomikas un sociālo lietu
 komitejas atzinumu[6],
 ņemot vērā Eiropas Centrālās Bankas atzinumu[7],
 saskaņā ar parasto likumdošanas procedūru,
 tā kā:
 (1)
 Centrālie vērtspapīru depozitāriji (CVD) līdz ar
 centrālajiem darījumu partneriem lielā mērā veicina tādu pēctirdzniecības
 infrastruktūru uzturēšanu, kuras aizsargā finanšu tirgu un dod tirgus
 dalībniekiem pārliecību, ka vērtspapīru darījumi tiek veikti atbilstīgi un
 savlaicīgi, tostarp ārkārtēja stresa situācijās.
 (2)
 Tā kā vērtspapīru norēķinu sistēmas atrodas
 norēķinu procesa beigās, šādas sistēmas, kuru darbību pārvalda CVD, ir
 sistēmiski nozīmīgas vērtspapīru tirgu darbībai. Tajā pašā laikā, atrodoties
 tādas vērtspapīru turēšanas ķēdes augšgalā, ar kuras palīdzību sistēmas dalībnieki
 ziņo par ieguldītāju turētajiem vērtspapīriem, CVD pārvaldītas vērtspapīru
 norēķinu sistēmas arī kalpo par nozīmīgu instrumentu emisijas integritātes
 kontrolēšanai, un tām ir nozīmīga loma ieguldītāju uzticēšanās saglabāšanā.
 Turklāt CVD pārvaldītas vērtspapīru norēķinu sistēmas ir cieši iesaistītas
 monetārās politikas operāciju nodrošinājuma jomā un arī nodrošinājuma
 sniegšanas procesā starp kredītiestādēm, tāpēc tās ir nozīmīgas nodrošinājuma
 tirgus dalībnieces.
 (3)
 Kaut gan Eiropas Parlamenta un Padomes 1998. gada
 19. maija Direktīva 98/26/EK par norēķinu galīgumu maksājumu un
 vērtspapīru norēķinu sistēmās[8]
 samazināja traucējumu vērtspapīru norēķinu sistēmā, kura iemesls ir pret
 sistēmas dalībnieku sākta maksātnespējas procedūra, jāpievēršas citiem vērtspapīru
 norēķinu sistēmu riskiem un arī tāda CVD maksātnespējas vai darbības traucējuma
 riskam, kurš pārvalda vērtspapīru norēķinu sistēmu. Uz vairākiem CVD attiecas
 kredītrisks un likviditātes risks, kas izriet no banku pakalpojumu sniegšanas
 papildus norēķinu pakalpojumiem.
 (4)
 Līdz ar nolīgumiem par saikni starp CVD palielinās
 pārrobežu norēķinu skaits, un rodas jautājums par CVD izturētspēju saistībā ar
 citu dalībvalstu CVD risku pārņemšanu, nepastāvot kopējiem konsultatīvas
 uzraudzības noteikumiem. Turklāt, neraugoties uz pārrobežu norēķinu
 palielināšanos, norēķinu tirgus Savienībā joprojām ir sadrumstalots un
 pārrobežu norēķini ir saistīti ar lielākām izmaksām, ko nosaka atšķirīgie
 valstu noteikumi norēķinu un CVD darbību reglamentēšanai un ierobežotā CVD konkurence.
 Šī sadrumstalotība rada šķēršļus un papildu riskus un izmaksas pārrobežu
 norēķiniem. Ja nebūs noteikti identiski pienākumi tirgus dalībniekiem un kopēji
 konsultatīvas uzraudzības standarti, tad atsevišķu valstu līmenī veiktiem
 pasākumiem, kas, domājams, būs atšķirīgi, būs tieša negatīva ietekme uz
 drošību, efektivitāti un konkurenci norēķinu tirgos Savienībā. Šie nozīmīgie
 šķēršļi iekšējā tirgus darbībā ir jālikvidē, un jānovērš konkurences
 kropļojumi, turklāt nedrīkst pieļaut šādu šķēršļu un kropļojumu veidošanos
 nākotnē. Tādējādi šīs regulas atbilstīgs juridiskais pamats ir Līguma par
 Eiropas Savienības darbību 114. pants, kuru interpretē atbilstīgi
 konsekventai Eiropas Savienības Tiesas judikatūrai.
 (5)
 Regulā jānosaka vairāki vienoti pienākumi tirgus
 dalībniekiem saistībā ar dažiem norēķinu cikla un disciplīnas aspektiem un
 jānodrošina kopēju prasību kopums attiecībā uz CVD kā vērtspapīru norēķinu
 sistēmu pārvaldītājiem. Tā kā regulas noteikumi ir tieši piemērojami, tie
 nodrošinās, ka uz visiem tirgus dalībniekiem un CVD attiecas identiski tieši
 piemērojami pienākumi un noteikumi. Regulai vajadzētu palielināt norēķinu
 drošību un efektivitāti Savienībā, nepieļaujot atšķirīgus valstu noteikumus,
 kas rodas, transponējot direktīvu. Regulai vajadzētu samazināt tirgus
 dalībniekiem un CVD regulējuma sarežģītību, ko rada atšķirīgi valstu noteikumi,
 un vajadzētu ļaut CVD sniegt pārrobežu pakalpojumus, neradot tiem pienākumu
 nodrošināt savas darbības atbilstību dažādiem valstīs pastāvošiem prasību
 kopumiem, piemēram, par atļauju izsniegšanu CVD, CVD uzraudzību,
 organizatorisko struktūru vai riskiem. Regulai, kas nosaka CVD identiskas
 prasības, būtu arī jāveicina konkurences kropļojumu likvidēšana.
 (6)
 Finanšu stabilitātes padome (FSP) 2010. gada
 20. oktobrī aicināja[9]
 stiprināt tirgus pamata infrastruktūras un pārskatīt un pastiprināt esošos
 standartus. Starptautisko norēķinu bankas Maksājumu un norēķinu sistēmu
 komiteja (CPSS) un Starptautiskā Vērtspapīru komisiju organizācija (IOSCO)
 patlaban beidz izstrādāt kopēju standartu projektu. Šie standarti nomainīs
 Starptautisko norēķinu bankas 2001. gada ieteikumus, kurus
 2009. gadā, pieņemot nesaistošus Eiropas norādījumus, pielāgoja Eiropas
 Centrālo banku sistēma (ECBS) un Eiropas Vērtspapīru regulatoru komiteja (CESR).
 (7)
 Padome savos 2008. gada 2. decembra
 secinājumos[10]
 uzsvēra nepieciešamību stiprināt vērtspapīru norēķinu sistēmu drošību un
 stabilitāti un pievērsties juridiskajiem šķēršļiem, kādi Savienībā pastāv
 pēctirdzniecības procesos.
 (8)
 Viens no ECBS pamatuzdevumiem ir veicināt maksājumu
 sistēmu netraucētu darbību. Saistībā ar šo ECBS dalībnieces īsteno uzraudzību,
 nodrošinot efektīvas un stabilas tīrvērtes un maksājumu sistēmas. ECBS
 dalībnieces bieži darbojas kā norēķinu iestādes norēķinu darījumu skaidrās
 naudas darījumā. Tās ir arī svarīgi CVD klienti, kas bieži pārvalda
 nodrošinājuma aspektus monetārās politikas operācijās. ECBS dalībniecēm
 vajadzētu būt cieši iesaistītām, jo ar tām apspriežas par atļauju izsniegšanu
 CVD un CVD uzraudzību, trešo valstu CVD atzīšanu un CVD saikņu apstiprināšanu.
 Tām arī būtu jāiesaistās, apspriežot regulatīvu un īstenošanas tehnisko
 standartu izstrādi, kā arī norādījumus un ieteikumus. Šīs regulas noteikumi
 nedrīkstētu skart Eiropas Centrālās bankas un valstu centrālo banku pienākumus
 nodrošināt efektīvas un stabilas tīrvērtes un maksājumu sistēmas Savienībā un
 citās valstīs.
 (9)
 Dalībvalstu centrālās bankas vai citas struktūras,
 kuras dažās dalībvalstīs veic līdzīgas darbības, piemēram, dalībvalstu
 struktūras, kurām uzticēts veikt vai kuras veic intervences darbības valsts
 parāda pārvaldībā, pašas var sniegt vairākus pakalpojumus, kuru dēļ tās
 atbilstu CVD statusam. Šādas iestādes būtu jāatbrīvo no atļaujas izsniegšanas
 un uzraudzības prasībām, bet uz tām joprojām attiektos pilnais konsultatīvas
 uzraudzības prasību kopums, kādu piemēro CVD. Tā kā centrālās bankas darbojas
 kā norēķinu iestādes norēķinu veikšanai, tās arī būtu jāatbrīvo no regulas
 IV sadaļā noteiktajām prasībām.
 (10)
 Šī regula būtu jāpiemēro norēķinu darījumiem visās
 finanšu iestādēs un CVD darbībām, ja vien nav noteikts citādi. Šī regula
 nedrīkstētu skart citus Savienības tiesību aktus, kuri attiecas uz konkrētiem
 finanšu instrumentiem, piemēram, Eiropas Parlamenta un Padomes 2003. gada
 13. oktobra Direktīvu 2003/87/EK, ar kuru nosaka sistēmu siltumnīcas
 efektu izraisošo gāzu emisijas kvotu tirdzniecībai Kopienā un groza Padomes
 Direktīvu 96/61/EK[11],
 un pasākumiem, kuri pieņemti saskaņā ar minēto direktīvu.
 (11)
 Vērtspapīru grāmatošana dematerializētā veidā ir
 svarīgs solis norēķinu efektivitātes palielināšanai un vērtspapīru emisijas
 integritātes nodrošināšanai, īpaši turēšanas un pārveduma metožu arvien
 pieaugošās sarežģītības kontekstā. Drošības apsvērumu dēļ šī regula nosaka visu
 pārvedamo vērtspapīru grāmatošanu dematerializētā veidā. Šai regulai
 nevajadzētu neteikt vienu konkrētu metodi sākotnējai dematerializētai
 grāmatošanai, un to var veikt kā imobilizāciju, emitējot vispārēju parādzīmi,
 vai kā tūlītēju dematerializēšanu. Šai regulai nevajadzētu noteikt, kāda veida
 iestādes grāmato vērtspapīrus dematerializētā veidā pēc to emisijas; šo darbību
 vajadzētu drīkstēt veikt dažādi ekonomikas dalībnieki, tostarp reģistri. Tomēr
 tad, kad šādus vērtspapīrus tirgo tirdzniecības vietās, uz kurām attiecas
 Eiropas Parlamenta un Padomes 2004. gada 21. aprīļa
 Direktīva 2004/39/EK, kas attiecas uz finanšu instrumentu tirgiem un ar ko
 groza Padomes Direktīvas 85/611/EEK un 93/6/EEK un Eiropas Parlamenta un
 Padomes Direktīvu 2000/12/EK un atceļ Padomes Direktīvu 93/22/EEK[12], vai sniedz par nodrošinājumu saskaņā ar Eiropas Parlamenta un Padomes
 2002. gada 6. jūnija Direktīvu 2002/47/EK par finanšu
 nodrošinājuma līgumiem[13], šādus vērtspapīrus iegrāmato CVD dematerializētajā grāmatojuma
 sistēmā, lai cita starpā nodrošinātu, ka par visiem šādiem vērtspapīriem
 norēķinus var veikt vērtspapīru norēķinu sistēmā.
 (12)
 Lai nodrošinātu norēķinu drošību, ikvienam
 vērtspapīru norēķinu sistēmas dalībniekam, kas pērk vai pārdod noteiktus
 finanšu instrumentus, t. i., pārvedamus vērtspapīrus, naudas tirgus
 instrumentus, kolektīvo ieguldījumu uzņēmumu ieguldījumu apliecības un emisijas
 kvotas, vajadzētu veikt norēķinu par savām saistībām plānotajā norēķina datumā.
 (13)
 Garāki norēķinu periodi par darījumiem ar
 pārvedamiem vērtspapīriem rada nenoteiktību un palielina risku vērtspapīru norēķinu
 sistēmu dalībniekiem. Dažāds norēķinu periodu ilgums dalībvalstīs kavē
 saskaņošanu, un tādēļ rodas kļūdas emitentiem, ieguldītājiem un starpniekiem.
 Tāpēc ir jāparedz kopējs norēķina periods, kas atvieglotu plānotā norēķina
 datuma noteikšanu un veicinātu norēķinu disciplīnas pasākumu īstenošanu.
 Plānotajam norēķina datumam darījumiem ar pārvedamiem vērtspapīriem, kuri
 iekļauti tirdzniecībai tirdzniecības vietās, uz kurām attiecas
 Direktīva 2004/39/EK, vajadzētu būt ne vēlāk kā otrajā darbadienā pēc
 tirdzniecības veikšanas.
 (14)
 CVD un citām tirgus infrastruktūrām būtu jāveic
 pasākumi, lai nepieļautu neveiktu norēķinu gadījumus un risinātu šādu problēmu.
 Ir svarīgi šādus noteikumus vienoti un tieši piemērot Savienībā. Tas nozīmē
 prasību CVD un citām tirgus infrastruktūrām ieviest procedūras, kas tām ļautu
 veikt atbilstīgus pasākumus, lai uz laiku pārtrauktu tāda dalībnieka darbības,
 kurš sistemātiski neveic norēķinus, un publiski atklātu tā identitāti, ja vien
 šādam dalībniekam pirms šāda lēmuma pieņemšanas ir iespēja iesniegt apsvērumus.
 (15)
 Viens no efektīvākajiem risinājumiem neveiktu
 norēķinu gadījumā ir pieprasīt, lai uz dalībnieku, kas neveic maksājumu,
 attiektos iepirkšanas darījums, saskaņā ar kuru piegādājamie vērtspapīri
 jānopērk tirgū pēc plānotā norēķina datuma un jāpiegādā saņēmējam dalībniekam.
 Šai regulai būtu jānodrošina vienoti noteikumi par dažiem iepirkšanas darījuma
 aspektiem attiecībā uz visiem pārvedamiem vērtspapīriem, naudas tirgus
 instrumentiem, kolektīvo ieguldījumu uzņēmumu ieguldījumu apliecībām un
 emisijas kvotām, piemēram, laiku, brīdināšanas periodu, cenas noteikšanu un
 soda sankcijām.
 (16)
 Tā kā šīs regulas galvenais mērķis ir ieviest
 vairākus juridiskus pienākumus, kurus tieši piemērotu tirgus dalībniekiem un
 starp kuriem būtu, piemēram, visu pārvedamu vērtspapīru grāmatošana
 dematerializētā veidā CVD, kad šādus vērtspapīrus tirgo tirdzniecības vietās,
 uz kurām attiecas Direktīva 2004/39/EK, vai sniedz kā nodrošinājumu
 saskaņā ar Direktīvu 2002/47/EK, un norēķinu veikšana par saistībām ne
 vēlāk kā otrajā darbadienā pēc tirdzniecības veikšanas, un tā kā CVD atbild par
 vērtspapīru norēķinu sistēmu darbību un tādu pasākumu piemērošanu, lai
 nodrošinātu savlaicīgu norēķinu Savienībā, ir svarīgi nodrošināt, ka visi CVD
 ir droši un stabili un pastāvīgi nodrošina atbilstību konsultatīvas uzraudzības
 prasībām par organizatorisko struktūru un darījumu veikšanu, kas noteiktas šajā
 regulā. Tādējādi vienoti un tieši piemērojami noteikumi par atļauju izsniegšanu
 CVD un CVD pastāvīgu uzraudzību ir svarīgs secinājums par šajā regulā
 noteiktajiem juridiskajiem pienākumiem tirgus dalībniekiem un ir savstarpēji
 saistīti ar šiem pienākumiem. Tāpēc noteikumi par atļauju izsniegšanu CVD un
 CVD uzraudzību būtu jāietver tajā pašā tiesību aktā, kurā tiek iekļauti tirgus
 dalībniekiem noteiktie juridiskie pienākumi.
 (17)
 Ņemot vērā to, ka uz CVD attiecas kopēju prasību
 kopums, un lai likvidētu esošos šķēršļus pārrobežu norēķinu jomā, ikvienam CVD,
 kas ir saņēmis atļauju, vajadzētu būt brīvībai sniegt pakalpojumus Savienības
 teritorijā, vai nu atverot filiāli, vai arī tieši sniedzot pakalpojumus.
 (18)
 Tā kā Savienības norēķinu tirgum nav robežu,
 jādefinē dažādu tādu iestāžu kompetence, kuras ir iesaistītas šīs regulas
 piemērošanā. Dalībvalstis īpaši norīko kompetentās iestādes, kas atbild par šīs
 regulas piemērošanu un kam piešķirtas pilnvaras veikt to darbības veikšanai
 nepieciešamo uzraudzību un izmeklēšanu. Uz CVD būtu jāattiecas nosacījumam, ka
 tam atļauju izsniedz un to uzrauga tā reģistrācijas vietas kompetentā iestāde un
 ka šāda iestāde ir attiecīgi aprīkota un pilnvarota pārbaudīt, kā CVD veic savu
 ikdienas darbību, veikt regulārus pārskatus un nepieciešamības gadījumā veikt
 atbilstīgus pasākumus. Tomēr šai iestādei pēc iespējas agrīnā posmā būtu
 jāapspriežas un jāsadarbojas ar citām attiecīgām iestādēm, tostarp iestādēm,
 kuras atbild par katras CVD pārvaldītās vērtspapīru norēķinu sistēmas
 uzraudzību, un, ja nepieciešams, ar attiecīgo centrālo banku, kas darbojas kā
 katras vērtspapīru norēķinu sistēmas norēķinu iestāde, un, ja iespējams, ar
 citu grupas uzņēmumu kompetentajām iestādēm. Šāda sadarbība arī nozīmē tūlītēju
 iesaistīto iestāžu informēšanu ārkārtējās situācijās, kas ietekmē tādas
 dalībvalsts finanšu sistēmas likviditāti un stabilitāti, kurā reģistrēts CVD
 vai kāds tā dalībnieks. CVD reģistrācijas vietas kompetentā iestāde ir
 galvenokārt atbildīga par tāda CVD uzraudzību, kurš sniedz pakalpojumus
 dalībvalstī, kurā tas nav reģistrēts, vai nu atverot filiāli, vai arī tieši
 sniedzot pakalpojumus.
 (19)
 Ikvienai juridiskajai personai, kas atbilst CVD
 definīcijai, pirms darbības sākšanas jāsaņem kompetentās iestādes izsniegta
 atļauja. Ņemot vērā dažādos uzņēmējdarbības modeļus, CVD definēšanai jāizmanto
 atsauce uz noteiktiem pamatpakalpojumiem, kurus veido norēķinu pakalpojumi (ar
 tiem saprotot vērtspapīru norēķinu sistēmas darbību), notāra pakalpojumi un
 vērtspapīru kontu centralizētas uzturēšanas pakalpojumi. CVD būtu vismaz
 jāpārvalda vērtspapīru norēķinu sistēma un jāsniedz vēl viens pamatpakalpojums.
 Attiecīgi no šādas definīcijas izslēdz juridiskās personas, kuras nepārvalda
 vērtspapīru norēķinu sistēmas, piemēram, tādu publisku iestāžu un struktūru
 reģistrus, kuras ir atbildīgas par saskaņā ar Direktīvu 2003/87/EK
 izveidotu reģistrācijas sistēmu. Šāda kombinācija ir svarīga, lai CVD darbotos
 vērtspapīru norēķinu jomā un tiktu nodrošināta vērtspapīru emisijas
 integritāte.
 (20)
 Lai novērstu to, ka CVD uzņemas risku, veicot citas
 darbības, nevis tikai tās, kuras saskaņā ar šo regulu norādītas atļaujā, tādu
 CVD darbībām, kuri ir saņēmuši atļauju, jābūt ierobežotām un jāattiecas tikai
 uz atļaujā norādīto pakalpojumu sniegšanu, to turējumā nedrīkstētu būt
 līdzdalība, kā tā definēta regulā, atsaucoties uz 1978. gada
 25. jūlija Ceturto Padomes Direktīvu 78/660/EEK, kas pamatojas uz Līguma
 54. panta 3. punkta g) apakšpunktu un attiecas uz noteiktu veidu sabiedrību
 gada pārskatiem[14],
 vai tiem tieši vai netieši nedrīkstētu piederēt 20 % vai vairāk no
 balsstiesībām vai kapitāla tādās iestādēs, kuras nav iestādes, kas sniedz
 līdzīgus pakalpojumus.
 (21)
 Lai nodrošinātu vērtspapīru norēķinu sistēmu drošu
 darbību, šādas sistēmas būtu jāpārvalda tikai CVD, uz kuriem attiecas šīs
 regulas noteikumi, vai centrālajām bankām.
 (22)
 Neskarot īpašas dalībvalstu prasības nodokļu
 tiesību aktu jomā, CVD vajadzētu būt tiesīgam sniegt tikai tādus pakalpojumus
 papildus to pamatpakalpojumiem, kuri veicina vērtspapīru tirgus drošību,
 efektivitāti un pārredzamību. Ja šādu pakalpojumu sniegšana ir saistīta ar
 nodokļu ieturēšanas procedūrām, to turpinās veikt saskaņā ar attiecīgo
 dalībvalstu tiesību aktiem.
 (23)
 Ja CVD plāno pamatpakalpojumu nodot trešai personai
 kā ārpakalpojumu vai sniegt jaunu pamatpakalpojumu vai papildpakalpojumu,
 pārvaldīt vēl kādu vērtspapīru norēķinu sistēmu, izmantot citu centrālo banku
 kā norēķinu iestādi vai izveidot saikni ar kādu CVD, tas iesniedz pieteikumu
 atļaujas saņemšanai, ievērojot tādu pašu procedūru, kāda noteikta sākotnējās
 atļaujas saņemšanai; vienīgais izņēmums ir tāds, ka kompetentā iestāde informē
 pieteikuma iesniedzēju CVD triju mēnešu laikā par atļaujas piešķiršanu vai
 atteikumu piešķirt atļauju.
 (24)
 CVD, kas reģistrēti trešās valstīs, var piedāvāt
 savus pakalpojumus, izmantojot filiāli vai tiešā veidā sniedzot emitentiem un
 dalībniekiem, kas reģistrēti Eiropas Savienībā, pakalpojumus saistībā ar to
 darbību ES, un var izveidot saiknes ar Savienībā reģistrētiem CVD, kurus
 atzinusi EVTI. Ņemot vērā finanšu tirgu globālo raksturu, EVTI var vislabāk
 veikt trešās valsts CVD atzīšanu. EVTI var atzīt trešo valstu CVD tikai tad, ja
 Komisija secinājusi, ka uz šādiem CVD attiecinātais tiesiskais un uzraudzības
 regulējums ir līdzvērtīgs šajā regulā noteiktajai sistēmai, ja šādiem CVD
 atļauja tiek faktiski piešķirta un tie tiek uzraudzīti savās valstīs un starp
 EVTI un CVD kompetentajām iestādēm pastāv sadarbības kārtība. EVTI atzīšana
 nozīmē, ka faktiski tā atzīst sistēmu par līdzvērtīgu konsultatīvas uzraudzības
 sistēmai, kādu piemēro Savienībā reģistrētiem CVD, kuriem atļauja piešķirta
 saskaņā ar šo regulu
 (25)
 Ņemot vērā finanšu tirgu globālo raksturu un CVD
 sistēmisko nozīmi, jānodrošina, lai konsultatīvas uzraudzības prasības, kuras
 tiek piemērotas CVD, starptautiski konverģētu. Šīs regulas noteikumiem
 vajadzētu ievērot CPSS–IOSCO un ECBS–CESR izstrādātos pastāvošos
 ieteikumus. EVTI vajadzētu ņemt vērā esošos standartus un to turpmāko
 attīstību, kad tā izstrādā vai ierosina pārskatīt regulatīvos tehniskos un
 īstenošanas standartus, kā arī šajā regulā noteiktos norādījumus un ieteikumus.
 (26)
 Ņemot vērā CVD un to sniegto pakalpojumu
 sarežģītību un sistēmisko raksturu, pārredzamiem pārvaldības noteikumiem
 vajadzētu nodrošināt, ka augstākā līmeņa vadība, valdes locekļi, akcionāri un
 dalībnieki, kuri var īstenot tādu kontroli saistībā ar CVD darbību, kura
 definēta, atsaucoties uz 1983. gada 13. jūnija Septīto Padomes Direktīvu 83/349/EEK,
 kas pamatojas uz Līguma 54. panta 3. punkta g) apakšpunktu un
 attiecas uz konsolidētajiem pārskatiem[15],
 ir piemēroti, lai nodrošinātu CVD drošu un uz konsultatīvu uzraudzību balstītu
 pārvaldību.
 (27)
 Pārredzamiem pārvaldības noteikumiem būtu
 jānodrošina, ka tiek ņemtas vērā akcionāru, CVD vadības un darbinieku intereses
 no vienas puses un lietotāju intereses no otras puses. Šādus pārvaldības
 principus piemēro, neskarot CVD pieņemto īpašumtiesību modeli. Katrai CVD
 pārvaldītai vērtspapīru norēķinu sistēmai vajadzētu izveidot lietotāju
 komitejas, kuras konsultētu CVD valdi par svarīgākajiem jautājumiem, kuri
 ietekmē sistēmas locekļus.
 (28)
 Ņemot vērā CVD uzticēto uzdevumu nozīmi, šai
 regulai būtu jānodrošina, ka CVD nenodod savus pienākumus trešām personām kā
 ārpakalpojumus. Ārpakalpojumu izmantošanai šādu darbību veikšanai piemēro
 stingrus nosacījumus, saskaņā ar kuriem CVD saglabā atbildību par savām
 darbībām un netiek vājināta CVD uzraudzība. Darbības, kuru veikšanai CVD
 izmanto valsts uzņēmumu ārpakalpojumus, noteiktās situācijās var tikt
 atbrīvotas no šādām prasībām.
 (29)
 Darījumu veikšanas noteikumiem būtu jānodrošina
 pārredzamība attiecībās starp CVD un tā lietotājiem. Tas nozīmē, ka CVD
 vajadzētu būt publiski atklātiem, pārredzamiem, objektīviem un
 nediskriminējošiem kritērijiem dalībai vērtspapīru norēķinu sistēmā, kas ļautu
 ierobežot piekļuvi dalībniekiem, vienīgi pamatojoties uz iesaistītajiem
 riskiem. Kompetento iestāžu rīcībā vajadzētu būt ātram un atbilstīgam
 korektīvam pasākumam piemērošanai situācijās, kad CVD nepamatoti atsakās
 nodrošināt pakalpojumus dalībniekiem. CVD būtu publiski jānorāda cenas un
 maksas par saviem pakalpojumiem. Lai nodrošinātu atklātu un nediskriminējošu
 piekļuvi CVD pakalpojumiem un, ņemot vērā ievērojamo tirgus ietekmi, kāda CVD
 joprojām ir to dalībvalstīs, CVD nav ļauts novirzīties no publiskojamas cenu
 noteikšanas politikas. CVD būtu jānodrošina atzītas komunikācijas procedūras.
 Šādi dalības noteikumi papildina un pastiprina tirgus dalībnieku tiesības
 izmantot citas dalībvalsts norēķinu sistēmu, kā noteikts Direktīvā 2004/39/EK.
 (30)
 Ņemot vērā vērtspapīru norēķinu sistēmu centrālo
 lomu finanšu tirgos, CVD tā pakalpojumu sniegšanas laikā nodrošina savlaicīgu
 norēķina veikšanu, emisijas integritāti, katra CVD uzturētā dalībnieka
 vērtspapīru konta turēšanu šķirti no citu dalībnieku kontiem un iespēju pēc
 pieprasījuma piedāvāt dalībnieku klientu kontu šķirtu turēšanu. CVD nodrošina,
 lai šīs prasības attiektos atsevišķi uz katru tā pārvaldīto vērtspapīru
 norēķinu sistēmu.
 (31)
 Lai izvairītos no norēķinu riska, ko rada norēķinu
 iestādes maksātnespēja, CVD, kad vien tas ir iespējams, veic norēķinu par
 vērtspapīru darījuma skaidrās naudas darījumu, izmantojot centrālajā bankā
 atvērtus kontus. Ja šāda iespēja nav praktiska vai pieejama, CVD vajadzētu būt
 iespējai veikt norēķinu, izmantojot tādā kredītiestādē atvērtu kontu, kas
 izveidota saskaņā ar Eiropas Parlamenta un Padomes 2006. gada
 14. jūnija Direktīvu 2006/48/EK par kredītiestāžu darbības sākšanu un
 veikšanu[16],
 un saskaņā ar īpašu atļauju piešķiršanas procedūru un konsultatīvas uzraudzības
 prasībām, kas noteiktas šīs regulas IV sadaļā. Kredītiestāde, kas darbojas
 kā norēķinu iestāde, piedāvā CVD dalībniekiem šajā regulā noteiktos
 pakalpojumus, uz kuriem attiecas atļauja, bet citkārt tā sniedz šajā regulā
 neminētus pakalpojumus.
 (32)
 Tā kā Direktīva 2006/48/EK īpaši neaplūko
 kredītrisku un likviditātes risku dienas laikā, kas rodas, sniedzot banku
 pakalpojumus papildus norēķinu pakalpojumiem, uz kredītiestādēm, kuras sniedz
 šādus pakalpojumus, attiecas arī īpašas pastiprinātas prasības par kredītriska
 un likviditātes riska mazināšanu, un šādas prasības piemēro katrai norēķinu
 sistēmai, kuras norēķinu iestāde ir attiecīgā kredītiestāde. Lai nodrošinātu
 pilnīgu atbilstību īpašiem pasākumiem, kuru mērķis ir ierobežot kredītriskus un
 likviditātes riskus, kompetentajām iestādēm vajadzētu būt iespējai pieprasīt
 CVD izraudzīties vairāk nekā vienu kredītiestādi, ja tās, pamatojoties uz
 pieejamiem pierādījumiem, var pierādīt, ka vienas kredītiestādes pakļāvums
 koncentrētam kredītriskam un likviditātes riskam nav pietiekami mazināts.
 (33)
 Prasība par to, ka norēķins par vērtspapīru
 darījuma skaidrās naudas darījumu jāveic atsevišķai juridiskai personai, kas
 darbojas kā norēķinu iestāde, ir svarīgs pasākums CVD drošības un izturētspējas
 palielināšanai. CVD pamatpakalpojumu nodalīšana no banku pakalpojumiem papildus
 norēķinu pakalpojumiem šķiet patiesi būtiska, lai novērstu to, ka, sniedzot
 banku pakalpojumus, CVD pakalpojumiem tiek nodoti riski, piemēram, kredītrisks
 un likviditātes risks. Citi, mazāk stingri pasākumi kredītriska un likviditātes
 riska novēršanai nenodrošinātu pienācīgu CVD drošības un izturētspējas līmeni.
 Tomēr, lai nodrošinātu efektivitāti, kas izriet no CVD un banku pakalpojumu
 sniegšanas vienas uzņēmumu grupas ietvaros, prasība, ka banku pakalpojumus veic
 atsevišķa kredītiestāde, nedrīkstētu būt par šķērsli tam, ka šī kredītiestāde
 pieder tai pašai uzņēmumu grupai kā CVD. Ja gan CVD, gan banku pakalpojumi tiek
 sniegti vienas uzņēmumu grupas ietvaros, lai palielinātu sniegto pakalpojumu
 drošību un efektivitāti, kredītiestādes darbībām būtu jābūt ierobežotām,
 aptverot tikai banku pakalpojumus papildus norēķinu pakalpojumiem. Turklāt, ja
 nepastāv nekāda iespēja, ka kredīti un likviditātes riski, kas saistīti ar CVD
 banku pakalpojumu sniegšanu, apdraudēs CVD pamatpakalpojumu sniegšanu, būtu
 jābūt iespējai saņemt atbrīvojumu no pienākuma nošķirt banku pakalpojumus
 papildus norēķinu pakalpojumiem no CVD pamatpakalpojumiem. Lai nodrošinātu, ka
 iespēja piemērot atkāpi no prasības CVD nesniegt nekādus banku pakalpojumiem
 līdzīgus papildpakalpojumus tiek piemērota vienādi, Komisijai, ja to pieprasa
 valsts kompetentā iestāde, būtu jābūt tiesīgai lemt, vai šāda atkāpe ir
 pieļaujama, ņemot vērā, ka nepastāv sistēmiski riski saistībā ar to, ka CVD
 pamatpakalpojumus un banku pakalpojumus veic viena un tā pati juridiskā
 persona. Jebkurā gadījumā tāda CVD darbībām, kuram piešķirta šāda atkāpe un
 atļauja darboties kā kredītiestādei, būtu jābūt ierobežotām, aptverot vienīgi
 banku pakalpojumus papildus norēķinu pakalpojumiem.
 (34)
 Lai nodrošinātu, ka CVD pakalpojumu pietiekamu
 drošības līmeni un nepārtrauktību, uz CVD attiecina īpašas vienotas un tieši
 piemērojamas konsultatīvas uzraudzības prasības, tostarp par kapitālu, kuras
 faktiski samazina to juridisko, darbības un ieguldījumu risku.
 (35)
 Uz līgumiem par saikni starp CVD attiecas īpašas
 prasības, kas vienošanās dalībniekiem dod iespēju piekļūt citām vērtspapīru
 norēķinu sistēmām. Prasībai, ka banku pakalpojumiem līdzīgos papildpakalpojumus
 sniedz atsevišķa juridiskā persona, nedrīkstētu kavēt CVD saņemt šādus
 pakalpojumus, jo īpaši, ja tie ir dalībnieki vērtspapīru norēķinu sistēmā, ko
 pārvalda cits CVD. Ir īpaši svarīgi, lai tiktu pēc iespējas mazināti visi
 potenciālie riski, ko CVD rada vienošanās par saikni, piemēram, kredītriski,
 likviditātes riski, organizācijas vai citi būtiski riski. Attiecībā uz
 sadarbspējas saiknēm ir īpaši svarīgi, lai saistītām vērtspapīru norēķinu
 sistēmām būtu identisks laiks, kurā pārveduma rīkojumi ienāk sistēmā, pārvedumu
 rīkojumi kļūst neatsaucami un pastāv vērtspapīru un skaidrās naudas pārvedumu
 galīgums. Tādus pašus principus piemēro CVD, kuri izmanto kopēju norēķinu
 informācijas tehnoloģiju (IT) infrastruktūru.
 (36)
 Tā kā CVD pārvalda vērtspapīru norēķinu sistēmas,
 tiem ir svarīga loma, pārvedot vērtspapīrus uz vērtspapīru kontiem. Lai
 veicinātu tiesisko noteiktību, īpaši pārrobežu kontekstā, ir svarīgi izstrādāt
 skaidrus noteikumus par tiesību aktiem, kurus piemēro īpašumtiesību aspektiem attiecībā
 uz vērtspapīriem, kurus CVD tur savos kontos. Ievērojot pašreizējās tiesību
 kolīziju normās noteikto pieeju, piemēro tās vietas tiesību aktus, kurā CVD tur
 kontus.
 (37)
 Daudzās dalībvalstīs emitentiem saskaņā ar valsts
 tiesību aktiem pastāv prasība emitēt savas valsts CVD tikai noteikta veida
 vērtspapīrus, t. i., akcijas. Lai likvidētu šo šķērsli, kas kavē
 Savienības pēctirdzniecības tirgus netraucētu darbību, un ļautu emitentiem
 izvēlēties efektīvāko veidu vērtspapīru pārvaldīšanai, emitentiem jābūt tiesīgiem
 izvēlēties ikvienu Savienībā reģistrētu CVD savu vērtspapīru iegrāmatošanai un
 CVD pakalpojumu saņemšanai. Kompetento iestāžu rīcībā jābūt ātram un
 atbilstīgam korektīvam pasākumam, ko var piemērot situācijās, kad CVD
 nepamatoti atsakās nodrošināt pakalpojumus emitentiem. Akcionāru tiesību
 aizsardzības nolūkā emitentu tiesības izvēlēties CVD nedrīkstētu kavēt tās
 valsts uzņēmējdarbības tiesību piemērošanu, kurā vērtspapīri emitēti, jo tās
 reglamentē attiecības starp emitentiem un akcionāriem.
 (38)
 Eiropas kodekss tīrvērtes un norēķinu veikšanai,
 kas pieņemts 2006. gada 7. novembrī[17],
 izveidoja brīvprātīgu sistēmu, dodot iespēju CVD un citu tirgus infrastruktūru
 savstarpējai piekļuvei. Tomēr pēctirdzniecības nozare joprojām ir sadrumstalota
 valstu līmenī, sadārdzinot pārrobežu tirdzniecības darījumus. Būtu jānosaka
 vienoti nosacījumi CVD savstarpējai saiknei un CVD un citu tirgus
 infrastruktūru savstarpējai piekļuvei. Lai CVD varētu piedāvāt saviem
 dalībniekiem piekļuvi citiem tirgiem, CVD jābūt tiesībām kļūt par citu CVD
 dalībniekiem vai lūgt, lai cits CVD izstrādā speciālas darbības piekļuves
 nodrošināšanai. Kompetento iestāžu rīcībā būtu jābūt ātram un atbilstīgam
 korektīvam pasākumam, ko var piemērot situācijās, kad CVD nepamatoti atsakās
 piešķirt piekļuvi citam CVD. Tā kā CVD saiknes var radīt papildu risku
 norēķinam, uz šādām saiknēm attiecas attiecīgo kompetento iestāžu veikta
 atļaujas izsniegšana un uzraudzība.
 (39)
 CVD arī jābūt piekļuvei centrālā darījuma partnera
 vai tirdzniecības vietas darījumu datiem, un šīm tirgus infrastruktūrām jābūt
 piekļuvei CVD pārvaldītajām vērtspapīru norēķinu sistēmām, ja vien šāda
 piekļuve neapdraud to darbības. Kompetento iestāžu rīcībā jābūt ātram un
 atbilstīgam korektīvam pasākumam, ko var piemērot situācijās, kad CVD vai tirgus
 infrastruktūras nepamatoti atsakās nodrošināt piekļuvi to pakalpojumiem.
 (40)
 Finanšu nozarē konsultatīvas uzraudzības prasības
 un darījumu veikšanas sistēma jābalsta uz stabiliem uzraudzības un sankciju
 režīmiem. Tāpēc uzraudzības iestādēm jābūt pietiekami pilnvarotām rīkoties un
 piemērot preventīvu sankciju režīmu nelikumīgas darbības novēršanai. Komisija
 savā 2010. gada 8. decembra paziņojumā Eiropas Parlamentam, Padomei,
 Eiropas Ekonomikas un sociālo lietu komitejai un Reģionu komitejai par sankciju
 pastiprināšanu finanšu pakalpojumu nozarē pārskatīja pastāvošās sankciju
 piemērošanas pilnvaras un to praktisko piemērošanu, lai veicinātu sankciju
 konverģenci dažādās uzraudzības darbībās.
 (41)
 Tādējādi, lai nodrošinātu, ka CVD un to
 kredītiestāžu darbība, kuras norīkotas par norēķinu iestādēm, to vadības
 struktūru locekļu un citu personu, kuras faktiski kontrolē to darbību, vai citu
 personu darbība faktiski atbilst šīs regulas prasībām, kompetentajām iestādēm
 būtu jābūt iespējai piemērot efektīvas, samērīgas administratīvās sankcijas un
 pasākumus, kas attur no pārkāpuma izdarīšanas.
 (42)
 Lai nodrošinātu, ka sankcijas ir preventīvas un
 tiek konsekventi piemērotas visās dalībvalstīs, šajā regulā uzskaitītas
 svarīgākās administratīvās sankcijas un pasākumi, kam jābūt kompetento iestāžu
 rīcībā, pilnvaras šādu sankciju un pasākumu piemērošanai gan juridiskām, gan
 fiziskām personām, kas ir vainojamas pārkāpumā, svarīgākie kritēriji sankciju
 un pasākumu līmeņa un veida noteikšanai un administratīvo naudas sodu līmeņi.
 Nosakot administratīvās soda sankcijas, būtu jāņem vērā tādi faktori kā
 konstatētais finansiālais ieguvums, vainu pastiprinoši vai mīkstinoši faktori,
 nepieciešamība nodrošināt soda naudu preventīvu ietekmi
 un — attiecīgā gadījumā — būtu jāpiemēro atlaides, ja pārkāpējs
 sadarbojas ar kompetento iestādi. Pieņemot un publicējot sankcijas, būtu jāņem
 vērā pamattiesības, kā noteikts Eiropas Savienības Pamattiesību hartā, it
 sevišķi tiesības uz privātās un ģimenes dzīves neaizskaramību (7. pants),
 tiesības uz personas datu aizsardzību (8. pants) un tiesības uz efektīvu
 tiesību aizsardzību un taisnīgu tiesu (47. pants).
 (43)
 Lai konstatētu iespējamos pārkāpumus, būtu
 jāizveido efektīvi mehānismi, kas veicinātu ziņošanu kompetentajām iestādēm par
 iespējamiem vai faktiskiem šīs regulas pārkāpumiem. Šādos mehānismos iekļauj
 atbilstīgu aizsardzību personām, kuras ziņo par iespējamiem vai faktiskiem šīs
 regulas pārkāpumiem, un personām, kuras tiek apsūdzētas pārkāpumā. Būtu
 jāizstrādā atbilstīgas procedūras, lai nodrošinātu atbilstību apsūdzētās
 personas tiesībām uz personas datu aizsardzību, tiesībām uz aizstāvību un
 tiesībām tikt uzklausītai pirms galīgā lēmuma pieņemšanas saistībā ar šo
 personu, un arī tiesībām uz efektīvu tiesību aizsardzību pirms tiesas saistībā
 ar lēmumu vai pasākumu attiecībā uz šo personu.
 (44)
 Šai regulai nevajadzētu skart nekādus dalībvalstu
 tiesību noteikumus saistībā ar kriminālsankcijām.
 (45)
 Eiropas Parlamenta un Padomes 1995. gada
 24. oktobra Direktīva 95/46/EK par personu aizsardzību attiecībā uz
 personas datu apstrādi un šādu datu brīvu apriti[18] regulē personas datu apstrādi,
 kas tiek veikta dalībvalstīs saskaņā ar šo regulu. Jebkādai personas datu
 apmaiņai vai nosūtīšanai starp dalībvalstu kompetentajām iestādēm būtu jānotiek
 saskaņā ar noteikumiem par personas datu nodošanu, kas paredzēti
 Direktīvā 95/46/EK. Eiropas Parlamenta un Padomes 2000. gada
 18. decembra Regula (EK) Nr. 45/2001 par fizisku personu
 aizsardzību attiecībā uz personas datu apstrādi Kopienas iestādēs un struktūrās
 un par šādu datu brīvu apriti[19]
 regulē EVTI veikto personas datu apstrādi atbilstīgi šai regulai. Jebkāda
 personas datu apmaiņa vai to nosūtīšana EVTI jāveic saskaņā ar Regulā (EK)
 Nr. 45/2001 izklāstītajiem personas datu nosūtīšanas noteikumiem.
 (46)
 Šī regula atbilst pamattiesībām un ievēro
 principus, kuri īpaši atzīti Eiropas Savienības Pamattiesību hartā, t. i.,
 tiesības uz privātās un ģimenes dzīves neaizskaramību, tiesības uz personas
 datu aizsardzību, tiesības uz efektīvu tiesību aizsardzību un taisnīgu tiesu,
 tiesības netikt divreiz tiesātai vai sodītai par to pašu nodarījumu, brīvību
 veikt uzņēmējdarbību, un to piemēro saskaņā ar šīm tiesībām un principiem.
 (47)
 Eiropas Vērtspapīru un tirgu iestādei (EVTI), kas
 izveidota ar Eiropas Parlamenta un Padomes 2010. gada 24. novembra
 Regulu (ES) Nr. 1095/2010, ar ko izveido Eiropas Uzraudzības iestādi
 (Eiropas Vērtspapīru un tirgu iestādi), groza Lēmumu Nr. 716/2009/EK un
 atceļ Komisijas Lēmumu 2009/77/EK[20],
 jābūt centrālajai lomai regulas piemērošanā, jānodrošina, ka valstu kompetentās
 iestādes konsekventi piemēro Savienības noteikumus, un jārisina strīdi starp
 dalībvalstu kompetentajām iestādēm.
 (48)
 Tā kā EVTI ir struktūra, kam ir specializētas
 zināšanas par vērtspapīriem un vērtspapīru tirgiem, būtu efektīvi un lietderīgi
 tai uzticēt ar politikas izvēlēm nesaistītu regulatīvu un īstenošanas tehnisko
 standartu projektu izstrādi un to iesniegšanu Komisijai. Ja tā tiek norādīts,
 EVTI cieši iesaista ECBS dalībnieces un Eiropas Banku iestādi (EBI), kas
 izveidota ar Eiropas Parlamenta un Padomes 2010. gada 24. novembra
 Regulu (ES) Nr. 1093/2010, ar ko izveido Eiropas Uzraudzības iestādi
 (Eiropas Banku iestādi), groza Lēmumu Nr. 716/2009/EK un atceļ Komisijas
 Lēmumu 2009/78/EK[21].
 (49)
 Komisija būtu jāpilnvaro pieņemt regulatīvus
 tehniskos standartus saskaņā ar Līguma par Eiropas Savienības darbību
 290. pantu un Regulas (ES) Nr. 1095/2010 10.–14. pantā
 noteikto procedūru par sīki izstrādātiem norēķinu disciplīnas pasākumu
 elementiem; par informāciju un citiem elementiem, kas CVD jāiekļauj pieteikumā
 atļaujas saņemšanai, par informāciju, kādu dažādas iestādes sniedz cita citai
 CVD uzraudzības gaitā; par sīkāku informāciju sadarbības kārtībai starp
 reģistrācijas valsts un uzņēmējvalsts iestādēm, par CVD pārvaldības kārtības
 elementiem, par sīkāku informāciju CVD turētajos grāmatojumos, par sīkāku
 informāciju par pasākumiem, kādus CVD veic, lai saglabātu emisijas integritāti;
 par dalībnieku vērtspapīru aizsardzību, par darbības risku un par risku, kuri
 izriet no CVD saiknēm, mazināšanu, par sīkāku informāciju par kapitāla prasībām
 attiecībā uz CVD, par sīkāku informāciju attiecībā uz konsultatīvas uzraudzības
 prasībām saistībā ar norīkoto kredītiestāžu kredītrisku un likviditātes risku.
 (50)
 Komisija būtu jāpilnvaro pieņemt īstenošanas
 tehniskos standartus, izmantojot īstenošanas tiesību aktus saskaņā ar Līguma
 par Eiropas Savienības darbību 291. pantu un saskaņā ar Regulas (ES)
 Nr. 1095/2010 15. pantā noteikto procedūru attiecībā uz standarta
 veidlapām, ko CVD izmanto pieteikumam atļaujas saņemšanai; informācijas
 sniegšanu starp dažādām kompetentajām iestādēm CVD uzraudzības nolūkā,
 attiecīgo sadarbības kārtību starp izcelsmes un uzņēmējvalsts iestādēm, CVD
 turēto grāmatojumu formātu, procedūrām gadījumos, kad dalībniekam vai emitentam
 tiek atteikta piekļuve CVD, CVD tiek atteikta piekļuve citam vai citiem CVD vai
 starp CVD un citām tirgus infrastruktūrām, konsultācijām starp dažādām iestādēm
 pirms atļaujas piešķiršanas norēķinu iestādēm.
 (51)
 Komisija būtu jāpilnvaro pieņemt deleģētos aktus
 atbilstīgi Līguma 290. pantam. Jo īpaši deleģētie akti būtu jāpieņem,
 ņemot vērā konkrētu sīkāku informāciju par definīcijām, kritērijus, saskaņā ar
 kuriem uzskata, ka CVD darbība uzņēmējā dalībvalstī ir ārkārtīgi nozīmīga šai
 dalībvalstij, pakalpojumus, kuru sniegšanai trešās valsts CVD lūdz EVTI
 piešķirt atzīšanu, un informāciju, kādu pieteikuma iesniedzējs CVD norāda EVTI
 pieteikumā atzīšanas saņemšanai, riskus, kuri var attaisnot to, ka CVD atsaka
 piekļuves piešķiršanu dalībniekiem, un pieprasījuma iesniedzējiem dalībniekiem
 pieejamo procedūru elementus, tādu situāciju novērtējumu, kad iespēja veikt
 norēķinu, izmantojot centrālās bankas naudu, nav praktiska un pieejama; tādas
 procedūras elementus, kas saistīta ar emitentu piekļuvi CVD, CVD savstarpējai
 piekļuvei un CVD un citu tirgus infrastruktūru savstarpējai piekļuvei.
 (52)
 Lai nodrošinātu vienotus nosacījumus šīs regulas
 īstenošanai, Komisijai būtu jāpiešķir īstenošanas pilnvaras pieņemt lēmumus par
 trešo valstu noteikumu novērtēšanu trešo valstu CVD atzīšanas nolūkā un par
 atkāpes piešķiršanu no pienākuma nošķirt papildus norēķinu pakalpojumiem
 sniegtos banku pakalpojumus no CVD pamatpakalpojumiem. Šīs pilnvaras būtu
 jāīsteno saskaņā ar Eiropas Parlamenta un Padomes 2011. gada
 16. februāra Regulu (ES) Nr. 182/2011, ar ko nosaka normas un
 vispārīgus principus par dalībvalstu kontroles mehānismiem, kuri attiecas uz
 Komisijas īstenošanas pilnvaru izmantošanu[22].
 (53)
 Tā kā šīs regulas mērķi, proti, noteikt vienotas
 prasības norēķiniem un CVD, nevar pietiekami sasniegt atsevišķās dalībvalstīs
 un to rīcības mēroga dēļ var labāk sasniegt Savienības līmenī, Savienība var
 pieņemt pasākumus saskaņā ar Līguma par Eiropas Savienību 5. pantā noteikto
 subsidiaritātes principu. Saskaņā ar minētajā pantā noteikto proporcionalitātes
 principu šajā regulā paredz vienīgi tos pasākumus, kas ir vajadzīgi minēto
 mērķu sasniegšanai.
 (54)
 Jāgroza Direktīva 98/26/EK, lai to salāgotu ar
 Eiropas Parlamenta un Padomes 2010. gada 24. novembra
 Direktīvu 2010/78/ES, ar ko groza Direktīvu 98/26/EK, 2002/87/EK,
 2003/6/EK, 2003/41/EK, 2003/71/EK, 2004/39/EK, 2004/109/EK, 2005/60/EK,
 2006/48/EK, 2006/49/EK un 2009/65/EK attiecībā uz Eiropas Uzraudzības iestādes
 (Eiropas Banku iestādes), Eiropas Uzraudzības iestādes (Eiropas Apdrošināšanas
 un aroda pensiju iestādes) un Eiropas Uzraudzības iestādes (Eiropas Vērtspapīru
 un tirgu iestādes) pilnvarām[23],
 saskaņā ar kurām informāciju par norādītajām vērtspapīru norēķinu sistēmas
 vairs nesūta Komisijai, bet gan EVTI.
 (55)
 Šajā regulā noteiktās atļaujas piešķiršanas un
 uzraudzības prasības būtu jāatliek, lai nodrošinātu, ka Savienībā vai trešā
 valstī reģistrētam CVD ir pietiekami daudz laika, lai saņemtu regulā noteikto
 atļauju un atzīšanu.
 (56)
 Tāpat jāatliek prasības piemērošana par dažu
 pārvedamu vērtspapīru grāmatošanu dematerializētā veidā un par norēķinu par
 saistībām vērtspapīru norēķinu sistēmā ne vēlāk kā otrajā darbadienā pēc
 tirdzniecības veikšanas, lai nodrošinātu, ka tirgus dalībniekiem, kuri tur
 vērtspapīrus papīra formā vai izmanto garākus norēķinu periodus, būtu
 pietiekami daudz laika, lai nodrošinātu atbilstību šīm prasībām.
 IR PIEŅĒMUSI ŠO REGULU.
 I sadaļa
 Priekšmets, darbības joma un definīcijas
 1. pants
 Priekšmets un darbības joma
 1.
 Šajā regulā ir noteiktas vienotas prasības
 norēķiniem par finanšu instrumentiem Savienībā un noteikumi par centrālo
 vērtspapīru depozitāriju organizatorisko struktūru un darbību drošu un
 netraucētu norēķinu veicināšanai.
 2.
 Šo regulu piemēro norēķiniem par visiem finanšu
 instrumentiem un CVD darbībām, ja vien šīs regulas noteikumos nav noteikts
 citādi.
 3.
 Šī regula neskar Savienības tiesību aktu noteikumus
 par īpašiem finanšu instrumentiem, konkretāk Direktīvu 2003/87/EK.
 4.
 Regulas 9. līdz 18. panta un 20. panta un
 IV sadaļas noteikumus nepiemēro Eiropas Centrālo banku sistēmas (ECBS)
 dalībniecēm, citām dalībvalstu struktūrām, kas veic līdzīgas darbības, vai
 dalībvalstu struktūrām, kas pilnvarotas veikt vai veic intervences darbības
 valsts parāda pārvaldībā.
 2. pants
 Definīcijas
 1.
 Šajā regulā piemēro šādas definīcijas:
 (1)
 "centrālais vērtspapīru depozitārijs"
 (turpmāk "CVD") ir juridiskā persona, kas pārvalda regulas pielikuma
 A iedaļas 3. punktā uzskaitīto vērtspapīru norēķinu sistēmu un sniedz
 vismaz vienu no regulas pielikuma A iedaļā uzskaitītajiem
 pamatpakalpojumiem;
 (2)
 "norēķins" ir vērtspapīru darījuma
 pabeigšana, lai norēķinātos par dalībnieka saistībām, izmantojot naudas
 līdzekļu vai vērtspapīru pārvedumu;
 (3)
 "vērtspapīru norēķinu sistēma" ir sistēma
 saskaņā ar Direktīvas 98/26/EK 2. panta a) apakšpunkta pirmo un
 otro ievilkumu, kuras darbība ir pārveduma rīkojumu izpilde, kā noteikts
 Direktīvas 98/26/EK 2. panta i) apakšpunkta otrajā ievilkumā;
 (4)
 "norēķina periods" ir laikposms starp
 tirdzniecības darījuma datumu un plānoto norēķina datumu;
 (5)
 "darbadiena" ir darbadiena, kā noteikts
 Direktīvas 98/26/EK 2. panta n) apakšpunktā;
 (6)
 "neveikts norēķins" ir nenoticis norēķins
 par vērtspapīru darījumu plānotajā norēķina datumā vērtspapīru vai skaidrās
 naudas neesamības dēļ, neraugoties uz pamatā esošo cēloni;
 (7)
 "plānotais norēķina datums" ir datums,
 kurā vērtspapīru darījumā iesaistītās puses vienojušās veikt norēķinu;
 (8)
 "centrālais darījuma partneris" ir
 juridiskā persona, kas pats ir starpnieks starp tirdzniecības darījuma
 partneriem vienā vai vairākos finanšu tirgos, kļūstot par pircēju katram
 pārdevējam un par pārdevēju katram pircējam;
 (9)
 "kompetentā iestāde" ir iestāde, ko katra
 dalībvalsts norīkojusi saskaņā ar 10. pantu;
 (10)
 "dalībnieks" ir vērtspapīru norēķinu
 sistēmas dalībnieks, kā noteikts Direktīvas 98/26/EK 2. panta
 f) apakšpunktā, tostarp centrālais darījuma partneris;
 (11)
 "līdzdalība" ir līdzdalība
 Direktīvas 78/660/EEK 17. panta pirmā teikuma nozīmē vai tieši vai
 netieši piederoši 20 % vai vairāk no uzņēmuma balsstiesībām vai kapitāla;
 (12)
 "reģistrācijas dalībvalsts" ir
 dalībvalsts, kurā CVD saņēmis atļauju;
 (13)
 "uzņēmēja dalībvalsts" ir dalībvalsts,
 kura nav izcelsmes dalībvalsts un kurā CVD ir atvēris filiāli vai sniedz
 pakalpojumus;
 (14)
 "filiāle" ir darbības veikšanas vieta,
 kas nav galvenais birojs un ir CVD daļa, kam nav juridiskās personas statusa un
 kas sniedz CVD pakalpojumus, kuru sniegšanai CVD saņēmis atļauju;
 (15)
 "kontrole" ir attiecības starp diviem
 uzņēmumiem, kā noteikts Direktīvas 83/349/EEK 1. pantā;
 (16)
 "dalībnieka saistību nepildīšana" ir
 situācija, kad pret dalībnieku sāktas maksātnespējas procedūras, kā noteikts
 Direktīvas 98/26/EK 2. panta j) apakšpunktā;
 (17)
 "piegāde pret maksājumu" ir vērtspapīru
 norēķina mehānisms, kas sasaista vērtspapīru pārvedumu ar naudas līdzekļu
 pārvedumu tā, ka vērtspapīru piegāde notiek tikai tad, ja notiek atbilstīgais
 maksājums;
 (18)
 "vērtspapīru konts" ir konts, kurā var
 ieskaitīt vai no kura var noņemt vērtspapīrus;
 (19)
 "CVD saikne" ir vienošanās starp CVD,
 saskaņā ar kuru viens CVD atver kontu otra CVD vērtspapīru norēķinu sistēmā,
 lai atvieglotu vērtspapīru pārvedumu starp saviem dalībniekiem un otra CVD
 dalībniekiem. CVD saikne sevī ietver standarta saiknes piekļuvi, pielāgotu
 saiknes piekļuvi un sadarbspējas saiknes;
 (20)
 "standarta saiknes piekļuve" ir CVD
 saikne, saskaņā ar kuru CVD ir savienots ar citu CVD kā ikviens cits tādas
 vērtspapīru norēķinu sistēmas dalībnieks, kuru pārvalda cits CVD;
 (21)
 "pielāgota saiknes piekļuve" ir CVD
 saikne, saskaņā ar kuru CVD sniedz īpašus pakalpojumus citam CVD, sniedzot tos
 šķirti no pakalpojumiem citiem dalībniekiem tā pārvaldītajā vērtspapīru
 norēķinu sistēmā;
 (22)
 "sadarbspējas saiknes" ir CVD saiknes,
 saskaņā ar kurām CVD pārvaldītas vērtspapīru norēķinu sistēmas kļūst
 sadarbspējīgas, kā noteikts Direktīvas 98/26/EK 2. panta
 o) apakšpunktā;
 (23)
 "pārvedami vērtspapīri" ir pārvedami
 vērtspapīri, kā noteikts Direktīvas 2004/39/EK 4. panta
 18) apakšpunktā;
 (24)
 "naudas tirgus instrumenti" ir naudas
 tirgus instrumenti, kā noteikts Direktīvas 2004/39/EK 4. panta
 19) apakšpunktā;
 (25)
 "kolektīvo ieguldījumu uzņēmumu ieguldījumu
 apliecības" ir kolektīvo ieguldījumu uzņēmumu vienības, kā noteikts
 Direktīvas 2004/39/EK I pielikuma C iedaļas 3. punktā;
 (26)
 "emisijas kvotas" ir vienības, kas
 atzītas par atbilstīgām Direktīvas 2003/87/EK prasībām;
 (27)
 "regulēts tirgus" ir regulēts tirgus, kā
 noteikts Direktīvas 2004/39/EK 4. panta 14) apakšpunktā;
 (28)
 "daudzpusēja tirdzniecības sistēma" ir
 daudzpusēja tirdzniecības sistēma, kā noteikts Direktīvas 2004/39/EK
 4. panta 15. punktā;
 (29)
 "regulēta tirdzniecības sistēma" ir
 sistēma, kas nav regulēts tirgus vai daudzpusēja tirdzniecības sistēma; to vada
 ieguldījumu sabiedrība vai tirgus dalībnieks, un tās sistēmā var mijiedarboties
 vairākkārtējas trešo personu pirkšanas un pārdošanas intereses attiecībā uz
 finanšu instrumentiem tā, ka rezultātā tiek noslēgts līgums saskaņā ar
 Direktīvas 2004/39/EK II sadaļas noteikumiem;
 (30)
 "meitasuzņēmums" ir meitasuzņēmums
 Direktīvas 83/349/EEK 1. panta nozīmē;
 (31)
 "norēķinu iestāde" ir norēķinu iestāde,
 kā noteikts Direktīvas 98/26/EK 2. panta d) apakšpunktā.
 2.
 Komisijai ir pilnvarota pieņemt deleģētos tiesību
 aktus saskaņā ar 64. pantu, kas attiecas uz pasākumiem, ar kuriem precizē
 tehniskos elementus 1. punkta 17), 20), 21) un 22) apakšpunktā
 noteiktajām definīcijām, pielikuma B iedaļas 1.–4. punktā minētajiem
 papildpakalpojumiem un pielikuma C iedaļas 1. un 2. punktā minētajiem
 pakalpojumiem.
 II sadaļa
 Vērtspapīru norēķins
 I nodaļa
 Vērtspapīri dematerializētā veidā
 3. pants
 Vērtspapīri dematerializētā veidā
 1.
 Ikviena sabiedrība, kura emitē pārvedamus
 vērtspapīrus, ko tirgo regulētos tirgos, nodrošina, ka šādi vērtspapīri ir
 dematerializētā veidā, veicot imobilizāciju, vai nu emitējot vispārēju
 parādzīmi par visiem vienas emisijas vērtspapīriem, vai arī pēc vērtspapīru
 tiešas emitēšanas dematerializētā veidā.
 2.
 Ja 1. punktā minētos vērtspapīrus tirgo
 regulētos tirgos, daudzpusējās tirdzniecības sistēmās vai regulētās tirdzniecības
 sistēmās vai tos pārved saskaņā ar finanšu nodrošinājuma līgumiem, kā noteikts
 Direktīvas 2002/47/EK 2. panta a) apakšpunktā, šādus
 vērtspapīrus iegrāmato CVD dematerializētā veidā pirms tirdzniecības datuma, ja
 vien tie jau nav iegrāmatoti dematerializētā veidā.
 4. pants
 Izpilde
 1.
 Par 3. panta 1. punkta piemērošanu atbild
 tās dalībvalsts iestādes, kurā reģistrēta sabiedrība, kas emitē vērtspapīrus.
 2.
 Iestādes, kas atbild par regulēto tirgu,
 daudzpusējo tirdzniecības sistēmu un regulēto tirdzniecības sistēmu uzraudzību,
 nodrošina 3. panta 2. punkta piemērošanu gadījumos, kad 3. panta
 1. punktā minētos vērtspapīrus tirgo regulētos tirgos, daudzpusējās
 tirdzniecības sistēmās vai regulētās tirdzniecības sistēmās.
 3.
 Dalībvalstu iestādes, kas atbild par Direktīvas 2002/47/EK
 piemērošanu, atbild par šīs regulas 3. panta 2. punkta piemērošanu
 gadījumos, kad šīs regulas 3. panta 1. punktā minētos vērtspapīrus
 pārved saskaņā ar finanšu nodrošinājuma līgumiem, kā noteikts
 Direktīvas 2002/47/EK 2. panta a) apakšpunktā.
 II nodaļa
 Norēķinu periodi
 5. pants
 Plānotie norēķinu datumi
 1.
 Ikviens vērtspapīru norēķinu sistēmas dalībnieks,
 kas savā vārdā vai trešās personas vārdā pērk vai pārdod pārvedamus
 vērtspapīrus, naudas tirgus instrumentus, kolektīvo ieguldījumu uzņēmumu ieguldījumu
 apliecības un emisijas kvotas, plānotajā norēķina datumā veic norēķinu par
 savām saistībām pret vērtspapīru norēķinu sistēmu.
 2.
 Attiecībā uz 1. punktā minētajiem
 pārvedamajiem vērtspapīriem, ko tirgo daudzpusējās tirdzniecības sistēmās vai
 regulētās tirdzniecības sistēmās, plānotais norēķina datums ir ne vēlāk kā
 otrajā darbadienā pēc tirdzniecības veikšanas.
 3.
 Tās dalībvalsts attiecīgā iestāde, kuras tiesību
 aktus piemēro CVD pārvaldītajai vērtspapīru norēķinu sistēmai, atbild par 1. un
 2. punkta piemērošanu.
 III nodaļa
 Norēķinu disciplīna
 6. pants
 Pasākumi neveiktu norēķinu novēršanai
 1.
 Ikviens regulēts tirgus, daudzpusēja tirdzniecības
 sistēma vai regulēta tirdzniecības sistēma izstrādā procedūras, kas ļauj
 apstiprināt attiecīgo informāciju par darījumu ar 5. panta 1. punktā
 noteiktajiem finanšu instrumentiem datumā, kurā regulētam tirgum, daudzpusējai
 tirdzniecības sistēmai vai regulētai tirdzniecības sistēmai nosūtīti rīkojumi.
 2.
 Attiecībā uz katru tā pārvaldīto vērtspapīru
 norēķinu sistēmu CVD izstrādā procedūru, kas veicina norēķinu par darījumiem ar
 5. panta 1. punktā minētajiem finanšu instrumentiem plānotajā
 norēķina datumā. CVD veicina ātrāku norēķina veikšanu plānotajā norēķina
 datumā, piemērojot atbilstīgu mehānismu, piemēram, progresīvu tarifu struktūru.
 3.
 Attiecībā uz katru tā pārvaldīto vērtspapīru
 norēķinu sistēmu CVD izveido uzraudzības instrumentus, kas ļauj iepriekš
 noteikt, ka norēķins par 5. panta 1. punktā minētajiem finanšu
 instrumentiem, visdrīzāk, netiks veikts, un CVD pieprasa, lai dalībnieki veic
 šādus norēķinus plānotajā norēķina datumā.
 4.
 Eiropas Vērtspapīru un tirgu iestāde (EVTI),
 apspriežoties ar Eiropas Centrālo banku sistēmas (ECBS) dalībniecēm, izstrādā
 regulatīvu tehnisko standartu projektu, kurā precizē sīkāku informāciju par 1.
 un 2. punktā noteiktajām procedūrām, kas ļauj apstiprināt attiecīgo
 informāciju par darījumiem un veicina norēķinus, un nosaka sīkāku informāciju
 par uzraudzības instrumentiem saistībā ar 3. punktā norādīto iespējamo
 neveikto norēķinu noteikšanu.
 EVTI iesniedz šo regulatīvo tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 10.–14. pantā minēto procedūru
 pieņemt šā punkta pirmajā daļā minētos īstenošanas tehniskos standartus.
 7. pants
 Pasākumi neveiktu norēķinu gadījumā
 1.
 Attiecībā uz katru tā pārvaldīto vērtspapīru
 norēķinu sistēmu CVD izveido sistēmu, lai uzraudzītu neveiktus norēķinus par
 darījumiem ar 5. panta 1. punktā minētajiem finanšu instrumentiem.
 CVD regulāri sniedz ziņojumus kompetentajai iestādei un ikvienai personai, kam
 ir leģitīmas intereses, par neveikto norēķinu skaitu un sīkāku informāciju par
 neveiktiem norēķiniem, kā arī citu būtisku informāciju. Kompetentās iestādes
 sniedz EVTI būtisku informāciju par neveiktiem norēķiniem.
 2.
 Attiecībā uz katru tā pārvaldīto vērtspapīru
 norēķinu sistēmu CVD izstrādā procedūras, kas veicina norēķinu par darījumiem
 ar 5. panta 1. punktā minētajiem finanšu instrumentiem, par kuriem
 norēķins nav veikts plānotajā norēķina datumā. Šādas procedūras nodrošina
 pietiekami preventīvu soda mehānismu dalībniekiem, kas neveic norēķinu.
 3.
 Vērtspapīru norēķinu sistēmas dalībniekam, kas
 plānotajā norēķina datumā nepiegādā saņēmējam dalībniekam 5. panta
 1. punktā minētos finanšu instrumentus, piemēro iepirkšanas pienākumu,
 saskaņā ar kuru šādi instrumenti jānopērk tirgū ne vēlāk kā četras dienas pēc
 plānotā norēķina datuma un jāpiegādā saņēmējam dalībniekam, kā arī citus
 pasākumus saskaņā ar 4. punktu.
 4.
 Šā panta 3. punktā minētajos pasākumos nosaka
 vismaz:
 (a)
 soda naudu, kādu dalībnieks, kas nepilda saistības,
 maksā par katru darbadienu no plānotā norēķina datuma līdz faktiskajam norēķina
 datumam;
 (b)
 brīdināšanas periodu dalībniekam, kurš nepilda
 saistības, pirms iepirkšanas pienākuma izpildes;
 (c)
 iepirkšanas cenas un izmaksas;
 (d)
 attiecīgā gadījumā – darījuma partneri, kas veic
 iepirkšanu;
 (e)
 kompensācijas summu saņēmējam dalībniekam, ja nav
 iespējams veikt iepirkšanu;
 5.
 Pasākumi, kas minēti 3. punktā, nodrošina, ka:
 (a)
 saņēmējs dalībnieks saņem vismaz finanšu
 instrumentu cenu, par kādu tika panākta vienošanās tirdzniecības veikšanas
 laikā;
 (b)
 soda nauda, ko saistības neizpildījušais dalībnieks
 maksā par katru darbadienu, ir pietiekami preventīva šādam dalībniekam;
 (c)
 ja nav iespējams veikt iepirkšanu, naudas
 kompensācija saņēmējam dalībniekam ir lielāka nekā finanšu instrumentu cena,
 par kādu tika panākta vienošanās tirdzniecības veikšanas laikā, un pēdējā
 publiski pieejamā cena par šādiem instrumentiem tirdzniecības vietā, kurā
 notika tirdzniecība, un tā ir pietiekami preventīva dalībniekam, kas nepilda
 saistības;
 (d)
 šī panta 7. punktā minētie darījuma partneri,
 tostarp centrālais darījuma partneris, kas veic iepirkšanu, atklāj dalībniekiem
 informāciju par šāda pakalpojuma maksu;
 (e)
 ja iepirkšanu veic darījuma partneris, kas nav
 dalībnieks, kurš neveic norēķinu, dalībnieks, kas neveic norēķinu, atmaksā
 visas summas, kādas samaksājis darījuma partneris, kas veica iepirkšanas
 darījumu, atbilstīgi 3. un 4. punktam.
 6.
 CVD, centrālais darījuma partneris, regulētie
 tirgi, daudzpusējās tirdzniecības sistēmas un regulētās tirdzniecības sistēmas
 izveido procedūras, kas tām ļauj apturēt tāda dalībnieka darbību, kurš
 sistemātiski nepiegādā 1. punktā minētos finanšu instrumentus vai naudu
 plānotajā norēķina datumā, un publiski norāda šāda dalībnieka identitāti tikai
 pēc tam, kad attiecīgajam dalībniekam dota iespēja iesniegt apsvērumus.
 7.
 Šī panta 2. līdz 6. punktu piemēro visiem
 darījumiem ar 5. panta 1. punktā norādītajiem instrumentiem, kuri
 iekļauti regulētos tirgos, tirgoti daudzpusējās tirdzniecības sistēmās vai
 regulētās tirdzniecības sistēmās vai kuru tīrvērti veic centrālais darījuma
 partneris.
 Darījumiem, kuru tīrvērti veic centrālais darījuma
 partneris pirms norēķina veikšanas vērtspapīru norēķinu sistēmā, 3. līdz
 5. punktā minētos pasākumus centrālais darījuma partneris.
 Attiecībā uz darījumiem, kuru tīrvērti neveic
 centrālais darījuma partneris, regulētais tirgus, daudzpusējas tirdzniecības
 sistēmas vai regulētas tirdzniecības sistēmas savos iekšējos noteikumos norāda,
 ka to dalībniekiem piemēro pienākumu veikt 3. līdz 5. punktā minētos pasākumus.
 8.
 EVTI, apspriežoties ar ECBS dalībniecēm, izstrādā
 regulatīvu tehnisko standartu projektu, kurā precizē sīkāku informāciju par
 1. punktā minēto sistēmu, kas uzrauga neveiktus norēķinus, un ziņojumiem
 par neveiktiem norēķiniem, par 2. punktā minētajām procedūrām, kas veicina
 norēķinu par darījumu pēc neveikta norēķina, un 3. līdz 5. punktā
 minētajiem pasākumiem.
 EVTI iesniedz šo regulatīvo tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 10. līdz 14. pantā minēto procedūru
 pieņemt šā punkta pirmajā daļā minētos īstenošanas tehniskos standartus.
 8. pants
 Izpilde
 1.
 Tās dalībvalsts attiecīgā iestāde, kuras tiesību
 aktus piemēro CVD pārvaldītajai vērtspapīru norēķinu sistēmai, atbild par 6. un
 7. panta piemērošanas nodrošināšanu un uzrauga piemēroto soda naudu, cieši
 sadarbojoties ar iestādēm, kuras atbild par regulēto tirgu, daudzpusējo
 tirdzniecības sistēmu, regulēto tirdzniecības sistēmu un centrālo darījumu
 partneru uzraudzību, kā norādīts 7. pantā. Jo īpaši iestādes uzrauga
 7. panta 2. un 4. punktā noteikto soda naudu un 7. panta
 6. punktā minēto pasākumu piemērošanu.
 2.
 Lai nodrošinātu konsekventu un efektīvu uzraudzības
 praksi Savienībā saistībā ar šīs regulas 6. un 7. pantu, EVTI var izdot
 norādījumus saskaņā ar Regulas (ES) Nr. 1095/2010 16. pantu.
 III sadaļa
 Centrālie vērtspapīru depozitāriji
 I nodaļa
 Atļauju izsniegšana CVD un CVD uzraudzība
 1. iedaļa
 Iestādes, kas atbild par atļauju izsniegšanu CVD un CVD uzraudzību
 9. pants
 Kompetentā iestāde
 CVD reģistrācijas dalībvalsts kompetentā
 iestāde izsniedz atļauju CVD un veic CVD uzraudzību.
 10. pants
 Kompetentās iestādes norīkošana
 1.
 Katra dalībvalsts norīko kompetento iestādi, kura
 atbild par šajā regulā noteikto pienākumu veikšanu, kas nozīmē izsniegt
 atļaujas un uzraudzīt dalībvalstī reģistrētus CVD, un attiecīgi informē EVTI.
 Ja dalībvalsts norīko vairāk nekā vienu kompetento
 iestādi, tā nosaka šādu iestāžu lomu un norīko vienu iestādi, kas atbild par
 sadarbību ar citu dalībvalstu kompetentajām iestādēm, 11. pantā norādīto
 attiecīgo iestādi, EVTI un — šajā regulā īpaši noteiktos gadījumos — arī EBI.
 2.
 EVTI publicē savā tīmekļa vietnē saskaņā ar
 1. punktu norīkoto kompetento iestāžu sarakstu.
 3.
 Kompetentajām iestādēm piešķir visas uzraudzības un
 izmeklēšanas pilnvaras, kas ir vajadzīgas to funkciju izpildei.
 11. pants
 Attiecīgās iestādes
 1.
 Šajā regulā īpaši noteiktos gadījumos šādas
 iestādes tiek iesaistītas atļauju izsniegšanā CVD un CVD uzraudzībā:
 (a)
 iestāde, kas atbild par CVD pārvaldītās vērtspapīru
 norēķinu sistēmas uzraudzību dalībvalstī, kuras tiesību aktus piemēro šai
 vērtspapīru norēķinu sistēmai;
 (b)
 ja nepieciešams, tāda Savienības centrālā banka,
 kuras uzskaites ierakstos iegrāmato norēķinu par CVD pārvaldītās vērtspapīru
 norēķinu sistēmas skaidrās naudas darījumu, vai, ja norēķinu veic, izmantojot
 kredītiestādi saskaņā ar IV sadaļu, tāda Savienības centrālā banka, kas
 emitē attiecīgo valūtu.
 2.
 EVTI publicē savā tīmekļa vietnē 1. punktā
 norādīto attiecīgo iestāžu sarakstu.
 12. pants
 Iestāžu sadarbība
 1.
 Šīs regulas 9. un 11. pantā norādītās iestādes
 un EVTI cieši sadarbojas šīs regulas piemērošanai, jo īpaši 13. pantā norādītajās
 ārkārtējās situācijās. Ja iespējams un ir svarīgi, šādā sadarbībā iesaista
 citas valsts iestādes un struktūras, jo īpaši tās, kuras izveidotas vai
 ieceltas saskaņā ar Direktīvu 2003/87/EK.
 Lai nodrošinātu konsekventu un efektīvu
 uzraudzības praksi Savienībā, tostarp sadarbību starp 9. un 11. pantā
 minētajām iestādēm, veicot dažādus novērtējumus, kas nepieciešami šīs regulas
 piemērošanai, EVTI var izdot norādījumus, kas paredzēti 9. pantā minētajām
 iestādēm, saskaņā ar Regulas (ES) Nr. 1095/2010 16. pantu.
 2.
 Balstoties uz pieejamo informāciju, kompetentās
 iestādes, pildot savus vispārējos pienākumus, pienācīgi apsver savu lēmumu
 iespējamo ietekmi uz finanšu sistēmas stabilitāti visās citās attiecīgajās
 dalībvalstīs, jo īpaši ārkārtējās situācijās, kas minētas 13. pantā.
 13. pants
 Ārkārtējas situācijas
 Šīs regulas 9. un 11. pantā minētās
 iestādes bez kavēšanās informē EVTI un citas attiecīgās iestādes par katru ar
 CVD saistītu ārkārtēju situāciju, ieskaitot pārmaiņas finanšu tirgos, kas var
 negatīvi ietekmēt tirgus likviditāti un finanšu sistēmas stabilitāti kādā no
 dalībvalstīm, kurā ir reģistrēts CVD vai kāds tā dalībnieks.
 2. iedaļa
 Nosacījumi un procedūra atļaujas izsniegšanai CVD
 14. pants
 Atļaujas izsniegšana CVD
 1.
 Ikviena juridiskā persona, kas atbilst CVD
 definīcijai, pirms darbības sākšanas saņem atļauju no tās dalībvalsts
 kompetentās iestādes, kurā tā ir reģistrēta.
 2.
 Šajā atļaujā norāda pielikuma A un B iedaļā minētos
 pakalpojumus, ko attiecīgajam CVD ir atļauts sniegt.
 3.
 CVD vienmēr ir jāatbilst nosacījumiem, kas
 nepieciešami atļaujas saņemšanai.
 CVD bez nepamatotas kavēšanās paziņo kompetentajai
 iestādei par būtiskām izmaiņām, kas iespaido atļaujas nosacījumus.
 15. pants
 Atļaujas piešķiršanas procedūra
 1.
 Pieteikuma iesniedzējs CVD iesniedz kompetentajai
 iestādei pieteikumu atļaujas saņemšanai.
 2.
 Pieteikumam par atļaujas saņemšanu pievieno visu
 nepieciešamo informāciju, lai kompetentā iestāde varētu pārliecināties, ka
 pieteikuma iesniedzējs CVD atļaujas izdošanas brīdī ir veicis visus
 nepieciešamos pasākumus, lai izpildītu savus pienākumus, kas izklāstīti šajā
 regulā. Pieteikumā atļaujas saņemšanai iekļauj darbības programmu, kurā norāda
 plānotos darbības veidus un CVD organizatorisko struktūru.
 3.
 Kompetentā iestāde 20 darbadienu laikā pēc
 pieteikuma saņemšanas izvērtē, vai pieteikums ir pilnīgs. Ja pieteikums nav
 pilnīgs, kompetentā iestāde nosaka termiņu, līdz kuram pieteikuma iesniedzējam
 CVD jānodrošina papildu informācija. Kompetentā iestāde informē pieteikuma
 iesniedzēju CVD, kad tā uzskata, ka pieteikums ir pilnīgs.
 4.
 Sākot no brīža, kad kompetentā iestāde uzskata, ka
 pieteikums ir pilnīgs, tā nosūta visu pieteikumā iekļauto informāciju
 11. pantā norādītajām attiecīgajām iestādēm un apspriežas ar šīm iestādēm
 par pieteikuma iesniedzēja CVD pārvaldīto vērtspapīru norēķinu sistēmu
 īpašībām.
 5.
 Pirms atļaujas piešķiršanas pieteikuma iesniedzējam
 CVD kompetentā iestāde apspriežas ar otras iesaistītās dalībvalsts
 kompetentajām iestādēm, ja:
 (a)
 CVD ir tāda CVD meitasuzņēmums, kuram atļauja
 izsniegta citā dalībvalstī;
 (b)
 CVD ir tāda CVD mātesuzņēmuma meitasuzņēmums, kuram
 atļauja izsniegta citā dalībvalstī;
 (c)
 CVD kontrolē tās pašas fiziskās vai juridiskās
 personas, kuras kontrolē citu CVD, kam atļauja izsniegta citā dalībvalstī.
 Šā punkta pirmajā daļā minētā apspriešanās aptver
 šādus aspektus:
 (a)
 akcionāru un dalībnieku, kas norādīti
 25. panta 4. punktā, piemērotība un to personu reputācija un
 pieredze, kuras faktiski vada CVD darbību, ja šādi akcionāri, dalībnieki un
 personas ir kopīgi CVD un CVD, kuram atļauja izsniegta citā dalībvalstī;
 (b)
 vai 5. punktā minētās attiecības starp CVD,
 kuram atļauja izsniegta citā dalībvalstī, un pieteikuma iesniedzēju CVD
 neietekmē pieteikuma iesniedzēja CVD spēju nodrošināt atbilstību šīs regulas
 prasībām.
 6.
 Sešu mēnešu laikā pēc pilnīga pieteikuma
 iesniegšanas kompetentā iestāde rakstveidā informē pieteikuma iesniedzēju CVD
 par to, vai atļauja ir piešķirta vai tās piešķiršana ir atteikta, norādot
 pilnībā pamatotu lēmumu.
 7.
 EVTI, apspriežoties ar ECBS dalībniecēm, izstrādā
 regulatīvu tehnisko standartu projektu, kurā precizē sīkāku informāciju par to,
 kādu informāciju pieteikuma iesniedzējs CVD sniedz kompetentajām iestādēm
 pieteikumā atļaujas saņemšanai.
 EVTI iesniedz šo regulatīvo tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 10. līdz 14. pantā minēto procedūru
 pieņemt šā punkta pirmajā daļā minētos īstenošanas tehniskos standartus.
 8.
 EVTI, apspriežoties ar ECBS dalībniecēm, izstrādā īstenošanas
 tehnisko standartu projektu, kurā nosaka standarta veidlapas, veidnes un
 procedūras saistībā ar pieteikumu par atļaujas saņemšanu.
 EVTI iesniedz šo īstenošanas tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 15. pantā minēto procedūru pieņemt šī
 punkta pirmajā daļā minētos īstenošanas tehniskos standartus.
 16. pants
 Atļaujas ietekme
 1.
 Tāda CVD darbība, kas ir saņēmis atļauju, ir
 ierobežota, aptverot tikai atļaujā norādītos pakalpojumus.
 2.
 Vērtspapīru norēķinu sistēmas var pārvaldīt tikai
 tie CVD, kas ir saņēmuši atļauju, un centrālās bankas.
 3.
 CVD, kas ir saņēmis atļauju, nevar būt pakļauts
 riskiem, kas rodas, kad kredītiestāde, kas ir norīkota banku pakalpojumiem
 līdzīgu papildpakalpojumu sniegšanai saskaņā ar IV sadaļu, sniedz šādus
 pakalpojumus.
 4.
 Tādam CVD, kas saņēmis atļauju, var būt līdzdalība
 tikai juridiskā personā, kuras darbības ir ierobežotas un nozīmē sniegt
 pielikuma A un B iedaļā norādītos pakalpojumus.
 17. pants
 Darbības un pakalpojumu paplašināšana un ārpakalpojumu izmantošana
 1.
 CVD, kas ir saņēmis atļauju, iesniedz savas
 reģistrācijas dalībvalsts kompetentajai iestādei pieprasījumu par atļaujas
 saņemšanu, ja tas vēlas pamatpakalpojumu sniegšanai izmantot trešās personas
 ārpakalpojumus saskaņā ar 28. pantu vai paplašināt savu darbību, tajā
 iekļaujot vienu vai vairākas šādas darbības:
 a) veikt citus pamatpakalpojumus vai
 papildpakalpojumus, kas norādīti pielikuma A un B sadaļā un nav iekļauti
 sākotnējā atļaujā;
 b) pārvaldīt vēl kādu vērtspapīru norēķinu
 sistēmu;
 c) veikt norēķinu par savas vērtspapīru
 norēķinu sistēmas visiem vai dažiem skaidrās naudas darījumiem citas centrālās
 bankas reģistros;
 d) izveidot CVD saikni.
 2.
 Šā panta 1. punktā noteiktā atļauja tiek
 piešķirta saskaņā ar 15. pantā noteikto procedūru.
 Triju mēnešu laikā pēc pilnīga pieteikuma
 iesniegšanas kompetentā iestāde informē pieteikuma iesniedzēju CVD par to, vai
 atļauja ir piešķirta vai nē.
 18. pants
 Atļaujas anulēšana
 1.
 CVD reģistrācijas dalībvalsts kompetentā iestāde
 anulē atļauju šādos gadījumos:
 (a)
 CVD nav izmantojis atļauju 12 mēnešus,
 nepārprotami atsakās no atļaujas vai nav sniedzis pakalpojumus vai veicis
 darbību pēdējos sešus mēnešus;
 (b)
 CVD ir saņēmis atļauju, sniedzot nepatiesas ziņas,
 vai ar citiem nelikumīgiem līdzekļiem;
 (c)
 CVD vairs neatbilst nosacījumiem, saskaņā ar kuriem
 atļauja tika piešķirta, un noteiktajā laikā nav veicis kompetentās iestādes
 norādītās korektīvas darbības;
 (d)
 CVD ir smagi un sistemātiski pārkāpis šajā regulā
 noteiktās prasības.
 2.
 Tiklīdz kompetentā iestāde uzzina par kādu no
 1. punktā minētajiem apstākļiem, tā nekavējoties apspriežas ar
 11. pantā noteiktajām attiecīgajām iestādēm par nepieciešamību anulēt
 atļauju, izņemot gadījumos, kad šāds lēmums jāpieņem nekavējoties.
 3.
 EVTI un ikviena 11. pantā norādītā attiecīgā
 iestāde var jebkurā laikā pieprasīt, lai CVD reģistrācijas dalībvalsts
 kompetentā iestāde pārbauda, vai CVD joprojām atbilst nosacījumiem, saskaņā ar
 kuriem tam tika piešķirta atļauja.
 4.
 Kompetentā iestāde var atļauju anulēt tikai
 attiecībā uz konkrētu pakalpojumu, darbību vai finanšu instrumentu.
 19. pants
 CVD reģistrs
 1.
 Kompetento iestāžu lēmumi, kas pieņemti saskaņā ar
 14., 17. un 18. pantu, nekavējoties jāpaziņo EVTI.
 2.
 Centrālās bankas nekavējoties informē EVTI par
 ikvienu CVD, ko tās pārvalda.
 3.
 Katrs CVD, kas darbojas atbilstīgi šai regulai un
 kam piešķirta atļauja vai atzīšana saskaņā ar 14., 17. un 23. pantu,
 iekļaujams sarakstā, norādot pakalpojumus un finanšu instrumentu kategorijas,
 attiecībā uz kuriem CVD saņēmis atļauju. Sarakstā iekļauj CVD atvērtās filiāles
 citās dalībvalstīs un CVD saiknes. EVTI publicē sarakstu savā tīmekļa vietnē un
 regulāri to atjaunina.
 4.
 Kompetentās iestādes, kas minētas 9. pantā,
 90 dienu laikā pēc šīs regulas stāšanās spēkā paziņo EVTI par iestādēm,
 kuras darbojas kā CVD.
 3. iedaļa
 CVD uzraudzība
 20. pants
 Pārskatīšana un novērtēšana
 1.
 Kompetentās iestādes vismaz vienreiz gadā pārskata
 CVD īstenotās vienošanās, stratēģiju, procesus un mehānismus saistībā ar atbilstības
 nodrošināšanu šai regulai un izvērtē riskus, kuriem CVD ir vai var tikt
 pakļauts.
 2.
 Kompetentā iestāde nosaka, cik bieži un kādā apmērā
 veicama 1. punktā minētā pārskatīšana un novērtēšana, ņemot vērā attiecīgā
 CVD lielumu, sistēmisko nozīmi, būtību, darbības mērogu un sarežģītību.
 Pārskatu un novērtējumu atjaunina vismaz reizi gadā.
 3.
 Kompetentā iestāde var piemērot CVD klātienes
 pārbaudes.
 4.
 Veicot 1. punktā minēto pārskatīšanu un
 novērtēšanu, kompetentās iestādes jau agrīnā posmā apspriežas ar 11. pantā
 minētajām attiecīgajām iestādēm par CVD pārvaldītās vērtspapīru norēķinu
 sistēmas darbību.
 5.
 Kompetentā iestāde regulāri, vismaz vienreiz gadā,
 informē 11. pantā minētās attiecīgās iestādes par 1. punktā minētā
 pārskata un novērtējuma rezultātiem, tostarp korektīvām darbībām vai soda
 naudām.
 6.
 Veicot 1. punktā minēto pārskatīšanu un
 novērtēšanu, kompetentās iestādes, kas atbild par tādu CVD uzraudzību, kuri
 uztur 15. panta 5. punkta pirmās daļas a), b) un c) apakšpunktā
 minētās attiecības, apmainās ar visu būtisko informāciju, kas varētu atvieglot
 to uzdevumu veikšanu.
 7.
 Kompetentā iestāde pieprasa, lai CVD, kas nepilda
 šīs regulas prasības, agrīnā posmā veic nepieciešamās darbības vai pasākumus
 situācijas risināšanai.
 8.
 EVTI, apspriežoties ar ECBS dalībniecēm, izstrādā
 regulatīvu tehnisko standartu projektu, kurā precizē:
 (a)
 informāciju, kādu CVD sniedz kompetentajai iestādei
 1. punktā noteiktā pārskatīšanas vajadzībām;
 (b)
 informāciju, kādu kompetentā iestāde sniedz
 5. punktā minētajām attiecīgajām iestādēm;
 (c)
 informāciju, ar kādu apmainās 6. punktā
 minētās kompetentās iestādes.
 EVTI iesniedz šo regulatīvo tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 10. līdz 14. pantā minēto procedūru
 pieņemt šā punkta pirmajā daļā minētos īstenošanas tehniskos standartus.
 9. EVTI, apspriežoties ar ECBS
 dalībniecēm, izstrādā īstenošanas tehnisko standartu projektu, kurā nosaka
 standarta veidlapas, veidnes un procedūras saistībā ar 8. punkta pirmajā
 daļā minētās informācijas sniegšanu.
 EVTI iesniedz šo īstenošanas tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 15. pantā minēto procedūru pieņemt šī
 punkta pirmajā daļā minētos īstenošanas tehniskos standartus.
 4. iedaļa
 Pakalpojumu sniegšana citā dalībvalstī
 21. pants
 Brīvība sniegt pakalpojumu citā dalībvalstī
 1.
 CVD, kam ir izsniegta atļauja, var veikt darbību
 Savienībā, vai nu atverot filiāli, vai tieši sniedzot pakalpojumus, ja šādas
 darbības ir paredzētas tam izsniegtajā atļaujā.
 2.
 Ikviens CVD, kas vēlas sniegt pakalpojumus citā
 dalībvalstī pirmo reizi vai mainīt sniegto pakalpojumu klāstu, paziņo savas
 reģistrācijas dalībvalsts kompetentajai iestādei šādu informāciju:
 (a)
 dalībvalsti, kurā tas plāno veikt darbību;
 (b)
 darbības programmu, norādot, kādus tieši
 pakalpojumus tas plāno sniegt;
 (c)
 filiāles gadījumā tas norāda filiāles
 organizatorisko struktūru un to personu vārdus, kuri atbild par filiāles
 vadību.
 3.
 Triju mēnešu laikā pēc 2. punktā norādītās
 informācijas saņemšanas kompetentā iestāde paziņo šo informāciju uzņēmējas
 dalībvalsts kompetentajai iestādei, ja vien, ņemot vērā paredzēto pakalpojumu
 sniegšanu, tai nav iemesla apšaubīt tā CVD administratīvo struktūru vai
 finansiālo stāvokli, kurš vēlas sniegt pakalpojumus uzņēmējā dalībvalstī.
 4.
 Ja kompetentā iestāde atsakās sniegt informāciju
 uzņēmējas dalībvalsts kompetentajai iestādei, tā trīs mēnešu laikā pēc visas
 informācijas saņemšanas attiecīgajam CVD dara zināmu atteikuma iemeslu.
 5.
 CVD var sākt sniegt pakalpojumus uzņēmējā
 dalībvalstī saskaņā ar šādiem nosacījumiem:
 (a)
 saņemot uzņēmējas dalībvalsts kompetentās iestādes
 paziņojumu, kurā tā apstiprina 3. punktā norādītās informācijas saņemšanu;
 (b)
 ja netiek saņemts paziņojums, pēc diviem mēnešiem,
 sākot no dienas, kurā nosūtīts 3. punktā minētais paziņojums.
 6.
 Ja notiek izmaiņas informācijā, kas paziņota
 saskaņā ar 2. punktu, CVD vismaz mēnesi pirms izmaiņu ieviešanas sniedz
 rakstisku paziņojumu par šīm izmaiņām izcelsmes dalībvalsts kompetentajai
 iestādei. Izcelsmes dalībvalsts kompetentā iestāde par šīm izmaiņām informē arī
 uzņēmējas dalībvalsts kompetento iestādi.
 22. pants
 Izcelsmes un uzņēmējas dalībvalsts iestāžu sadarbība
 1.
 Ja CVD, kas saņēmis atļauju vienā dalībvalstī, ir
 atvēris filiāli citā dalībvalstī, tad CVD izcelsmes dalībvalsts kompetentā
 iestāde, veicot savus pienākumus, pēc uzņēmējas dalībvalsts kompetentās
 iestādes informēšanas var veikt klātienes pārbaudes šādā filiālē.
 2.
 Uzņēmēju dalībvalstu kompetentās iestādes var
 prasīt, lai CVD, kas sniedz pakalpojumus saskaņā ar 21. pantu, periodiski
 sniedz tām pārskatus par savu darbību šajās uzņēmējās dalībvalstīs, jo īpaši
 statistikas vākšanas vajadzībām.
 3.
 CVD izcelsmes dalībvalsts kompetentā iestāde pēc
 uzņēmējas dalībvalsts kompetentās iestādes pieprasījuma atbilstīgā laikā sniedz
 informāciju par tādu vērtspapīru norēķinu sistēmu emitentu un dalībnieku
 identitāti, kuras pārvalda CVD, kas sniedz pakalpojumus uzņēmējā dalībvalstī,
 un arī citu informāciju, kas ir svarīga par šo CVD uzņēmējā dalībvalstī.
 4.
 Ņemot vērā situāciju uzņēmējas dalībvalsts
 vērtspapīru tirgū un to, ka tāda CVD darbība, kas atvēris filiāli vai
 izveidojis sadarbspējas saiknes ar citiem šīs uzņēmējas dalībvalsts CVD vai vērtspapīru
 norēķinu sistēmām, ir kļuvusi par darbību, kam ir būtiska nozīme vērtspapīru
 tirgu darbībā un ieguldītāju aizsardzībā, izcelsmes un uzņēmējas dalībvalsts
 kompetentās iestādes izveido sadarbības kārtību CVD darbības uzraudzīšanai
 uzņēmējā dalībvalstī.
 5.
 Ja uzņēmējas dalībvalsts kompetentajai iestādei ir
 skaidrs un parādāms pamats uzskatīt, ka CVD, kas sniedz pakalpojumus šajā
 valstī saskaņā ar 21. pantu, pārkāpj saistības, kuras izriet no šīs
 regulas noteikumiem, tā konstatētos faktus dara zināmus izcelsmes dalībvalsts
 kompetentajai iestādei.
 Ja, neraugoties uz izcelsmes dalībvalsts
 kompetentās iestādes veiktajiem pasākumiem vai tādēļ, ka šādi pasākumi
 izrādījušies nepietiekami, CVD turpina pārkāpt saistības, kuras izriet no šīs
 regulas noteikumiem, uzņēmējas dalībvalsts kompetentā iestāde pēc izcelsmes
 dalībvalsts kompetentās iestādes informēšanas veic visus atbilstīgos pasākumus,
 lai nodrošinātu atbilstību šīs regulas noteikumiem uzņēmējā dalībvalstī. Par
 šādiem pasākumiem tūlīt informē EVTI.
 Uzņēmējas dalībvalsts kompetentā iestāde var
 vērsties ar šo jautājumu pie EVTI, kas var pieņemt lēmumu saskaņā ar pilnvarām,
 kuras tai piešķirtas saskaņā ar Regulas (ES)
 Nr. 1095/2010 19. pantu.
 6.
 Komisija ir pilnvarota pieņemt deleģētos aktus
 saskaņā ar 64. pantu attiecībā uz pasākumiem, lai noteiktu kritērijus,
 saskaņā ar kuriem CVD darbības uzņēmējā dalībvalstī varētu uzskatīt par
 darbībām, kam ir būtiska nozīme vērtspapīru tirgu darbībā un ieguldītāju
 aizsardzībā attiecīgajā uzņēmējā dalībvalstī.
 7.
 EVTI izstrādā īstenošanas tehnisko standartu
 projektus, kuros nosaka standarta veidlapas, veidnes un procedūras 1., 3. un
 5. punktā minētās sadarbības pasākumu veikšanai.
 EVTI iesniedz šo īstenošanas tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 15. pantā minēto procedūru pieņemt šī
 punkta pirmajā daļā minētos īstenošanas tehniskos standartus.
 5. iedaļa
 Attiecības ar trešām valstīm
 23. pants
 Trešās valstis
 1.
 Trešā valstī reģistrēts CVD var sniegt CVD
 pakalpojumus, vai nu ar filiāles starpniecību, vai arī tieši sniedzot
 pakalpojumus Savienībā reģistrētiem emitentiem un dalībniekiem saistībā ar to
 darbībām Savienībā, un var izveidot saiknes ar Savienībā reģistrētu CVD, ja šo
 CVD ir atzinusi EVTI.
 2.
 Pēc apspriešanās ar 3. punktā minētajām
 iestādēm EVTI atzīst trešā valstī reģistrētu CVD, kas iesniedzis pieteikumu par
 atzīšanas saņemšanu 1. punktā minēto pakalpojumu sniegšanai, ja ir
 izpildīti šādi nosacījumi:
 (a)
 Komisija ir pieņēmusi lēmumu saskaņā ar
 6. punktu;
 (b)
 CVD tiek piemērota tāda faktiska atļaujas
 izsniegšanas un uzraudzības kārtība, kas nodrošina pilnīgu atbilstību trešā
 valstī piemērotām konsultatīvas uzraudzības prasībām;
 (c)
 saskaņā ar 7. punktu ir izveidota sadarbības
 kārtība starp EVTI un trešās valsts kompetentajām iestādēm.
 3.
 Novērtējot, vai ir izpildīti 2. punktā minētie
 nosacījumi, EVTI apspriežas ar:
 (a)
 to dalībvalstu kompetentajām iestādēm, kurās trešās
 valsts CVD plāno sniegt CVD pakalpojumus;
 (b)
 kompetentajām iestādēm, kas uzrauga Savienībā
 reģistrētu CVD, ar kuru trešās valsts CVD ir izveidojis saiknes;
 (c)
 regulas 11. panta 1. punkta
 a) apakšpunktā norādītajām iestādēm;
 (d)
 trešās valsts iestādi, kas atbild par atļauju
 izsniegšanu CVD un CVD uzraudzību.
 4.
 Šī panta 1. punktā minētie CVD iesniedz EVTI
 pieteikumu par atzīšanas saņemšanu.
 Pieteikuma iesniedzējs CVD sniedz EVTI visu
 informāciju, kas uzskatāma par nepieciešamu atzīšanas saņemšanai. EVTI 30
 darbadienu laikā pēc pieteikuma saņemšanas izvērtē, vai pieteikums ir pilnīgs.
 Ja pieteikums nav pilnīgs, EVTI nosaka termiņu, līdz kuram pieteikuma
 iesniedzējam CVD jānodrošina papildu informācija.
 Lēmumu par atzīšanas piešķiršanu pamato ar šā
 panta 2. punktā ietvertajiem kritērijiem.
 Sešu mēnešu laikā pēc pilnīga pieteikuma
 iesniegšanas EVTI rakstiski informē pieteikuma iesniedzēju CVD, nosūtot pilnībā
 pamatotu lēmumu par to, vai atzīšana tiek sniegta vai ne.
 5.
 EVTI, apspriežoties ar 3. punktā minētajām
 iestādēm, pārskata trešā valstī reģistrētam CVD sniegto atzīšanu, ja šāds CVD
 paplašina savu darbību Savienībā, sniedzot 1. punktā minētos pakalpojumus
 saskaņā ar 1.–4. punktā noteikto procedūru.
 EVTI atsauc CVD atzīšanu, ja vairs netiek pildīti
 2. punktā minētie nosacījumi un prasības vai 18. pantā minētajos
 gadījumos.
 6.
 Komisija var pieņemt lēmumu saskaņā ar
 66. pantā noteikto procedūru, kurā nosaka, ka trešās valsts tiesiskā un
 uzraudzības kārtība nodrošina, ka šajā trešā valstī atļautu CVD darbība atbilst
 juridiski saistošām prasībām, kuras ir līdzvērtīgas šīs regulas prasībām, ka
 šādiem CVD trešā valstī pastāvīgi piemēro faktisku uzraudzības un izpildes
 kārtību un ka šīs trešās valsts tiesiskais regulējums paredz efektīvu
 līdzvērtīgu sistēmu CVD atzīšanai, kam atļauja izsniegta saskaņā ar trešās
 valsts tiesisko regulējumu.
 7.
 Saskaņā ar Regulas (ES) Nr. 1095/2010
 33. panta 1. punktu EVTI noslēdz sadarbības līgumus ar attiecīgajām
 kompetentajām iestādēm trešās valstīs, kuru tiesiskais un uzraudzības
 regulējums ir atzīts par līdzvērtīgu šīs regulas prasībām saskaņā ar 6. punktu.
 Šādos līgumos nosaka vismaz:
 (a)
 mehānismu informācijas apmaiņai starp EVTI un
 attiecīgo trešo valstu kompetentajām iestādēm, tostarp attiecībā uz piekļuvi
 visai EVTI pieprasītajai informācijai par CVD, kuriem atļauja izsniegta trešās
 valstīs;
 (b)
 mehānismu EVTI tūlītējai informēšanai, ja trešās
 valsts kompetentā iestāde uzskata, ka tās uzraudzīts CVD pārkāpj atļaujas
 nosacījumus vai citus tiesību aktus, kurus tam ir pienākums ievērot;
 (c)
 procedūras uzraudzības darbību koordinēšanai,
 tostarp, nepieciešamības gadījumā — klātienes pārbaudes.
 Ja sadarbības līgumā noteikts, ka dalībvalsts sūta
 personas datus, šādu datu sūtīšana tiek veikta atbilstīgi
 Direktīvas 95/46/EK noteikumiem; ja sadarbības līgumā noteikts, ka EVTI
 sūta personas datus, šādu datu sūtīšana tiek veikta atbilstīgi
 Regulas (ES) Nr. 45/2001 noteikumiem.
 8.
 Komisija ir pilnvarota pieņemt deleģētos aktus
 saskaņā ar 64. pantu saistībā ar pasākumiem, ar kuriem precizē
 pakalpojumus, par kādiem trešā valstī reģistrēts CVD sniedz EVTI pieteikumu par
 atzīšanas saņemšanu atbilstīgi 1. punktam, un informāciju, kādu pieteikuma
 iesniedzējs CVD norāda EVTI savā pieteikumā par atzīšanas saņemšanu saskaņā ar
 4. punktu.
 II nodaļa
 Prasības CVD
 1. iedaļa
 Organizatoriskās prasības
 24. pants
 Vispārīgi noteikumi
 1.
 Katram CVD ir stabila pārvaldības kārtība, kas
 ietver skaidru organizatorisko struktūru, kurā ir precīzi definēts, pārredzams
 un konsekvents atbildības sadalījums, efektīvas procedūras esošo vai varbūtējo
 risku identificēšanai, pārvaldībai, uzraudzībai un ziņošanai un atbilstīga
 atalgojuma politika un iekšējās kontroles mehānismi, tostarp drošas
 administratīvās un grāmatvedības procedūras.
 2.
 CVD pieņem politiku un procedūras, kas ir
 pietiekami efektīvas, lai nodrošinātu atbilstību šai regulai, ieskaitot tā
 vadītāju un darbinieku atbilstību visiem šās regulas noteikumiem.
 3.
 CVD uztur un īsteno efektīvu rakstveida
 organizatorisko un administratīvo kārtību, lai noteiktu un pārvaldītu
 potenciālus interešu konfliktus starp pašu CVD, ieskaitot tā vadītājus,
 darbiniekus, valdes locekļus vai jebkuru personu, kas tieši vai netieši ar
 saistīta ar minētajām personām, un tā dalībniekiem vai to klientiem. Tas uztur
 un īsteno atbilstīgas risinājumu procedūras gadījumiem, kad rodas varbūtēji
 interešu konflikti.
 4.
 CVD savu pārvaldības kārtību un noteikumus, kas
 reglamentē tā darbības, dara pieejamus atklātībai.
 5.
 CVD ir atbilstīgas procedūras, saskaņā ar kurām tā
 darbinieki iekšēji ziņo par iespējamiem pārkāpumiem, izmantojot īpašu kanālu.
 6.
 CVD tiek pakļauts biežām un neatkarīgām revīzijām.
 Šo revīziju rezultātus paziņo valdei un dara zināmus kompetentajai iestādei.
 7.
 CVD, kam ir kapitāla saikne ar citu CVD,
 kontrolakciju sabiedrību vai IV sadaļā minētu kredītiestādi pieņem sīki
 izstrādātu politiku un procedūras par to, kā šī panta prasības tiek piemērotas
 grupai un dažādiem grupas uzņēmumiem.
 8.
 EVTI, apspriežoties ar ECBS dalībniecēm, izstrādā
 regulatīvu tehnisko standartu projektu, kurā precizē instrumentus
 1. punktā minēto CVD risku uzraudzībai un svarīgo darbinieku atbildību par
 šādiem riskiem, 3. punktā minētajiem iespējamiem interešu konfliktiem un
 6. punktā minētajām revīzijas metodēm CVD līmenī un arī grupas līmenī.
 EVTI iesniedz šo regulatīvo tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 10. līdz 14. pantā minēto procedūru
 pieņemt šā punkta pirmajā daļā minētos īstenošanas tehniskos standartus.
 25. pants
 Augstākā līmeņa vadība, valde un akcionāri
 1.
 CVD augstākā līmeņa vadībai jābūt pietiekami labai
 reputācijai un pieredzei, lai nodrošinātu stabilu un uz konsultatīvu uzraudzību
 balstītu CVD vadību.
 2.
 CVD ir valde, kurā vismaz viena trešdaļa locekļu,
 bet ne mazāk par diviem, ir neatkarīgi.
 3.
 Atlīdzība neatkarīgajiem un citiem valdes locekļiem,
 kas nav izpildlocekļi, nav saistīta ar CVD uzņēmējdarbības rezultātiem.
 4.
 Valdes locekļiem jābūt piemērotiem, ar atbilstīgām
 prasmēm, pieredzi un zināšanām par uzņēmumu un tirgu.
 5.
 CVD skaidri nosaka valdes lomu un pienākumus un
 valdes sēžu protokolus dara pieejamus kompetentajai iestādei.
 6.
 CVD akcionāriem un dalībniekiem, kuri var tieši vai
 netieši kontrolēt CVD vadību, jābūt piemērotiem, lai nodrošinātu stabilu un uz
 konsultatīvu uzraudzību balstītu CVD vadību.
 7.
 CVD:
 (a)
 sniedz kompetentajai iestādei un dara zināmu
 atklātībai informāciju par CVD īpašniekiem, jo īpaši par tādas personas
 identitāti un līdzdalības apjomu, kura var kontrolēt CVD darbību;
 (b)
 sniedz kompetentajai iestādei un dara zināmu
 atklātībai informāciju par visiem īpašumtiesību nodošanas gadījumiem, kad rodas
 izmaiņas to personu identitātē, kuras kontrolē CVD darbību.
 8.
 Kompetentā iestāde 60 darbadienu laikā pēc
 7. punktā minētās informācijas saņemšanas pieņem lēmumu par ierosinātajām
 pārmaiņām CVD kontrolē. Kompetentā iestāde atsakās apstiprināt ierosinātās
 pārmaiņas CVD kontrolē, ja tai ir objektīvs un pierādāms iemesls uzskatīt, ka
 šādas pārmaiņas apdraudētu CVD stabilu un piesardzību vadību vai CVD spēju
 nodrošināt atbilstību šai regulai.
 26. pants
 Lietotāju komiteja
 1.
 CVD izveido lietotāju komitejas katrai tā
 pārvaldītajai vērtspapīru norēķinu sistēmai, un to sastāvā ir emitentu un
 attiecīgo vērtspapīru norēķinu sistēmu dalībnieku pārstāvji. Lietotāju
 komitejas sniedz neatkarīgus atzinumus, kurus tieši neietekmē CVD vadība.
 2.
 CVD definē katras izveidotās lietotāju komitejas
 mandātu, pārvaldības kārtību, kas nepieciešama, lai nodrošinātu tās neatkarību
 un darbības procedūras, un kritērijus lietotāju komiteju locekļu iekļaušanai
 komitejā, kā arī ievēlēšanas mehānismu. Pārvaldības kārtību dara zināmu atklātībai
 un nodrošina, ka lietotāju komiteja sniedz pārskatus tieši valdei un regulāri
 organizē sanāksmes.
 3.
 Lietotāju komitejas sniedz atzinumus CVD valdei par
 svarīgu kārtību, kas ietekmē komitejas locekļus, tostarp kritērijiem emitentu
 un dalībnieku pieņemšanai attiecīgajā vērtspapīru norēķinu sistēmā, pakalpojumu
 līmeni un cenu noteikšanas struktūru.
 4.
 Neskarot kompetento iestāžu tiesības saņemt
 pienācīgu informāciju, uz lietotāju komitejas locekļiem attiecas
 konfidencialitāte. Ja lietotāju komitejas priekšsēdētājs konstatē, ka kādam no
 locekļiem kādā jautājumā ir faktisks vai varbūtējs interešu konflikts,
 attiecīgajam loceklim nav atļauts balsot par šo jautājumu.
 5.
 CVD nekavējoties informē kompetento iestādi par
 katru lēmumu, kurā valde nolemj neievērot lietotāju komitejas atzinumus.
 27. pants
 Lietvedība
 1.
 CVD vismaz piecus gadus glabā visus ierakstus par
 pakalpojumiem un darbību, lai kompetentajai iestādei būtu iespējams uzraudzīt
 atbilstību šīs regulas prasībām.
 2.
 CVD nodrošina, ka 1. punktā minētie ieraksti ir
 pieejami pēc kompetento iestāžu un 11. pantā minēto attiecīgo iestāžu
 pieprasījuma to mandātu pildīšanas vajadzībām.
 3.
 EVTI, apspriežoties ar ECBS dalībniecēm, izstrādā
 regulatīvu tehnisko standartu projektu, kurā precizē sīkāku informāciju par
 1. punktā minētajiem ierakstiem, kuri jāglabā, lai uzraudzītu CVD darbības
 atbilstību šīs regulas noteikumiem.
 EVTI iesniedz šo projektu Komisijai ne vēlāk kā
 sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 10. līdz 14. pantā minēto procedūru
 pieņemt šā punkta pirmajā daļā minētos īstenošanas tehniskos standartus.
 4.
 EVTI, apspriežoties ar ECBS dalībniecēm, izstrādā
 īstenošanas tehnisko standartu projektu, kurā nosaka 1. punktā minēto
 ierakstu formātu, kuri jāglabā, lai uzraudzītu CVD darbības atbilstību šīs
 regulas noteikumiem.
 EVTI iesniedz šo īstenošanas tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 15. pantā minēto procedūru pieņemt šī
 punkta pirmajā daļā minētos īstenošanas tehniskos standartus.
 28. pants
 Ārpakalpojumi
 1.
 Ja CVD savu pakalpojumu vai darbību sniegšanai
 izmanto trešās personas ārpakalpojumus, tas paliek pilnīgi atbildīgs par visu
 savu pienākumu izpildi atbilstīgi šai regulai un vienmēr nodrošina atbilstību
 šādiem nosacījumiem:
 (a)
 izmantojot ārpakalpojumus, netiek deleģēta
 atbildība;
 (b)
 netiek mainītas CVD attiecības ar tā dalībniekiem
 vai emitentiem un saistības pret tiem;
 (c)
 faktiski netiek mainīti CVD atļaujas izsniegšanas
 nosacījumi;
 (d)
 ārpakalpojumu izmantošana nekavē veikt uzraudzības
 un pārraudzības darbību, tostarp klātienes pārbaudes būtiskas informācijas
 iegūšanai, kas neciešama šo darbību veikšanai;
 (e)
 izmantojot ārpakalpojumus, CVD nezaudē risku
 pārvaldībai nepieciešamās sistēmas un kontroles instrumentus;
 (f)
 CVD saglabā nepieciešamās ekspertu zināšanas un
 resursus sniegto pakalpojumu kvalitātes, pakalpojumu sniedzēja organizatoriskās
 struktūras un kapitāla pietiekamības novērtēšanai, ārpakalpojumu efektīvai
 uzraudzībai un ar ārpakalpojumu izmantošanu saistīto risku pārvaldībai;
 (g)
 CVD ir tieša piekļuve attiecīgajai informācijai par
 ārpakalpojumiem;
 (h)
 pakalpojumu sniedzējs sadarbojas ar kompetento
 iestādi un 11. pantā minētajām attiecīgajām iestādēm saistībā ar
 ārpakalpojumu darbībām;
 (i)
 CVD nodrošina, ka pakalpojumu sniedzējs atbilst
 standartiem, kas noteikti attiecīgajos datu aizsardzības tiesību aktos, kurus
 piemērotu, ja pakalpojumu sniedzēji būtu reģistrēti Savienībā. CVD atbild par
 to, lai šie standarti būtu norādīti līgumā starp darījuma partneriem un tiktu
 uzturēti.
 2.
 CVD rakstiskā līgumā definē savas tiesības un
 pienākumus un pakalpojumu sniedzēja tiesības un pienākumus. Līgumā par
 ārpakalpojumu izmantošanu ietver iespēju CVD izbeigt līgumu.
 3.
 Pēc kompetentās iestādes un 11. pantā minēto
 attiecīgo iestāžu pieprasījuma CVD tām sniedz visu nepieciešamo informāciju,
 lai tās varētu novērtēt ārpakalpojumu darbību atbilstību šīs regulas prasībām.
 4.
 Ja ārpakalpojumi tiek izmantoti pamatpakalpojuma
 sniegšanai, piemēro nosacījumus par kompetentās iestādes izsniegtas atļaujas
 saņemšanu saskaņā ar 17. pantu.
 5.
 Šī panta 1.–4. punktu nepiemēro, ja CVD savu
 pakalpojumu vai darbību sniegšanai izmanto valsts uzņēmuma ārpakalpojumus un ja
 ārpakalpojumu izmantošanu reglamentē īpašs juridisks, tiesisks un darbības
 regulējums, ko kopīgi akceptējis un formalizējis valsts uzņēmums un attiecīgais
 CVD un kam piekritušas kompetentās iestādes, pamatojoties uz šajā regulā
 noteiktajām prasībām.
 2. iedaļa
 Darījumu veikšanas noteikumi
 29. pants
 Vispārīgi noteikumi
 1.
 CVD veido tā, lai tas apmierinātu tā dalībnieku un
 tirgus, kuru tas apkalpo, vajadzības.
 2.
 CVD ir skaidri noteikti mērķi, kurus var izmērīt un
 sasniegt, piemēram, tādās jomās kā minimālais pakalpojumu līmenis, riska
 pārvaldības plānošana un darbības prioritātes.
 3.
 CVD ir pārredzami noteikumi par sūdzību
 izskatīšanu.
 30. pants
 Prasības dalībai
 1.
 Par katru pārvaldīto vērtspapīru norēķinu sistēmu
 CVD publiski atklāj informāciju par dalības kritērijiem, kuri nodrošina godīgu
 un atklātu piekļuvi. Šādiem kritērijiem jābūt pārredzamiem, objektīviem,
 pamatotiem uz risku un nediskriminējošiem, lai nodrošinātu godīgu un atklātu
 piekļuvi CVD. Kritēriji, kas ierobežo piekļuvi, ir pieļaujami tikai tiktāl, ka
 to mērķis ir kontrolēt CVD risku.
 2.
 CVD nekavējoties izskata pieprasījumus saņemt
 piekļuvi, sniedzot atbildi uz šādiem pieprasījumiem vēlākais viena mēneša
 laikā, un dara publiski pieejamas procedūras šādu pieprasījumu izskatīšanai
 3.
 Dalībniekam, kas atbilst 1. punktā minētajiem
 kritērijiem, CVD drīkst liegt piekļuvi tikai pienācīgi pamatotos gadījumos,
 sniedzot atbildi rakstiski un pamatojot to ar visaptverošu riska analīzi.
 Atteikuma gadījumā pieprasījuma iesniedzējam
 dalībniekam ir tiesības iesniegt sūdzību tā CVD kompetentajai iestādei, kurš
 tam atteicis piekļuvi.
 Atbildīgā kompetentā iestāde pienācīgi izskata
 sūdzību, novērtējot atteikuma iemeslus, un sniedz pieteikuma iesniedzējam
 dalībniekam pamatotu atbildi.
 Atbildīgā kompetentā iestāde apspriežas ar
 pieprasījuma iesniedzēja dalībnieka reģistrācijas vietas kompetento iestādi par
 savu sūdzības novērtējumu. Ja pieteikuma iesniedzēja dalībnieka iestāde
 nepiekrīt sniegtajam novērtējumam, jautājumu nosūta EVTI, kas var rīkoties
 saskaņā ar pilnvarām, kas tai piešķirtas atbilstīgi Regulas (ES) Nr. 1095/2010
 19. pantam.
 Ja CVD atteikums piešķirt piekļuvi pieteikuma
 iesniedzējam dalībniekam uzskatāms par nepamatotu, atbildīgā kompetentā iestāde
 izdod rīkojumu, kurā pieprasa, lai CVD piešķir piekļuvi pieteikuma iesniedzējam
 dalībniekam.
 4.
 CVD ir objektīvas un pārredzamas procedūras,
 saskaņā ar kurām tas uz laiku pārtrauc tādu dalībnieku dalību un organizē tādu
 dalībnieku izstāšanos, kuri vairs neatbilst 1. punktā minētajiem dalības
 kritērijiem.
 5.
 Komisija ir pilnvarota pieņemt deleģētos tiesību
 aktus saskaņā ar 64. pantu, kas attiecas uz pasākumiem, ar kuriem precizē
 riskus, kuri var attaisnot CVD atteikumu piešķirt piekļuvi dalībniekiem, un
 3. punktā minētās procedūras elementus.
 6.
 EVTI, apspriežoties ar ECBS dalībniecēm, izstrādā
 īstenošanas tehnisko standartu projektu, kurā norāda standarta veidlapas un
 veidnes 3. punktā minētajai procedūrai.
 EVTI iesniedz šo īstenošanas tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar Regulas (ES)
 Nr. 1095/2010 15. pantā minēto procedūru pieņemt šī punkta pirmajā
 daļā minētos īstenošanas tehniskos standartus.
 31. pants
 Pārredzamība
 1.
 Par katru pārvaldīto vērtspapīru norēķinu sistēmu
 un katru no citiem sniegtajiem pakalpojumiem CVD dara publiski zināmu
 informāciju par cenām un maksām saistībā ar sniegtajiem pakalpojumiem. Tas
 atklāj informāciju par cenām un maksām par katru sniegto pakalpojumu un darbību
 atsevišķi, tostarp atlaides un rabatus, kā arī nosacījumus šo atlaižu
 saņemšanai. Tas arī ļauj klientiem atsevišķi piekļūt noteiktiem sniegtajiem
 pakalpojumiem.
 2.
 CVD publicē cenu sarakstu, lai veicinātu
 piedāvājumu salīdzināšanu un ļautu klientiem būt gataviem maksāt noteiktu cenu
 par pakalpojumu izmantošanu.
 3.
 CVD ir saistoša publicētā cenu noteikšanas
 politika.
 4.
 CVD sniedz klientiem informāciju, kas ļauj saskaņot
 rēķinu ar publicēto cenu sarakstu.
 5.
 CVD atklāj visiem dalībniekiem informāciju par
 riskiem, kas saistīti ar sniedzamajiem pakalpojumiem.
 6.
 CVD uzskaita atsevišķi izmaksas un ieņēmumus par
 sniegtajiem pakalpojumiem un atklāj šo informāciju kompetentajai iestādei.
 32. pants
 Saziņas procedūras ar dalībniekiem un citām tirgus infrastruktūrām
 Saziņas procedūrās ar tā pārvaldīto
 vērtspapīru norēķinu sistēmu dalībniekiem un tirgus infrastruktūrām, ar kurām
 tam ir saskarne, CVD izmanto atzītas saziņas procedūras un standartus
 ziņojumiem un atsauces datiem, lai veicinātu efektīvu ierakstu, maksājumu un
 norēķinu veikšanu.
 3. iedaļa
 Prasības CVD pakalpojumiem
 33. pants
 Vispārīgi noteikumi
 Katrai vērtspapīru norēķinu sistēmai, ko tas
 pārvalda, CVD piemēro atbilstīgus noteikumus un procedūras, tostarp stabilu
 uzskaites praksi un kontroli, lai palīdzētu veicināt vērtspapīru emisijas
 integritāti, samazinātu un pārvaldītu ar vērtspapīru turēšanu un norēķiniem saistītos
 riskus.
 34. pants
 Emisijas integritāte
 1.
 CVD veic atbilstīgus saskaņošanas pasākumus, lai
 pārliecinātos, ka tam iesniegtais vērtspapīru skaits, kas veido vērtspapīru
 emisiju vai vērtspapīru emisijas daļu, ir vienāds ar vērtspapīru summu, kas
 iegrāmatota CVD pārvaldītās vērtspapīru norēķinu sistēmas dalībnieku
 vērtspapīru kontos. Šādus saskaņošanas pasākumus veic dienas laikā.
 2.
 Ja tas ir atbilstīgi un ja saskaņošanas procesā par
 noteiktu vērtspapīru emisiju ir iesaistītas citas vienības, piemēram, emitenti,
 reģistri, emisijas iestādes, pārveduma iestādes, kopēji depozitāriji, citi CVD
 vai citas vienības, CVD pieprasa, lai šādas vienības veic atbilstīgus pasākumus
 sadarbībai un informācijas apmaiņai ar CVD emisijas integritātes saglabāšanai.
 3.
 CVD pārvaldītā vērtspapīru norēķinu sistēmā nav
 atļauts vērtspapīru norēķinu konta pārsniegums, debeta atlikums vai vērtspapīru
 radīšana.
 4.
 EVTI, apspriežoties ar ECBS dalībniecēm, izstrādā
 regulatīvu tehnisko standartu projektu, kurā precizē saskaņošanas pasākumus, kādi
 CVD jāveic saskaņā ar 1. līdz 3. punktu.
 EVTI iesniedz šo regulatīvo tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 10. līdz 14. pantā minēto procedūru
 pieņemt šā punkta pirmajā daļā minētos īstenošanas tehniskos standartus.
 35. pants
 Dalībnieku vērtspapīru aizsardzība
 1.
 Par katru pārvaldīto vērtspapīru norēķinu sistēmu
 CVD tur grāmatojumus un kontus, kuri tam dod iespēju nekavējoties un jebkurā laikā
 nošķirt savos kontos viena dalībnieka vērtspapīrus no cita dalībnieka
 vērtspapīriem un, ja iespējams, no saviem paša aktīviem.
 2.
 CVD tur grāmatojumus un kontus, kas ļauj
 dalībniekam nošķirt savus vērtspapīrus no savu klientu vērtspapīriem.
 3.
 CVD piedāvā turēt grāmatojumus un kontus, kas ļauj
 dalībniekam nošķirt katra sava klienta vērtspapīrus, ja attiecīgais dalībnieks
 to pieprasa un pēc dalībnieka pieprasījuma (t. s. "atsevišķu klientu
 nodalīšana").
 4.
 CVD publiski atklāj informāciju par aizsardzības
 līmeni un izmaksām saistībā ar tā nodrošināto nodalīšanu dažādos līmeņos un
 piedāvā šādus pakalpojumus saskaņā ar saprātīgiem tirdzniecības nosacījumiem.
 5.
 CVD nedrīkst izmantot dalībnieka vērtspapīrus
 nekādiem nolūkiem, ja vien dalībnieks nav devis nepārprotamu piekrišanu to
 darīt.
 6.
 EVTI, apspriežoties ar ECBS dalībniecēm, izstrādā
 regulatīvu tehnisko standartu projektu, kurā precizē dematerializētā
 grāmatojuma sistēmas metodes un kontu struktūru, kas dod iespēju nošķirt
 1.–3. punktā minētos turējumus, un novērtēšanas metodes.
 EVTI iesniedz šo regulatīvo tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 10. līdz 14. pantā minēto procedūru
 pieņemt šā punkta pirmajā daļā minētos īstenošanas tehniskos standartus.
 36. pants
 Norēķinu galīgums
 1.
 CVD nodrošina, ka tā pārvaldītā vērtspapīru
 norēķinu sistēma piedāvā dalībniekiem atbilstīgu aizsardzību. CVD norīko tā
 pārvaldītu vērtspapīru norēķinu sistēmu un informē par to saskaņā ar
 Direktīvas 98/26/EK 2. panta a) apakšpunktā norādīto procedūru.
 2.
 CVD izveido tādas procedūras vērtspapīru norēķinu
 sistēmām, saskaņā ar kurām var savlaicīgi panākt norēķinu, kuras pēc iespējas
 maz pakļauj dalībniekus darījuma partnera riskam un likviditātes riskam, un
 nodrošina zemu neveikto norēķinu līmeni.
 3.
 CVD skaidri definē brīdi, sākot ar kuru pārvedumu
 rīkojumi vērtspapīru norēķinu sistēmā ir neatsaucami, tiesiski izpildāmi un
 saistoši trešām personām.
 4.
 CVD atklāj informāciju par brīdi, sākot ar kuru
 līdzekļu un vērtspapīru pārvedumi vērtspapīru norēķinu sistēmā ir neatsaucami,
 tiesiski izpildāmi un saistoši trešām personām.
 5.
 Šī panta 3. un 4. punktu piemēro, neskarot
 noteikumus, kurus piemēro saiknēm un kopējam norēķinam IT infrastruktūrā, kā
 noteikts 45. pantā.
 6.
 CVD panāk norēķinu galīgumu ne vēlāk kā līdz
 plānotā norēķina datuma darbadienas beigām. Pēc lietotāju komitejas
 pieprasījuma CVD uzstāda sistēmas, kas ļauj veikt norēķinu dienas laikā vai
 reāllaikā.
 7.
 Skaidrās naudas ieņēmumi no vērtspapīru norēķina ir
 pieejami saņēmējiem izmantošanai ne vēlāk kā plānotā norēķina datumā
 darbadienas beigās.
 8.
 Norēķinus skaidrā naudā par visiem vērtspapīru
 darījumiem starp CVD pārvaldīto vērtspapīru norēķinu sistēmu tiešajiem
 dalībniekiem veic, pamatojoties uz principu "piegāde pret maksājumu".
 9.
 EVTI, apspriežoties ar ECBS dalībniecēm, izstrādā
 regulatīvu tehnisko standartu projektu, kurā precizē 2. punktā minēto tādu
 procedūru elementus, kuras ļauj savlaicīgi panākt norēķinu.
 EVTI iesniedz šo regulatīvo tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 10. līdz 14. pantā minēto procedūru
 pieņemt šā punkta pirmajā daļā minētos īstenošanas tehniskos standartus.
 37. pants
 Norēķins skaidrā naudā
 1.
 Par darījumiem tās valsts valūtā, kurā tiek veikts
 norēķins, CVD veic norēķinu skaidrā naudā savā attiecīgajā vērtspapīru norēķinu
 sistēmā, izmantojot kontus, kuri atvērti centrālajā bankā, kas veic darījumus ar
 šādu valūtu, ja vien šāda iespēja ir praktiska un pieejama.
 2.
 Ja iespēja veikt norēķinu, izmantojot centrālās
 bankas kontus, nav praktiska un pieejama, CVD var piedāvāt veikt skaidrās
 naudas maksājumu attiecībā uz visu savu vērtspapīru norēķinu sistēmu vai kādu
 tās daļu, izmantojot kredītiestādē atvērtus kontus. Ja CVD piedāvā veikt
 norēķinu kredītiestādē atvērtos kontos, tas rīkojas saskaņā ar IV sadaļas
 noteikumiem.
 3.
 Ja CVD piedāvā norēķinu gan centrālās bankas
 kontos, gan kredītiestādē atvērtos kontos, tā dalībniekiem ir tiesības
 izvēlēties vienu no piedāvātajām iespējām.
 4.
 CVD nodrošina pietiekamu informāciju tirgus
 dalībniekiem, kas ļauj tiem noteikt un novērtēt riskus un izmaksas saistībā ar
 šādiem pakalpojumiem.
 5.
 Komisija ir pilnvarota pieņemt deleģētos tiesību
 aktus saskaņā ar 64. pantu, kas attiecas uz pasākumiem, ar kuriem definē
 gadījumus, kādos iespēja veikt naudas maksājumus noteiktā valūtā, izmantojot
 centrālajā bankā atvērtus kontus, nav praktiska vai pieejama, un novērtēšanas
 metodes.
 38. pants
 Noteikumi un procedūras dalībnieka saistību nepildīšanas gadījumā
 1.
 Katrai pārvaldītajai vērtspapīru norēķinu sistēmai
 CVD izstrādā skaidri definētus noteikumus un procedūras dalībnieka saistību
 nepildīšanas pārvaldībai, lai nodrošinātu savlaicīgi veiktus pasākumus
 zaudējumu un likviditātes spiediena ierobežošanai un varētu turpināt pildīt
 savas saistības.
 2.
 CVD nodrošina, ka noteikumi un procedūras saistību
 nepildīšanas gadījumiem ir publiski pieejami.
 3.
 CVD kopīgi ar dalībniekiem un citām svarīgām
 ieinteresētajām personām periodiski testē un pārskata procedūras saistību
 nepildīšanas gadījumiem, lai nodrošinātu, ka tās ir praktiski īstenojamas un
 efektīvas.
 4.
 Lai nodrošinātu šī panta konsekventu piemērošanu,
 EVTI var izdot norādījumus saskaņā ar Regulas (ES) Nr. 1095/2010
 16. pantu.
 4. iedaļa
 Konsultatīvas uzraudzības prasības
 39. pants
 Vispārīgas prasības
 CVD pieņem drošu riska pārvaldības sistēmu
 juridiskā, uzņēmējdarbības, darbības un citu risku visaptverošai pārvaldībai.
 40. pants
 Juridiskie riski
 1.
 Atļaujas saņemšanas un uzraudzības, kā arī klientu
 informēšanas vajadzībām CVD izstrādā noteikumus, procedūras un līgumus, kas ir
 skaidri un saprotami un attiecas uz visām tā pārvaldītajām vērtspapīru norēķinu
 sistēmām.
 2.
 CVD izstrādā noteikumus, procedūras un līgumus tā,
 lai tos var izpildīt visās nozīmīgajās jurisdikcijās, tostarp dalībnieka
 saistību nepildīšanas gadījumos.
 3.
 CVD, kas veic darbību dažādās jurisdikcijās,
 identificē un mazina riskus, kurus rada tiesību kolīzijas dažādās
 jurisdikcijās.
 41. pants
 Vispārējais uzņēmējdarbības risks
 CVD izveido stabilus pārvaldības un kontroles
 IT instrumentus vispārējo uzņēmējdarbības risku, tostarp uzņēmējdarbības
 stratēģijas, naudas plūsmu un darbības izdevumu, identificēšanai, uzraudzībai
 un pārvaldībai.
 42. pants
 Darbības riski
 1.
 CVD identificē visus iespējamos iekšējos un ārējos
 darbības riska avotus un pēc iespējas samazina to ietekmi, izmantojot
 atbilstīgus IT instrumentus, kontroles un procedūras, un tos attiecina uz visām
 tā pārvaldītajām vērtspapīru norēķinu sistēmām.
 2.
 CVD uztur atbilstīgus IT instrumentus, kuri
 nodrošina augstu drošības un darbības uzticamības pakāpi un kuriem ir
 pietiekama kapacitāte. CVD informācijas tehnoloģijas instrumentiem jābūt
 atbilstīgiem, ņemot vērā pakalpojumu un veikto darbību sarežģītību,
 daudzveidību un tipu, lai nodrošinātu augstus informācijas drošības,
 integritātes un konfidencialitātes standartus.
 3.
 Saistībā ar notāra un centralizētās uzturēšanas
 pakalpojumiem katrai pārvaldītajai vērtspapīru norēķinu sistēmai CVD izveido,
 ievieš un uztur atbilstīgu politiku darbības nepārtrauktības nodrošināšanai un
 negadījumu plānu, lai nodrošinātu, ka tā pakalpojumi tiek saglabāti un darbība
 un pienākumu pildīšana tiek savlaicīgi atjaunota gadījumos, kad rodas nozīmīgs
 darbības traucējumu risks.
 4.
 Šī panta 3. punktā noteiktais plāns atļauj
 atjaunot vismaz visus tos darījumus, kas tika veikti pārtraukšanas brīdī, lai
 CVD dalībnieki varētu turpināt droši darboties un pabeigt norēķinus plānotajā
 datumā. Plānā paredz otras datu apstrādes vietas izveidi, nodrošinot tajā
 nepieciešamos svarīgos resursus, spējas un funkcionalitāti, tostarp atbilstīgi
 prasmīgus un pieredzējušus darbiniekus.
 5.
 CVD plāno un īsteno testu programmu saistībā ar
 pastāvošo kārtību, kā noteikts 1.–4. punktā.
 6.
 CVD identificē, uzrauga un pārvalda riskus, kādus
 tā darbībai rada svarīgie CVD pārvaldīto vērtspapīru norēķinu sistēmu
 dalībnieki, pakalpojumu un komunālo pakalpojumu sniedzēji, citi CVD vai citas
 tirgus infrastruktūras.
 7.
 EVTI, apspriežoties ar ECBS dalībniecēm, izstrādā
 regulatīvu tehnisko standartu projektu, kurā precizē 1. un 6. punktā
 minētos darbības riskus, metodes šādu risku, tostarp 3. un 4. punktā
 minētās politikas darbības nepārtrauktības nodrošināšanai un negadījumu plāna,
 testēšanai, problēmu risināšanai un mazināšanai, un novērtēšanas metodes.
 EVTI iesniedz šo regulatīvo tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 10. līdz 14. pantā minēto procedūru
 pieņemt šā punkta pirmajā daļā minētos īstenošanas tehniskos standartus.
 43. pants
 Ieguldījuma riski
 1.
 CVD tur savus finanšu aktīvus centrālajās bankās
 vai kredītiestādēs, kas saņēmušas atļauju, kam ir stabila uzskaites prakse,
 turēšanas procedūras un iekšējā kontrole šādu aktīvu pilnīgai aizsardzībai.
 2.
 CVD nekavējoties var piekļūt saviem aktīviem, kad
 tam ir šāda vajadzība.
 3.
 CVD iegulda savus finanšu resursus vienīgi skaidrā
 naudā vai augsti likvīdos finanšu instrumentos ar minimālu tirgus risku un
 kredītrisku. Ieguldījumiem ir jābūt ātri likvidējamiem ar minimālu iespējamo
 negatīvo ietekmi uz cenu.
 4.
 Pieņemot lēmumu par ieguldījumiem, CVD ņem vērā
 savu vispārējo kredītriska pozīciju ar atsevišķām iestādēm un nodrošina, ka
 riska koncentrācija tā vispārējā riska pozīcijā ar katru iestādi ir pieņemamā
 līmenī.
 44. pants
 Kapitāla prasības
 1.
 CVD kapitālam kopā ar nesadalīto peļņu un rezervēm
 jābūt samērīgam ar CVD darbības radītajiem riskiem. Apjomam pastāvīgi jābūt
 pietiekamam, lai:
 (a)
 nodrošinātu, ka CVD ir atbilstīgi aizsargāts pret
 darbības, juridisko, uzņēmējdarbības, turēšanas un ieguldījuma risku;
 (b)
 segtu iespējamos vispārējos uzņēmējdarbības
 zaudējumus, lai CVD varētu turpināt sniegt pakalpojumus saskaņā ar darbības
 turpināšanas principu;
 (c)
 nodrošinātu CVD darbības organizētu likvidēšanu vai
 restrukturēšanu atbilstīgā laikposmā saistību nepildīšanas gadījumā;
 (d)
 ļautu CVD segt kārtējos un plānotos darbības
 izdevumus vismaz sešus mēnešus visdažādākajos stresa scenārijos.
 2.
 CVD uztur plānu šādām situācijām:
 (a)
 papildu kapitāla piesaistei, ja tā pašu kapitāls
 tuvojas 1. punktā minētajām prasībām vai samazinās un ir mazāks par
 minētajām prasībām;
 (b)
 savas darbības un pakalpojumu organizētai
 likvidēšanai vai reorganizēšanai, ja tas nespēj piesaistīt jaunu kapitālu.
 Šo plānu apstiprina direktoru valde vai atbilstīga
 valdes komiteja, un to regulāri atjaunina.
 3.
 EVTI, apspriežoties ar ECBS dalībniecēm, izstrādā
 regulatīvu tehnisko standartu projektu, kurā precizē 1. punktā norādīto
 CVD kapitālu, nesadalīto peļņu un rezerves un 2. punktā norādītā plāna
 iezīmes.
 EVTI iesniedz šo regulatīvo tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 10. līdz 14. pantā minēto procedūru
 pieņemt šā punkta pirmajā daļā minētos īstenošanas tehniskos standartus.
 5. iedaļa
 Prasības CVD saiknēm
 45. pants
 CVD saiknes
 1.
 Pirms CVD saiknes izveidošanas un pastāvīgi pēc
 saiknes izveidošanas visi attiecīgie CVD identificē, novērtē, uzrauga un
 pārvalda visus iespējamos savus un savu dalībnieku riska avotus, ko rada līgumi
 par saikni.
 2.
 Līgumiem par saikni jāsaņem atļauja, kā noteikts
 17. panta 1. punkta d) apakšpunktā.
 3.
 Saikne nodrošina atbilstīgu aizsardzību
 iesaistītajam CVD un tā dalībniekiem, jo īpaši attiecībā uz iespējamiem CVD
 ņemtajiem kredītiem un koncentrāciju un likviditātes riskiem saiknes vienošanās
 rezultātā.
 Saiknes pamatā ir atbilstīga līgumiska vienošanās,
 kurā noteiktas iesaistīto CVD un, nepieciešamības gadījumā, CVD dalībnieku
 attiecīgās tiesības un pienākumi. Līgumos ar pārrobežu jurisdikciju ietekmi
 tiek nodrošināta nepārprotama norāde uz jurisdikciju, kas izvēlēta katra
 saiknes darbības aspekta reglamentēšanai.
 4.
 Pagaidu vērtspapīru pārveduma gadījumā starp
 saistītiem CVD ir aizliegta vērtspapīru pārvešana atpakaļ, pirms ir panākts
 pirmā pārveduma galīgums.
 5.
 Ja CVD saiknes nodrošināšanai ar citu CVD izmanto
 starpnieku, tas nodrošina ar starpnieka izmantošanu saistīto papildu risku
 mērīšanu, uzraudzību un pārvaldību.
 6.
 Saistītam CVD jābūt stabilām saskaņošanas procedūrām,
 lai nodrošinātu, ka tā attiecīgie grāmatojumi ir precīzi.
 7.
 Saiknes starp CVD ļauj veikt norēķinu par
 darījumiem, izmantojot principu "piegāde pret maksājumu" starp
 saistītu CVD dalībniekiem, ja vien šāda iespēja ir praktiska un iespējama.
 Iemeslus principa "piegāde pret maksājumu" nepiemērošanai paziņo
 kompetentajām iestādēm.
 8.
 Sadarbspējīgas vērtspapīru norēķinu sistēmas un
 CVD, kuri izmanto kopēju norēķinu infrastruktūru, nosaka, ka šādi brīži ir
 identiski:
 (a)
 laiks, kurā pārveduma rīkojumi ienāk sistēmā;
 (b)
 pārveduma rīkojuma neatsaucamība;
 (c)
 vērtspapīru un skaidrās naudas pārvedumu galīgums.
 9.
 EVTI, apspriežoties ar ECBS dalībniecēm, izstrādā
 regulatīvu tehnisko standartu projektu, kurā precizē 3. punktā minētos
 nosacījumus, saskaņā ar kuriem katra veida līgums par saikni nodrošina saistītu
 CVD un to dalībnieku atbilstīgu aizsardzību (jo īpaši, ja CVD plāno piedalīties
 cita CVD pārvaldītā vērtspapīru norēķinu sistēmā), 5. punktā minēto
 papildu risku uzraudzību un pārvaldību saistībā ar starpnieku izmantošanu,
 6. punktā minētās saskaņošanas metodes, gadījumus, kuros 7. punktā
 minētā iespēja veikt norēķinu saskaņā ar principu "piegāde pret
 maksājumu", izmantojot saiknes, ir praktiska un iespējama, un novērtēšanas
 metodes.
 EVTI iesniedz šo regulatīvo tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 10. līdz 14. pantā minēto procedūru
 pieņemt šī punkta pirmajā daļā minētos regulatīvos tehniskos standartus.
 III nodaļa
 Jurisdikcijas kolīzija
 46. pants
 Tiesību akti, kurus piemēro īpašumtiesību aspektiem
 1.
 Ikvienu jautājumu saistībā ar īpašumtiesību
 aspektiem attiecībā uz CVD turētiem finanšu instrumentiem regulē tās valsts
 tiesību akti, kurā tiek turēts konts.
 2.
 Ja kontu izmanto norēķiniem vērtspapīru norēķinu
 sistēmā, piemēro tos tiesību aktus, kuri reglamentē šādu vērtspapīru norēķinu
 sistēmu.
 3.
 Ja kontu neizmanto norēķiniem vērtspapīru norēķinu
 sistēmā, uzskata, ka šādu kontu uztur vietā, kurā atrodas CVD pastāvīgā
 mītnesvieta, kā noteikts Eiropas Parlamenta un Padomes Regulas (EK)
 Nr. 593/2008[24]
 19. pantā.
 4.
 Šajā pantā paredzētā jebkuras valsts tiesību aktu
 piemērošana nozīmē to attiecīgajā valstī spēkā esošo tiesību aktu piemērošanu,
 kuri nav starptautisko privāttiesību akti.
 Tiesību akti, kurus piemēro īpašumtiesību
 aspektiem
 Piekļuve CVD
 1. iedaļa
 Emitentu piekļuve CVD
 47. pants
 Brīvība emitēt vērtspapīrus tādā CVD, kuram ir izsniegta atļauja darboties ES
 1.
 Neskarot uzņēmējdarbības tiesības, saskaņā ar kurām
 vērtspapīrus emitē, emitentam ir tiesības panākt, lai tā vērtspapīri tiktu
 iegrāmatoti ikvienā CVD, kas reģistrēts jebkurā dalībvalstī.
 2.
 Kad emitents iesniedz pieprasījumu iegrāmatot tā
 vērtspapīrus kādā CVD, pieprasījuma saņēmējs CVD nekavējoties izskata šādu pieprasījumu
 un sniedz atbildi pieprasījuma iesniedzējam emitentam trīs mēnešu laikā.
 3.
 CVD var atteikties sniegt pakalpojumus emitentam.
 Atteikuma pamatā var būt visaptveroša riska analīze vai tas, ka CVD nav
 piekļuves darījuma datiem no tirgus, kurā pieprasījuma iesniedzēja emitenta
 vērtspapīri tiek vai tiks tirgoti.
 4.
 Ja CVD atsakās sniegt pakalpojumus emitentam, tas
 sniedz pieprasījuma iesniedzējam emitentam pilnīgu atteikuma pamatojumu.
 Atteikuma gadījumā pieprasījuma iesniedzējam
 emitentam ir tiesības iesniegt sūdzību tā CVD kompetentajai iestādei, kurš
 atteicies sniegt pakalpojumus.
 CVD kompetentā iestāde pienācīgi izskata sūdzību,
 novērtējot CVD norādītos atteikuma iemeslus, un sniedz emitentam pamatotu
 atbildi.
 CVD kompetentā iestāde apspriežas ar pieprasījuma
 iesniedzēja emitenta reģistrācijas vietas kompetento iestādi par savu sūdzības
 novērtējumu. Ja pieteikuma iesniedzēja emitenta reģistrācijas vietas iestāde
 nepiekrīt šādam novērtējumam, jautājumu nosūta EVTI, kas var rīkoties saskaņā
 ar pilnvarām, kas tai piešķirtas atbilstīgi Regulas (ES)
 Nr. 1095/2010 19. pantam.
 Ja CVD atteikums sniegt pakalpojumus emitentam
 uzskatāms par nepamatotu, atbildīgā kompetentā iestāde izdod rīkojumu, kurā
 pieprasa, lai CVD sniedz pakalpojumus pieteikuma iesniedzējam emitentam.
 5.
 Komisija ir pilnvarota pieņemt deleģētos tiesību
 aktus saskaņā ar 64. pantu, kas attiecas uz pasākumiem, ar kuriem precizē
 riskus, kuri var attaisnot CVD atteikumu piešķirt piekļuvi emitentiem, un
 4. punktā minētās procedūras elementus.
 6.
 EVTI, apspriežoties ar ECBS dalībniecēm, izstrādā
 īstenošanas tehnisko standartu projektu, kurā norāda standarta veidlapas un
 veidnes 2. punktā minētajai procedūrai.
 EVTI iesniedz šo īstenošanas tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 15. pantā minēto procedūru pieņemt šī
 punkta pirmajā daļā minētos īstenošanas tehniskos standartus.
 2. iedaļa
 CVD savstarpējā piekļuve
 48. pants
 Standarta saiknes piekļuve
 CVD ir tiesības kļūt par cita CVD dalībnieku
 saskaņā ar 30. pantu, un tam piemēro 17. pantā noteikto prasību
 saņemt atļauju CVD saiknei.
 49. pants
 Pielāgota saiknes piekļuve
 1.
 Ja CVD lūdz citam CVD izveidot īpašas darbības, lai
 varētu piekļūt šim CVD, pieprasījuma saņēmējs CVD var noraidīt šādu
 pieprasījumu, vienīgi pamatojoties uz riska apsvērumiem. Tas nevar noraidīt
 pieprasījumu, pamatojoties uz tirgus daļas zaudēšanu.
 2.
 Pieprasījuma saņēmējs CVD var iekasēt maksu no
 pieprasījuma iesniedzēja CVD par pielāgotas saiknes piekļuves izveidi, kas ir
 pieejama saskaņā ar principu "izmaksas plus papildmaksa", ja vien
 abas darījumā iesaistītās puses nevienojas citādi.
 50. pants
 Procedūra CVD saiknēm
 1.
 Kad CVD iesniedz citam CVD pieprasījumu par
 piekļuvi, pieprasījuma saņēmējs CVD nekavējoties izskata šādu pieprasījumu un
 sniedz atbildi pieprasījuma iesniedzējam CVD trīs mēnešu laikā.
 2.
 CVD var liegt piekļuvi pieprasītājam CVD tikai tad,
 ja šāda piekļuve ietekmētu finanšu tirgu darbību un radītu sistēmisku risku.
 Atteikuma pamatā var būt tikai visaptveroša riska analīze.
 Ja CVD noraida pieprasījumu, tas sniedz
 pieprasījuma iesniedzējam CVD pamatotu atteikuma iemeslu.
 Atteikuma gadījumā pieprasījuma iesniedzējam CVD
 ir tiesības iesniegt sūdzību tā CVD kompetentajai iestādei, kurš noraidījis
 pieprasījumu.
 Atbildīgā kompetentā iestāde pienācīgi izskata
 sūdzību, novērtējot atteikuma iemeslus, un sniedz pieprasījuma iesniedzējam CVD
 pamatotu atbildi.
 Atbildīgā kompetentā iestāde apspriežas ar
 pieprasījuma iesniedzēja CVD kompetento iestādi par savu sūdzības novērtējumu.
 Ja pieteikuma iesniedzēja CVD iestāde nepiekrīt sniegtajam novērtējumam, tad
 katra no abām iestādēm var jautājumu nosūtīt EVTI, kas var rīkoties saskaņā ar
 pilnvarām, kas tai piešķirtas atbilstīgi Regulas (ES) Nr. 1095/2010
 19. pantam.
 Ja CVD atteikums piešķirt piekļuvi pieteikuma
 iesniedzējam CVD uzskatāms par nepamatotu, atbildīgā kompetentā iestāde izdod
 rīkojumu, kurā pieprasa, lai CVD piešķir piekļuvi pieteikuma iesniedzējam CVD.
 3.
 Ja CVD piekrīt izveidot saikni, tie iesniedz savu
 lēmumu par atļaujas piešķiršanu savām attiecīgajām kompetentajām iestādēm
 saskaņā ar 17. pantu, kuras novērtē, vai ir pilnībā novērsti iespējamie
 riski, ko rada saiknes vienošanās, piemēram, kredītrisku, likviditātes, darbības
 vai citi būtiski riski.
 Attiecīgo CVD kompetentās iestādes atsakās
 izsniegt atļauju saiknes izveidošanai, ja atļauja var ietekmēt pieteikuma
 iesniedzēju CVD pārvaldīto vērtspapīru norēķinu sistēmu darbību.
 4.
 Attiecīgo CVD kompetentās iestādes savstarpēji
 apspriežas par saiknes apstiprināšanu, un nepieciešamības gadījumā tās var
 jautājumu nosūtīt EVTI, kas var rīkoties saskaņā ar pilnvarām, kas tai
 piešķirtas atbilstīgi Regulas (ES) Nr. 1095/2010 19. pantam.
 5.
 Komisija ir pilnvarota pieņemt deleģētos tiesību
 aktus saskaņā ar 64. pantu, kas attiecas uz pasākumiem, ar kuriem precizē
 1.–3. punktā noteikto procedūru elementus.
 6.
 EVTI, apspriežoties ar ECBS dalībniecēm, izstrādā
 īstenošanas tehnisko standartu projektu, kurā nosaka standarta veidlapas un
 veidnes 1.–3. punktā minētajām procedūrām.
 EVTI iesniedz šo īstenošanas tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 15. pantā minēto procedūru pieņemt šī
 punkta pirmajā daļā minētos īstenošanas tehniskos standartus.
 3. iedaļa
 CVD un citas tirgus infrastruktūras savstarpējā piekļuve
 51. pants
 CVD un citas tirgus infrastruktūras savstarpējā piekļuve
 1.
 Centrālais darījuma partneris un tirdzniecības
 vieta sniedz CVD darījumu datus saskaņā ar nediskriminējošiem un pārredzamiem
 principiem, un tie no pieprasījuma iesniedzēja CVD var iekasēt maksu par šādiem
 darījumu datiem, pamatojoties uz principu "izmaksas plus
 papildmaksa", ja vien abi darījuma partneri nav vienojušies citādi.
 CVD nodrošina centrālajam darījuma partnerim un
 tirdzniecības vietai piekļuvi savām vērtspapīru norēķinu sistēmām saskaņā ar
 nediskriminējošiem un pārredzamiem principiem, un tas var iekasēt maksu par
 šādu piekļuvi, pamatojoties uz principu "izmaksas plus papildmaksa",
 ja vien abi darījuma partneri nav vienojušies citādi.
 2.
 Kad viens darījuma partneris iesniedz otram
 partnerim pieprasījumu par piekļuvi saskaņā ar 1. punktu, šāds
 pieprasījums tiek nekavējoties izskatīts, un pieprasījuma iesniedzējam partnerim
 atbilde tiek sniegta viena mēneša laikā.
 3.
 Pieprasījuma saņēmējs partneris var atteikt
 piekļuvi tikai tad, ja šāda piekļuve ietekmētu finanšu tirgu darbību un radītu
 sistēmisku risku. Tas nevar noraidīt pieprasījumu, pamatojoties uz tirgus daļas
 zaudēšanu.
 Darījuma partneris, kas atsaka piekļuvi, sniedz
 pieprasījuma iesniedzējam partnerim pilnīgu pamatojumu atteikumam, pamatojoties
 uz visaptverošu riska analīzi. Atteikuma gadījumā pieprasījuma iesniedzējs
 partnerim ir tiesības iesniegt sūdzību tā partnera kompetentajai iestādei, kurš
 atteicis piekļuvi.
 Atbildīgā kompetentā iestāde pienācīgi izskata
 sūdzību, novērtējot atteikuma iemeslus, un sniedz pieprasījuma iesniedzējam
 partnerim pamatotu atbildi.
 Atbildīgā kompetentā iestāde apspriežas ar pieprasījuma
 iesniedzēja partnera kompetento iestādi par savu sūdzības novērtējumu. Ja
 pieteikuma iesniedzēja iestāde nepiekrīt sniegtajam novērtējumam, tad katra no
 abām iestādēm var jautājumu nosūtīt EVTI, kas var rīkoties saskaņā ar
 pilnvarām, kas tai piešķirtas atbilstīgi Regulas (ES) Nr. 1095/2010
 19. pantam.
 Ja darījuma partnera atteikums piešķirt piekļuvi
 uzskatāms par nepamatotu, atbildīgā kompetentā iestāde izdod rīkojumu, kurā
 pieprasa, lai darījuma partneris piešķir piekļuvi saviem pakalpojumiem.
 4.
 Komisija ir pilnvarota pieņemt deleģētos tiesību
 aktus saskaņā ar 64. pantu, kas attiecas uz pasākumiem, ar kuriem precizē
 1.–3. punktā noteiktās procedūras elementus.
 5.
 EVTI, apspriežoties ar ECBS dalībniecēm, izstrādā
 īstenošanas tehnisko standartu projektu, kurā nosaka standarta veidlapas un
 veidnes 1.–3. punktā minēto procedūru.
 EVTI iesniedz šo īstenošanas tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 15. pantā minēto procedūru pieņemt šī
 punkta pirmajā daļā minētos īstenošanas tehniskos standartus.
 IV sadaļa
 Kredītiestādes, kas norīkotas sniegt banku
 pakalpojumiem līdzīgus papildpakalpojumus CVD dalībniekiem
 52. pants
 Atļauja sniegt banku pakalpojumiem līdzīgus papildpakalpojumus
 1.
 CVD pats nedrīkst sniegt banku pakalpojumiem
 līdzīgus papildpakalpojumus, kuri norādīti pielikuma C iedaļā.
 2.
 Atkāpjoties no 1. punkta, ja šīs regulas 53. panta
 1. punktā minētā valsts kompetentā iestāde ir pārliecināta, ka CVD ir visas
 vajadzīgās garantijas, lai varētu veikt papildpakalpojumus, kompetentā iestāde
 var iesniegt Komisijai pieprasījumu atļaut šim CVD veikt arī
 papildpakalpojumus, kas norādīti pielikuma C iedaļā. Šajā pieprasījumā iekļauj:
 a) pierādījumus, ar kuriem pamato pieprasījumu,
 sīkāk paskaidrojot, kādus pasākumus CVD ir veicis, lai risinātu visus ar to
 saistītos riskus;
 b) pamatotu novērtējumu, ka šis risinājums ir
 visefektīvākais līdzeklis, lai nodrošinātu sistēmisku izturētspēju;
 c) analīzi par gaidāmo ietekmi uz attiecīgo
 finanšu tirgu un finanšu stabilitāti.
 Pēc sīki izstrādāta ietekmes novērtējuma
 veikšanas, apspriedusies ar attiecīgajiem uzņēmumiem un, ņemot vērā EBI, EVTI
 un ECB atzinumus, Komisija pieņem īstenošanas lēmumu saskaņā ar procedūru, kas
 minēta 66. pantā. Komisija pamato tās īstenošanas lēmumu.
 CVD, uz kuru attiecas atkāpe, piešķir atļauju kā
 kredītiestādei, kā noteikts Direktīvas 2006/48/EK II sadaļā. Šī atļauja
 attiecas tikai uz banku pakalpojumiem līdzīgiem papildpakalpojumiem, kurus atļauts
 sniegt saskaņā ar 4. punktu, un paredz 57. pantā un 58. pantā noteikto
 uzraudzības prasību izpildi.
 3.
 Ja CVD plāno veikt norēķinu par skaidrās naudas
 darījumu attiecībā uz visu savu vērtspapīru norēķinu sistēmu vai kādu tās daļu
 saskaņā ar šīs regulas 37. panta 2. punktu, tam jāsaņem atļauja šim
 nolūkam norīkot kredītiestādi, kura saņēmusi atļauju, kā norādīts
 Direktīvas 2006/48/EK II sadaļā, ja šīs regulas 53. panta
 1. punktā norādītā kompetentā iestāde, balstoties uz rīcībā esošiem
 pierādījumiem, nepierāda, ka vienas kredītiestādes pakļāvums koncentrācijas
 riskiem saskaņā ar šīs regulas 57. panta 3. un 4. punktu nav
 pietiekami mazināts. Šādā gadījumā 53. panta 1. punktā minētā kompetentā
 iestāde var pieprasīt CVD norīkot vairāk nekā vienu kredītiestādi. Norīkotās
 kredītiestādes uzskata par norēķinu iestādēm.
 4.
 Šī panta 3. punktā minētā atļauja aptver tos
 pielikuma C iedaļā minētos papildpakalpojumus, kādus norīkotā
 kredītiestāde vai CVD, kam piešķirta atkāpe saskaņā ar šā panta 2. punktu,
 var vēlēties sniegt CVD dalībniekiem.
 5.
 Ja CVD un izraudzītā kredītiestāde pieder uzņēmumu
 grupai, ko kontrolē viens un tas pats mātesuzņēmums, tad šādai izraudzītajai
 kredītiestādei piešķirtā atļauja, kā noteikts Direktīvas 2006/48/EK
 II sadaļā, attiecas tikai uz banku pakalpojumiem līdzīgiem
 papildpakalpojumiem, kurus tai ir atļauts sniegt saskaņā ar šā panta 3. punktu.
 Tā pati prasība ir piemērojama attiecībā uz CVD, kuram ir piešķirta atkāpe
 saskaņā ar šā panta 2. punktu.
 6.
 CVD un norīkotās kredītiestādes pastāvīgi nodrošina
 atbilstību nosacījumiem šajā regulā noteiktās atļaujas saņemšanai.
 CVD bez nepamatotas kavēšanās informē kompetentās
 iestādes par būtiskām pārmaiņām, kas ietekmē nosacījumus atļaujas saņemšanai.
 53. pants
 Atļaujas piešķiršanas un atteikšanas procedūra
 1.
 CVD iesniedz reģistrācijas dalībvalsts
 kompetentajai iestādei pieteikumu, lai saņemtu atļauju norīkot kredītiestādi,
 kā noteikts 52. pantā.
 2.
 Pieteikumā ietver visu nepieciešamo informāciju,
 lai kompetentā iestāde varētu pārliecināties, ka CVD un norīkotā kredītiestāde
 atļaujas piešķiršanas laikā veikuši visus nepieciešamos pasākumus, lai
 izpildītu savus pienākumus, kas izklāstīti šajā regulā. Pieteikumā ietver
 darbības programmu, kurā norāda plānotos banku pakalpojumiem līdzīgos
 papildpakalpojumus, strukturālo organizāciju CVD attiecībām ar norīkotajām
 kredītiestādēm un to, kā šī kredītiestāde plāno izpildīt 57. panta 1., 3.
 un 4. punktā noteiktās konsultatīvas uzraudzības prasības.
 3.
 Kompetentā iestāde piemēro 15. panta 3. un
 6. punktā noteikto procedūru.
 4.
 Pirms atļaujas piešķiršanas CVD kompetentā iestāde
 apspriežas ar šādām iestādēm:
 (a)
 attiecīgo iestādi, kas norādīta 11. panta
 1. punkta a) apakšpunktā, par to, vai norīkotās kredītiestādes
 plānotā pakalpojumu sniegšana neietekmēs pieteikuma iesniedzēja CVD pārvaldītās
 vērtspapīru norēķinu sistēmas darbību;
 (b)
 kompetento iestādi, kas norādīta 58. panta
 1. punktā, par kredītiestādes spēju nodrošināt atbilstību 57. pantā
 noteiktajām konsultatīvas uzraudzības prasībām.
 5.
 EVTI, apspriežoties ar ECBS dalībniecēm, izstrādā
 regulatīvu tehnisko standartu projektu, kurā precizē informāciju, kādu
 pieteikuma iesniedzējs CVD sniedz kompetentajai iestādei.
 EVTI iesniedz šo regulatīvo tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 10. līdz 14. pantā minēto procedūru
 pieņemt šā punkta pirmajā daļā minētos īstenošanas tehniskos standartus.
 6.
 Pirms atļaujas piešķiršanas EVTI, apspriežoties ar
 ECBS dalībniecēm, izstrādā īstenošanas tehnisko standartu projektu, kurā nosaka
 standarta veidlapas, veidnes un procedūras, saskaņā ar kurām notiek
 apspriešanās ar 4. punktā norādītajām iestādēm.
 EVTI iesniedz šo īstenošanas tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1095/2010 15. pantā minēto procedūru pieņemt šī
 punkta pirmajā daļā minētos īstenošanas tehniskos standartus.
 54. pants
 Banku pakalpojumiem līdzīgo papildpakalpojumu klāsta paplašināšana
 1.
 Ja CVD plāno paplašināt banku pakalpojumiem līdzīgo
 papildpakalpojumu klāstu, kuru sniegšanai tas norīko kredītiestādi, tas
 iesniedz savas reģistrācijas dalībvalsts kompetentajai iestādei pieteikumu par
 pakalpojumu klāsta paplašināšanu.
 2.
 Uz pieteikumu par pakalpojumu klāsta paplašināšanu
 attiecas 53. pantā noteiktā procedūra.
 55. pants
 Atļaujas anulēšana
 1.
 CVD reģistrācijas dalībvalsts kompetentā iestāde
 anulē atļauju šādos gadījumos:
 (a)
 CVD nav izmantojis atļauju 12 mēnešus,
 nepārprotami atsakās no atļaujas, vai norādītās kredītiestāde nav sniegusi
 pakalpojumus vai veikusi darbību pēdējos sešus mēnešus;
 (b)
 CVD ir saņēmis atļauju, sniedzot nepatiesas ziņas,
 vai ar citiem nelikumīgiem līdzekļiem;
 (c)
 CVD un norīkotā kredītiestāde vairs neatbilst
 nosacījumiem, saskaņā ar kuriem atļauja tika piešķirta, un noteiktajā laikā nav
 veikuši kompetentās iestādes norādītās korektīvas darbības;
 (d)
 CVD un norīkotā kredītiestāde ir smagi un
 sistemātiski pārkāpuši šajā regulā noteiktās prasības.
 2.
 Pirms atļaujas anulēšanas kompetentā iestāde
 apspriežas ar 11. panta 1. punkta a) apakšpunktā norādītajām
 attiecīgajām iestādēm un 58. panta 1. punktā minētajām iestādēm par
 nepieciešamību anulēt atļauju, izņemot gadījumos, kad šāds lēmums jāpieņem
 nekavējoties.
 3.
 EVTI, ikviena 11. panta 1. punkta
 a) apakšpunktā norādītā attiecīgā iestāde un 58. panta 1. punktā
 minētā iestāde var jebkurā laikā pieprasīt, lai CVD reģistrācijas dalībvalsts
 kompetentā iestāde pārbauda, vai CVD un norīkotā kredītiestāde joprojām atbilst
 nosacījumiem, saskaņā ar kuriem tika piešķirta atļauja.
 4.
 Kompetentā iestāde var atļauju anulēt tikai
 attiecībā uz konkrētu pakalpojumu, darbību vai finanšu instrumentu.
 56. pants
 CVD reģistrs
 1.
 Kompetento iestāžu lēmumi, kas pieņemti saskaņā ar
 52., 54. un 55. pantu, nekavējoties jāpaziņo EVTI.
 2.
 Sarakstā, kas EVTI jāpublicē savā tīmekļa vietnē
 saskaņā ar 19. panta 3. punktu, EVTI norāda šādu informāciju:
 (a)
 katra CVD nosaukumu, uz kuru attiecas lēmumi
 saskaņā ar 52., 54. un 55. pantu;
 (b)
 katras norīkotās kredītiestādes nosaukumu;
 (c)
 to banku pakalpojumiem līdzīgo papildpakalpojumu
 sarakstu, kādus norādītajai kredītiestādei atļauts sniegt CVD dalībniekiem.
 3.
 Kompetentās iestādes 90 dienu laikā pēc šīs
 regulas stāšanās spēkā informē EVTI par iestādēm, kuras veic banku
 pakalpojumiem līdzīgus papildpakalpojumus atbilstīgi valsts tiesību aktu
 prasībām.
 57. pants
 Konsultatīvas uzraudzības prasības, kas tiek piemērotas kredītiestādēm, kuras
 norīkotas sniegt banku pakalpojumiem līdzīgus papildpakalpojumus
 1.
 Kredītiestāde, kura norīkota sniegt banku
 pakalpojumiem līdzīgus papildpakalpojumus, sniedz pielikuma C iedaļā
 norādītos pakalpojumus, uz kuriem attiecas atļauja.
 2.
 Kredītiestāde, kura norīkota sniegt banku
 pakalpojumiem līdzīgus papildpakalpojumus, nodrošina atbilstību pašreizējiem un
 turpmākiem tiesību aktiem, ko piemēro kredītiestādēm.
 3.
 Kredītiestāde, kura norīkota sniegt banku
 pakalpojumiem līdzīgus papildpakalpojumus, nodrošina atbilstību šādām īpašām
 konsultatīvas uzraudzības prasībām saistībā ar sniegto pakalpojumu
 kredītriskiem attiecībā uz katru vērtspapīru norēķinu sistēmu:
 (a)
 tā izveido stabilu sistēmu attiecīgo kredītrisku
 pārvaldībai;
 (b)
 tā nosaka šāda kredītriska avotus, bieži un
 regulāri mēra un uzrauga attiecīgās kredītpozīcijas, un izmanto atbilstīgus
 riska pārvaldības instrumentus šo risku kontrolēšanai;
 (c)
 tā pilnībā nodrošina attiecīgās kredītpozīcijas ar
 atsevišķiem aizņēmējiem, izmantojot nodrošinājumu un citus līdzvērtīgus finanšu
 resursus;
 (d)
 ja nodrošinājums nepieciešams attiecīgā kredītriska
 pārvaldībai, tā pieņem tikai tādu nodrošinājumu, kuram ir zems kredītrisks,
 likviditātes risks un tirgus risks;
 (e)
 tā nosaka un nodrošina atbilstīgi konservatīvu
 diskontu un koncentrācijas ierobežojumus nodrošinājuma vērtībām, kas paredzētas
 c) apakšpunktā minēto kredītpozīciju segšanai;
 (f)
 tā ievieš juridiski saistošas vienošanās, saskaņā
 ar kurām nodrošinājumu noteikti var pārdot vai ieķīlāt, īpaši pārrobežu
 nodrošinājuma gadījumā;
 (g)
 tā nosaka ierobežojumus attiecīgajai
 kredītpozīcijai;
 (h)
 tā veic analīzi un plāno, kā risināt iespējamās
 atlikušās kredītpozīcijas, pieņem noteikumus un procedūras šādu plānu
 īstenošanai;
 (i)
 tā sniedz kredītus tikai tādiem dalībniekiem, kuri
 tajā atvēruši skaidrās naudas kontus;
 (j)
 tā nodrošina automātisku atmaksas procedūru dienas
 laikā izsniegtiem kredītiem un neveicina aizņēmumus uz nakti, izmantojot
 preventīvas sankciju likmes.
 4.
 Kredītiestāde, kura norīkota sniegt banku
 pakalpojumiem līdzīgus papildpakalpojumus, nodrošina atbilstību šādām īpašām
 konsultatīvas uzraudzības prasībām saistībā ar sniegto pakalpojumu likviditātes
 riskiem attiecībā uz katru vērtspapīru norēķinu sistēmu:
 (a)
 tai ir stabila sistēma likviditātes risku
 mērīšanai, uzraudzīšanai un pārvaldīšanai katrai valūtai tajā vērtspapīru
 norēķinu sistēmā, kuras norēķinu iestāde tā ir;
 (b)
 tā pastāvīgi uzrauga turēto likvīdo aktīvu līmeni
 un nosaka sev pieejamo likvīdo aktīvu vērtību, ņemot vērā šādu vērtspapīru
 attiecīgu diskontu;
 (c)
 tā pastāvīgi mēra savas likviditātes vajadzības un
 riskus; šajā procesā tā ņem vērā likviditātes risku, ko rada tādu
 divu dalībnieku saistību nepildīšana, ar kuriem tai ir vislielākās pozīcijas;
 (d)
 tā mazina attiecīgos likviditātes riskus ar
 tūlītēji pieejamiem resursiem, piemēram, priekšfinansējuma līgumiem, bet, ja
 tas netiek darīts, cenšas saņemt nepieciešamās kredītlīnijas vai panākt
 līdzīgas vienošanās, lai segtu attiecīgās likviditātes vajadzības, tikai tādās
 iestādēs, kurām ir atbilstīgs riska un tirgus profils, un tā nosaka, mēra un
 uzrauga savu likviditātes risku, kas tai rodas no šādām iestādēm;
 (e)
 tā nosaka un izpilda atbilstīgus koncentrācijas
 ierobežojumus katram attiecīgajam likviditātes nodrošinātājam, tostarp tā
 mātesuzņēmumam un meitasuzņēmumiem;
 (f)
 tā nosaka un testē attiecīgo resursu pietiekamību,
 veicot regulārus un efektīvus stresa testus;
 (g)
 tā analizē un plāno, kā risināt problēmu saistībā
 ar nenodrošinātu likviditātes deficītu, un pieņem noteikumus un procedūras šādu
 plānu īstenošanai;
 (h)
 tā balsta savus dienas laikā sniegtos kreditēšanas
 pakalpojumus uz samērīgiem resursiem ar vismaz tādu pašu atmaksas termiņu,
 kurus veido kapitāls, skaidrās naudas noguldījumi un vienošanās par
 aizņēmumiem;
 (i)
 tā nogulda attiecīgos skaidrās naudas atlikumus
 noteiktos kontos centrālajās bankās, ja šāda iespēja ir praktiska un pieejama;
 (j)
 tā nodrošina, ka, saņemot klienta informētu
 piekrišanu, tā var atkārtoti izmantot nodrošinājumu, ko tai sniedzis klients,
 kurš nepilda savas saistības.
 5.
 EBI, apspriežoties ar EVTI un ECBS dalībniecēm,
 izstrādā regulatīvu tehnisko standartu projektu, kurā precizē:
 (a)
 cik bieži tiek mērīta uz uzraudzīta 3. punkta
 b) apakšpunktā noteiktā kredītpozīcija un kāda veida riska pārvaldības
 instrumentus izmanto šādu pozīciju radītā riska kontrolēšanai;
 (b)
 kas ir līdzvērtīgi finanšu resursi saskaņā ar
 3. punkta c) apakšpunktu;
 (c)
 kāda veida nodrošinājumu uzskata par tādu, kam ir
 zems kredītrisks, likviditātes risks un tirgus risks, saskaņā ar 3. punkta
 d) apakšpunktu;
 (d)
 kas ir atbilstīgi diskonti saskaņā ar
 3. punkta e) apakšpunktu un 4. punkta b) apakšpunktu;
 (e)
 kādi ir koncentrācijas ierobežojumi 3. punkta
 e) apakšpunktā noteiktajām nodrošinājuma vērtībām, 3. punkta
 g) apakšpunktā noteiktajām kredītpozīcijām un 4. punkta
 e) apakšpunktā noteiktajiem likviditātes nodrošinātājiem;
 (f)
 kas ir preventīvas sankciju likmes saskaņā ar
 3. punkta j) apakšpunktu;
 (g)
 sīkāku informāciju par 4. punkta
 b) apakšpunktā noteikto uzraudzības sistēmu un metodoloģiju pieejamo
 likvīdo aktīvu aprēķināšanai saskaņā ar 4. punkta b) apakšpunktu un
 4. punkta c) apakšpunktā minēto likviditātes vajadzību un risku
 mērīšanai;
 (h)
 kas ir tūlītēji pieejami resursi un atbilstīgs
 riska un tirgus profils saskaņā ar 4. punkta d) apakšpunktu;
 (i)
 stresa testu biežumu, veidu un laika grafiku
 saskaņā ar 4. punkta f) apakšpunktu;
 (j)
 kritērijus, lai novērtētu, kad iespēja noguldīt
 skaidrās naudas atlikumus centrālo banku kontos saskaņā ar 4. punkta
 i) apakšpunktu ir praktiska un pieejama.
 EBI iesniedz šo regulatīvo tehnisko standartu
 projektu Komisijai ne vēlāk kā sešus mēnešus pēc šīs regulas stāšanās spēkā.
 Komisija ir pilnvarota saskaņā ar
 Regulas (ES) Nr. 1093/2010 10. līdz 14. pantā minēto procedūru
 pieņemt šā punkta pirmajā daļā minētos īstenošanas tehniskos standartus.
 58. pants
 Tādu kredītiestāžu uzraudzība, kuras norīkotas sniegt banku pakalpojumiem
 līdzīgus papildpakalpojumus
 1.
 Direktīvā 2006/48/EK minētā kompetentā iestāde
 atbild par atļaujas izsniegšanu un uzraudzību atbilstīgi direktīvas
 nosacījumiem tādām kredītiestādēm, kuras norīkotas sniegt banku pakalpojumiem
 līdzīgus papildpakalpojumus, un to atbilstību šīs regulas 57. panta 3. un
 4. punktam.
 2.
 Šīs regulas 9. pantā minētā kompetentā
 iestāde, apspriežoties ar 1. punktā minēto kompetento iestādi, vismaz
 reizi gadā pārskata un novērtē, vai norīkotās kredītiestādes atbilst
 57. panta 1. punktam un vai visas nepieciešamās vienošanās starp
 norādītajām kredītiestādēm un CVD ļauj tām pildīt savus šajā regulā noteiktos
 pienākumus.
 3.
 Ņemot vērā CVD pārvaldīto vērtspapīru norēķinu
 sistēmu dalībnieku aizsardzību, CVD nodrošina, ka norīkotā kredītiestāde tam
 piešķir piekļuvi visai nepieciešamajai informācijai saskaņā ar šo regulu, un
 ziņo šā panta 1. punktā un 9. pantā noteiktajām kompetentajām
 iestādēm par šīs prasības pārkāpumiem.
 4.
 Lai nodrošinātu tādu kredītiestāžu konsekventu un
 efektīvu uzraudzību Savienībā, kuras norīkotas sniegt banku pakalpojumiem
 līdzīgus papildpakalpojumus, EBI, apspriežoties ar EVTI un ECBS dalībniecēm, var
 izdot norādījumus kompetentajām iestādēm saskaņā ar Regulas (ES)
 Nr. 1093/2010 16. pantu.
 V sadaļa
 Sankcijas
 59. pants
 Administratīvās sankcijas un pasākumi
 1.
 Dalībvalstis pieņem noteikumus par administratīvām
 sankcijām un pasākumiem, kas 60. pantā noteiktajos apstākļos piemērojamas
 personām par šīs regulas noteikumu pārkāpumiem, un veic visus vajadzīgos
 pasākumus, lai nodrošinātu to piemērošanu. Šādas sankcijas un pasākumi ir
 efektīvi, samērīgi un attur no pārkāpumu izdarīšanas.
 Ne vēlāk kā 24 mēnešus pēc šīs regulas
 stāšanās spēkā dalībvalstis paziņo Komisijai un EVTI pirmajā daļā minētos
 noteikumus. Tās nekavējoties informē Komisiju un EVTI par jebkādiem turpmākiem
 grozījumiem šajos noteikumos.
 2.
 Kompetentās iestādes var piemērot administratīvās
 sankcijas un pasākumus CVD, norīkotajām kredītiestādēm, to pārvaldības
 struktūru locekļiem un citām personām, kuras faktiski kontrolē to darbību, kā
 arī ikvienai juridiskajai vai fiziskajai personai, kas ir atbildīga par
 pārkāpumu.
 3.
 Pildot savas sankciju pilnvaras 60. pantā
 noteiktajos apstākļos, kompetentās iestādes cieši sadarbojas, lai nodrošinātu,
 ka administratīvajām sankcijām un pasākumiem ir vēlamie rezultāti saskaņā ar šo
 regulu, un koordinē savas darbības, lai izvairītos no iespējamas dublēšanās un
 pārklāšanās, piemērojot administratīvās sankcijas un pasākumus pārrobežu
 gadījumos saskaņā ar 12. pantu.
 60. pants
 Sankciju pilnvaras
 1.
 Šo pantu piemēro šādiem regulas noteikumiem:
 (a)
 par pielikuma A, B un C iedaļā norādīto
 pakalpojumu sniegšanu, pārkāpjot 14., 23. un 52. pantu;
 (b)
 par atļaujas saņemšanu, kā noteikts 14. un
 52. pantā, sniedzot nepatiesas ziņas, vai ar citiem nelikumīgiem
 līdzekļiem, kā noteikts 18. panta 1. punkta b) apakšpunktā un
 55. panta 1. punkta b) apakšpunktā;
 (c)
 ja CVD netur nepieciešamo kapitālu, tādējādi
 pārkāpjot 44. panta 1. punktu;
 (d)
 ja CVD nenodrošina atbilstību prasībām par
 organizatorisko struktūru, tādējādi pārkāpjot 24.–28. pantu;
 (e)
 ja CVD nenodrošina atbilstību darījumu veikšanas
 noteikumiem, tādējādi pārkāpjot 29.–32. punktu;
 (f)
 ja CVD nenodrošina atbilstību prasībām par CVD
 pakalpojumiem, tādējādi pārkāpjot 34.–38. pantu;
 (g)
 ja CVD nenodrošina atbilstību konsultatīvas
 uzraudzības prasībām, tādējādi pārkāpjot 40.–44. pantu;
 (h)
 ja CVD nenodrošina atbilstību prasībām par CVD
 saiknēm, tādējādi pārkāpjot 45. pantu;
 (i)
 ja CVD ļaunprātīgi atsakās piešķirt dažāda veida
 piekļuves, tādējādi pārkāpjot 47.–51. pantu;
 (j)
 ja norīkotās kredītiestādes nenodrošina atbilstību
 īpašām konsultatīvas uzraudzības prasībām saistībā ar kredītriskiem, tādējādi
 pārkāpjot 57. panta 3. punktu;
 (k)
 ja norīkotās kredītiestādes nenodrošina atbilstību
 īpašām konsultatīvas uzraudzības prasībām saistībā ar likviditātes riskiem,
 tādējādi pārkāpjot 57. panta 4. punktu.
 2.
 Neskarot kompetento iestāžu uzraudzības pilnvaras,
 1. punktā minēto pārkāpumu gadījumā kompetentās iestādes saskaņā ar valstu
 tiesību aktiem ir pilnvarotas piemērot vismaz šādas administratīvās sankcijas
 un pasākumus:
 (a)
 sniegt publisku paziņojumu, kurā norādīta par
 pārkāpumu atbildīgā persona un pārkāpuma būtība;
 (b)
 izdot rīkojumu, ar kuru par pārkāpumu atbildīgajai
 personai prasa pārtraukt šādu rīcību un atturēties no šādas rīcības
 atkārtošanas;
 (c)
 anulēt atļaujas, kas piešķirtas saskaņā ar 14. un
 52. pantu, atbilstīgi 18. un 55. pantam;
 (d)
 atcelt no amata par pārkāpumu atbildīgo iestāžu pārvaldības
 struktūru locekļus;
 (e)
 piemērot administratīvas finansiālās sankcijas,
 kuru apmērs nepārsniedz pārkāpuma rezultātā gūtās peļņas divkāršu summu, ja
 šādas summas var noteikt;
 (f)
 fiziskās personas gadījumā piemērot administratīvas
 finansiālās sankcijas, kuru apmērs nepārsniedz EUR 5 miljonus vai
 10 % no šīs personas kopējā gada apgrozījuma iepriekšējā kalendārajā gadā;
 (g)
 juridiskās personas gadījumā piemērot
 administratīvas finansiālās sankcijas, kuru apmērs nepārsniedz 10 % no
 juridiskās personas kopējā gada apgrozījuma iepriekšējā uzņēmējdarbības gadā;
 ja uzņēmums ir mātesuzņēmuma meitasuzņēmums, attiecīgo kopējo gada apgrozījumu
 veido kopējais gada apgrozījums, kas ir norādīts grupas galvenā mātesuzņēmuma
 konsolidētajā pārskatā par iepriekšējo uzņēmējdarbības gadu.
 3.
 Kompetentajām iestādēm var būt citas sankciju
 pilnvaras papildus 2. punktā minētajām, un tās var piemērot augstākus
 administratīvo finansiālo sankciju līmeņus, nekā noteikts minētajā punktā.
 4.
 Visas administratīvās sankcijas un pasākumus, ko
 piemēro par šīs regulas pārkāpumiem, publicē bez nepamatotas kavēšanās, un
 publikācijā ietver vismaz informāciju par pārkāpuma veidu un būtību, kā arī
 atbildīgo personu identitāti, ja vien šāda publikācija nopietni neapdraud
 finanšu tirgu stabilitāti. Ja šāda publicēšana iesaistītajām personām radītu
 nesamērīgu kaitējumu, kompetentās iestādes pasākumus un sankcijas publicē,
 ievērojot anonimitāti.
 Sankciju publicēšana atbilst Eiropas Savienības
 Pamattiesību hartā noteiktajām pamattiesībām, īpaši tiesībām uz privātās un
 ģimenes dzīves neaizskaramību un tiesībām uz personas datu aizsardzību.
 61. pants
 Sankciju efektīva piemērošana
 1.
 Nosakot administratīvo sankciju vai pasākumu veidu
 un līmeni, kompetentās iestādes ņem vērā šādus kritērijus:
 (a)
 pārkāpuma nopietnību un ilgumu;
 (b)
 atbildīgās personas atbildības pakāpi;
 (c)
 atbildīgās personas uzņēmuma lielumu un finansiālo
 stāvokli, par ko liecina atbildīgās juridiskās personas kopējais apgrozījums
 vai atbildīgās fiziskās personas gada ienākumi;
 (d)
 atbildīgās personas gūtās peļņas vai novērsto
 zaudējumu apmēru vai trešām personām nodarīto zaudējumu apmēru pārkāpuma
 rezultātā, ja to var noteikt;
 (e)
 atbildīgās personas sadarbības līmeni ar kompetento
 iestādi, neskarot nepieciešamību nodrošināt šīs personas gūto ieguvumu vai
 novērsto zaudējumu atdošanu;
 (f)
 atbildīgās personas iepriekš izdarītos pārkāpumus.
 2.
 Kompetentās iestādes var ņemt vērā papildu
 faktorus, ja tie ir noteikti valstu tiesību aktos.
 62. pants
 Ziņošana par pārkāpumiem
 1.
 Dalībvalstis izveido efektīvus mehānismus, lai
 veicinātu ziņošanu kompetentajām iestādēm par šīs regulas pārkāpumiem.
 2.
 Šā panta 1. punktā minētajos mehānismos
 ietilpst vismaz:
 (a)
 īpašas procedūras ziņojumu par pārkāpumiem
 saņemšanai un izmeklēšanai;
 (b)
 atbilstīga aizsardzība personām, kas ziņo par
 iespējamiem vai faktiskiem pārkāpumiem;
 (c)
 personas datu aizsardzība gan personai, kura ziņo
 par iespējamiem vai faktiskiem pārkāpumiem, gan apsūdzētajai personai
 atbilstīgi Direktīvā 95/46/EK izklāstītajiem principiem;
 (d)
 atbilstīga procedūra, kas nodrošina apsūdzētās
 personas tiesības uz aizstāvību un tiesības tikt uzklausītai pirms galīgā
 lēmuma pieņemšanas, kas ietekmē šo personu, un tiesības uz efektīvu tiesību
 aizsardzību tiesā saistībā ar lēmumu vai pasākumu, kas ietekmē šo personu.
 VI sadaļa
 Deleģētie akti, pārejas noteikumi, grozījumi Direktīvā 98/26/EK un
 nobeiguma noteikumi
 63. pants
 Pilnvaru deleģēšana
 Komisija saskaņā ar 64. pantu ir pilnvarota
 pieņemt deleģētos aktus attiecībā uz 2. panta 2. punktu,
 22. panta 6. punktu, 23. panta 1. punktu, 23. panta
 4. punktu, 30. panta 1. punktu, 30. panta 3. punktu,
 37. panta 1. punktu, 50. panta 1. punktu, 50. panta
 2. punktu, 50. panta 3. punktu, 51. panta 2. punktu un
 51. panta 3. punktu.
 64. pants
 Deleģēšanas īstenošana
 1.
 Pilnvaras pieņemt deleģētos aktus Komisijai
 piešķir, ievērojot šajā pantā minētos nosacījumus.
 2.
 Šīs regulas 63. pantā minētās pilnvaras deleģē
 uz nenoteiktu laiku, sākot ar dienu, kad spēkā stājas šī regula.
 3.
 Eiropas Parlaments vai Padome jebkurā laikā var
 atsaukt 63. pantā minētās deleģētās pilnvaras. Ar atsaukšanas lēmumu tiek
 izbeigts minētajā lēmumā norādīto pilnvaru deleģējums. Lēmums stājas spēkā
 nākamajā dienā pēc tā publicēšanas Eiropas Savienības Oficiālajā Vēstnesī
 vai vēlākā dienā, kas tajā norādīta. Tas neskar jau spēkā esošos deleģētos
 aktus.
 4.
 Tiklīdz tā pieņem deleģēto aktu, Komisija par to
 paziņo vienlaikus Eiropas Parlamentam un Padomei.
 5.
 Deleģētais akts, kas pieņemts saskaņā ar
 63. pantu, stājas spēkā tikai tad, ja divos mēnešos no dienas, kad
 minētais akts paziņots Eiropas Parlamentam un Padomei, ne Eiropas Parlaments,
 ne Padome nav izteikuši iebildumus vai ja pirms minētā laikposma beigām gan
 Eiropas Parlaments, gan Padome ir informējuši Komisiju par savu nodomu
 neizteikt iebildumus. Pēc Eiropas Parlamenta vai Padomes ierosmes minēto
 termiņu pagarina par diviem mēnešiem.
 65. pants
 Īstenošanas pilnvaras
 Komisija ir pilnvarota pieņemt īstenošanas
 aktus saskaņā ar 23. panta 6. punktu un 52. panta 2. punkta
 trešo daļu. Minētos īstenošanas aktus pieņem saskaņā ar 66. panta
 2. punktā minēto pārbaudes procedūru.
 66. pants
 Komiteju procedūra
 1.
 Komisijai palīdz Eiropas Vērtspapīru komiteja, kas
 izveidota ar Komisijas Lēmumu 2001/528/EK[25].
 Minētā komiteja ir komiteja Regulas (ES) Nr. 182/2011 nozīmē.
 2.
 Piemēro Regulas (ES) Nr. 182/2011
 5. pantu, kad Komisija īsteno šajā regulā tai noteiktās īstenošanas
 pilnvaras.
 67. pants
 Pārejas noteikumi
 1.
 Iestādēm, par kurām EVTI tiek informēta kā par CVD
 saskaņā ar 19. panta 4. punkta nosacījumiem, jāsaņem visas šīs
 regulas nolūkā nepieciešamās atļaujas divu gadu laikā pēc šīs regulas stāšanās
 spēkā.
 2.
 Divu gadu laikā pēc šīs regulas stāšanās spēkā
 trešā valstī reģistrētam CVD jāsaņem visas atļaujas no tās dalībvalsts
 kompetentās iestādes, kurā CVD sniedz pakalpojumus, ja tas plāno sniegt
 pakalpojumus, pamatojoties uz 14. pantu, vai jāsaņem EVTI atzīšana, ja tas
 plāno sniegt pakalpojumus, pamatojoties uz 23. pantu.
 3.
 Ja šīs regulas spēkā stāšanās dienā trešā valstī
 reģistrēts CVD jau sniedz pakalpojumus dalībvalstī saskaņā ar tās tiesību
 aktiem, šādam CVD ļauj arī turpmāk sniegt pakalpojumus, līdz tam tiek piešķirta
 vai atteikta 14. pantā minētā atļauja vai 23. pantā minētā atzīšana.
 4.
 Saiknes starp trešā valstī reģistrētu CVD un CVD,
 kas ir tiesīgs darboties dalībvalstīs, ir pieņemamas, līdz tiek piešķirta vai
 atteikta 14. pantā minētā atļauja vai 23. pantā minētā atzīšana.
 68. pants
 Grozījums Direktīvā 98/26/EK
 1.
 Direktīvas 98/26/EK 2. panta
 a) apakšpunkta pirmo daļu aizstāj ar šādu:
 "- kas, neietekmējot citas, stingrākas
 vispārpiemērojamas attiecīgās valsts tiesību normas, norīkota par sistēmu un ko
 dalībvalsts, kuras tiesību akti ir piemērojami, ir darījusi zināmu Eiropas
 Vērtspapīru un tirgu iestādei, iepriekš pārliecinoties par to, ka sistēmas
 noteikumi atbilst mērķim.".
 2.
 Sešu mēnešu laikā pēc šīs regulas stāšanās spēkā
 dalībvalstis pieņem, publicē un paziņo Komisijai pasākumus, kas vajadzīgi, lai
 izpildītu šā panta 1. punkta noteikumus.
 69. pants
 Ziņojumi un pārskatīšana
 1.
 EVTI sadarbībā ar EBI un 9. un 11. pantā minētajām
 iestādēm, iesniedz Komisijai gada ziņojumus, kuros norāda tendenču novērtējumu,
 iespējamos riskus un apdraudējumus, un vajadzības gadījumā ieteikumus par
 preventīvu vai koriģējošu darbību tādu pakalpojumu tirgos, uz kuriem attiecas
 šī regula. Šajā ziņojumā ietver vismaz:
 (a)
 norēķinu efektivitātes novērtējumu par iekšzemes un
 pārrobežu darbībām katrā dalībvalstī, pamatojoties uz neveikto norēķinu skaitu
 un apjomu, 7. panta 4. punktā minēto sankciju summu, 7. panta 4. punktā minēto
 iepirkumu skaitu un apjomu un citiem svarīgiem kritērijiem;
 (b)
 Novērtējumu par norēķina apjomu, kas netiek veikts
 CVD pārvaldītās vērtspapīru norēķinu sistēmās, pamatojoties uz darījumu skaitu
 un apjomu un citiem svarīgiem kritērijiem;
 (c)
 novērtējumu par šīs regulas darbības sfērā
 ietilpstošu pārrobežu pakalpojumu sniegšanu, pamatojoties uz CVD saikņu skaitu un
 veidiem, ārvalstu dalībnieku skaitu CVD pārvaldītās vērtspapīru norēķinu
 sistēmās, tādu darījumu, kuros iesaistīti šādi dalībnieki, skaitu un apjomu,
 tādu ārvalstu emitentu skaitu, kuri grāmato savus vērtspapīrus CVD saskaņā ar
 47. pantu, un par citiem svarīgiem kritērijiem.
 2.
 Ziņojumus, kas minēti 1. punktā un kas aptver
 kalendāro gadu, nosūta Komisijai līdz nākamā kalendārā gada 30. aprīlim.
 70. pants
 Stāšanās
 spēkā un piemērošana
 1.
 Šī regula stājas spēkā divdesmitajā dienā pēc tās
 publicēšanas Eiropas Savienības Oficiālajā Vēstnesī.
 2.
 Regulas 5. pantu piemēro no 2015. gada
 1. janvāra.
 3.
 Regulas 3. panta 1. punktu piemēro no
 2020. gada 1. janvāra.
 Šī
 regula uzliek saistības kopumā un ir tieši piemērojama visās dalībvalstīs.
 Briselē, 7.3.2012
 Eiropas Parlamenta vārdā — Padomes
 vārdā —
 priekšsēdētājs priekšsēdētājs
 PIELIKUMS
 Pakalpojumu
 saraksts
 A iedaļa
 Centrālo vērtspapīru depozitāriju pamatpakalpojumi
 1.
 Vērtspapīru sākotnēja grāmatošana dematerializētā
 veidā (notāra pakalpojumi).
 2.
 Vērtspapīru kontu uzturēšana augstākajā līmenī
 (centralizētās uzturēšanas pakalpojumi).
 3.
 Vērtspapīru norēķinu sistēmas pārvaldīšana
 (norēķinu pakalpojumi).
 B iedaļa
 Centrālo vērtspapīru depozitāriju papildpakalpojumi, kas nav līdzīgi banku
 pakalpojumiem
 CVD pakalpojumi, kuri veicina lielāku
 vērtspapīru tirgus drošību, efektivitāti un pārredzamību, tostarp:
 1.
 Pakalpojumi papildus norēķinu pakalpojumiem,
 piemēram:
 (a)
 vērtspapīru aizdošanas mehānisma organizēšana,
 darbojoties kā vērtspapīru norēķinu sistēmas dalībnieku aģentam;
 (b)
 nodrošinājuma pārvaldības pakalpojumu sniegšana,
 darbojoties kā vērtspapīru norēķinu sistēmas dalībnieku aģentam;
 (c)
 norēķinu saskaņošana, rīkojumu maršrutēšana,
 tirdzniecības darījumu apstiprināšana, tirdzniecības darījumu verifikācija.
 2.
 Pakalpojumi saistībā ar notāra un centralizētās
 uzturēšanas pakalpojumiem, piemēram:
 (a)
 pakalpojumi saistībā ar akcionāru reģistriem;
 (b)
 uzņēmumu darbību apstrādes sākšana, tostarp
 pakalpojumi saistībā ar nodokļiem, kopsapulcēm un informāciju;
 (c)
 pakalpojumi saistībā ar jaunām emisijām, tostarp
 starptautisko vērtspapīru identifikācijas numura (ISIN) kodu un līdzīgu kodu
 piešķiršana un pārvaldība;
 (d)
 rīkojumu maršrutēšana un apstrāde, maksas
 iekasēšana un apstrāde un saistītu ziņojumu sniegšana.
 3.
 Vērtspapīru kontu uzturēšana saistībā ar norēķinu
 pakalpojumiem, nodrošinājuma pārvaldība un citi papildpakalpojumi.
 4.
 Jebkādi citi pakalpojumi, piemēram:
 (a)
 vispārēju pakalpojumu sniegšana saistībā ar
 nodrošinājuma pārvaldību, darbojoties kā aģentam;
 (b)
 regulējumā noteiktu ziņojumu sniegšana;
 (c)
 datu un statistikas sniegšana tirgum/skaitīšanas
 dienestiem;
 (d)
 IT pakalpojumu sniegšana.
 C iedaļa
 Banku pakalpojumiem līdzīgi papildpakalpojumi
 1.
 Banku pakalpojumiem līdzīgi pakalpojumi vērtspapīru
 norēķinu sistēmas dalībniekiem saistībā ar norēķinu pakalpojumiem, piemēram:
 (a)
 skaidrās naudas kontu nodrošināšana;
 (b)
 skaidrās naudas noguldījumu pieņemšana;
 (c)
 skaidrās naudas kredītu izsniegšana;
 (d)
 vērtspapīru aizdošana.
 2.
 Banku pakalpojumiem līdzīgi pakalpojumi, kas
 saistīti ar A un B iedaļā uzskaitītajiem pamatpakalpojumiem vai
 papildpakalpojumiem, piemēram:
 (a)
 skaidrās naudas kontu nodrošināšana norēķinam un
 skaidrās naudas noguldījumu pieņemšana no vērtspapīru kontu turētājiem;
 (b)
 vērtspapīru aizdošana vērtspapīru kontu turētājiem;
 (c)
 banku pakalpojumiem līdzīgi pakalpojumi, kuri
 veicina uzņēmumu darbību apstrādi, piemēram:
 –
 i) ienākumu priekšfinansēšana un ieņēmumu atgūšana;
 –
 ii) nodokļu atgūšanas priekšfinansēšana.
 PIELIKUMS
 TIESĪBU
 AKTA PRIEKŠLIKUMA FINANŠU PĀRSKATS
 1. PRIEKŠLIKUMA/INICIATĪVAS KONTEKSTS
 1.1. Priekšlikuma/iniciatīvas nosaukums
 1.2. Attiecīgās
 politikas jomas ABM/ABB struktūrā
 1.3. Priekšlikuma/iniciatīvas
 būtība
 1.4. Mērķis(-i)
 1.5. Priekšlikuma/iniciatīvas
 pamatojums
 1.6. Ilgums
 un finansiālā ietekme
 1.7. Paredzētie
 pārvaldības veidi
 2. PĀRVALDĪBAS PASĀKUMI
 2.1. Uzraudzības
 un ziņošanas noteikumi
 2.2. Pārvaldības
 un kontroles sistēma
 2.3. Krāpšanas
 un pārkāpumu apkarošanas pasākumi
 3. PRIEKŠLIKUMA/INICIATĪVAS PAREDZAMĀ
 FINANSIĀLĀ IETEKME
 3.1. Attiecīgās
 ietekmētās daudzgadu finanšu shēmas izdevumu kategorijas un budžeta izdevumu
 pozīcijas
 3.2. Paredzamā
 ietekme uz izdevumiem
 3.2.1. Paredzamās ietekmes
 uz izdevumiem kopsavilkums
 3.2.2. Paredzamā ietekme uz
 darbības apropriācijām
 3.2.3. Paredzamā ietekme uz
 administratīvajām apropriācijām
 3.2.4. Saderība ar kārtējo
 daudzgadu finanšu shēmu
 3.2.5. Trešo personu dalība
 finansējumā
 3.3. Paredzamā ietekme uz
 ieņēmumiem
 TIESĪBU
 AKTA PRIEKŠLIKUMA FINANŠU PĀRSKATS
 1.
 PRIEKŠLIKUMA/INICIATĪVAS KONTEKSTS
 1.1.
 Priekšlikuma/iniciatīvas nosaukums
 Eiropas
 Parlamenta un Padomes regula par vērtspapīru norēķinu uzlabošanu Eiropas
 Savienībā, centrālajiem vērtspapīru depozitārijiem (CVD) un grozījumiem
 Direktīvā 98/26/EK
 1.2.
 Attiecīgās politikas jomas ABM/ABB struktūrā[26]
 Iekšējais
 tirgus — finanšu tirgi
 1.3.
 Priekšlikuma/iniciatīvas būtība
 ý Priekšlikums/iniciatīva
 attiecas uz jaunu darbību
 ̈ Priekšlikums/iniciatīva
 attiecas uz jaunu darbību, pamatojoties uz izmēģinājuma
 projektu/sagatavošanas darbību[27]
 ̈ Priekšlikums/iniciatīva attiecas uz esošas
 darbības pagarināšanu
 ̈ Priekšlikums/iniciatīva
 attiecas uz darbību, kas pārveidota jaunā darbībā
 1.4.
 Mērķi
 1.4.1.
 Komisijas daudzgadu stratēģiskie mērķi, kurus
 plānots sasniegt ar priekšlikumu/iniciatīvu
 Palielināt
 drošību un efektivitāti finanšu tirgos, veicināt iekšējo tirgu finanšu
 pakalpojumiem
 1.4.2.
 Konkrētie mērķi un attiecīgās ABM/ABB darbības
 Konkrētie mērķi: Ņemot vērā iepriekš minētos vispārējos mērķus, ievieš šādus konkrētus mērķus: · Lielāka pārrobežu norēķinu drošība · Pārrobežu norēķinu efektīvāka piemērošana · Vienādi darbības noteikumi CVD pakalpojumiem
 1.4.3.
 Paredzamie rezultāti un ietekme
 Norādīt, kāda ir
 priekšlikuma/iniciatīvas iecerētā ietekme uz finansējuma saņēmējiem/mērķgrupām.
 Priekšlikuma mērķi ir: · Palielināt norēķinu drošību un efektivitāti, saskaņojot norēķinu periodus un nodrošinot, ka lielākā daļa pārvedamu vērtspapīru tiek emitēti dematerializētā veidā · Uzlabot norēķinu disciplīnu, izveidojot atbilstīgu un saskaņotu sistēmu, lai nepieļautu neveiktus norēķinus un risinātu ar tiem saistītās problēmas · Nodrošināt atbilstīgu regulējumu visiem CVD, kuri darbojas ES · Nodrošināt konsekventas prasības CVD un koordinēt valstu regulatoru veikto uzraudzību · Samazināt pārrobežu norēķinu izmaksas ieguldītājiem · Nodrošināt lielāku izvēli emitentiem un ieguldītājiem, palielinot piekļuvi CVD · Veicināt vienādus darbības nosacījumos konkurencē starp CVD pakalpojumiem, tādējādi nodrošinot CVD pakalpojumu labāku kvalitāti un zemāku pakalpojumu maksu emitentiem un ieguldītājiem
 1.4.4.
 Rezultātu un ietekmes rādītāji
 Norādīt
 priekšlikuma/iniciatīvas īstenošanas uzraudzībā izmantojamos rādītājus.
 · Ziņojums, kurā tiek novērtēta norēķinu efektivitāte katrā ES tirgū. Var izmantot tādus rādītājus kā neveiktu norēķinu skaits un apjoms (nodalot iekšzemes un pārrobežu darījumus), CVD soda naudu apmērs, iepirkšanas procedūru skaits un tādu gadījumu skaits, kad dalība tiek uz laiku pārtraukta sistemātiski neveiktu norēķinu dēļ · Ziņojums, kurā tiek mērīts tirgus prasību apjoms, lai novērtētu, vai norēķinu periodu saskaņošanas rezultātā palielinājusies uzņēmumu darbību efektivitāte · Ziņojums, kurā tiek mērīta turētājbanku veiktā norēķinu internalizācija ārpus CVD pārvaldītām vērtspapīru norēķinu sistēmām. Šāda informācija ir svarīga no sistēmiskā riska viedokļa, un tā palīdz novērtēt, vai šajā ziņā var būt nepieciešama ES intervence · Ziņojums, kurā tiek novērtēts, vai palielinās pārrobežu darbība. Var izmantot tādus rādītājus kā CVD saikņu skaits, CVD ārvalstu dalībnieku skaits, ārvalstu dalībnieku darījumu apjoms un tādu emitentu skaits, kuriem ir piekļuve ārvalstu CVD · Ziņojums, kurā tiek analizētas cenas ES par svarīgiem CVD pakalpojumiem, piemēram, norēķiniem un glabāšanas pakalpojumiem saistībā ar pārrobežu un iekšzemes darījumiem · Pārskats par CVD, emitentiem un citām tirgus infrastruktūrām, lai novērtētu, kādā mērā veiktie pasākumi likvidējuši šķēršļus piekļuvei un vai šķēršļi (gan praktiski, gan juridiski) joprojām pastāv
 1.5.
 Priekšlikuma/iniciatīvas pamatojums
 1.5.1.
 Īstermiņa vai ilgtermiņa vajadzības
 Piemērojot regulu dalībvalstīs, tiks panākti šādi rezultāti: · Tiks saskaņoti norēķinu periodi · Lielākā daļa pārvedamu vērtspapīru tiks emitēti dematerializētā veidā · Tiks pastiprināta norēķinu disciplīna, izveidojot atbilstīgu un saskaņotu sistēmu, lai nepieļautu neveiktus norēķinus un risinātu ar tiem saistītas problēmas · Visiem CVD, kuri darbojas ES, tiks nodrošināts atbilstīgs regulējums, pamatojoties uz vienādu prasību kopumu · Tiks saskaņota atļauju izsniegšana CVD un CVD uzraudzība un uzlabota valstu regulatoru savstarpējā koordinācija · Tiks paplašināta piekļuve CVD (emitentiem, citiem CVD un citām tirgus infrastruktūrām) un no CVD (citiem CVD un citām tirgus infrastruktūrām), kā arī tiks saskaņoti piekļuves nosacījumi
 1.5.2.
 ES iesaistīšanās pievienotā vērtība
 · Finanšu tirgi pēc savas būtības ir pārrobežu tirgi, un to pārrobežu raksturs arvien palielinās. To problēmu būtība, kuras konstatētas saistībā ar CVD pakalpojumiem un jo īpaši norēķiniem ES, galvenokārt ir saistīta ar pārrobežu darījumiem. Attiecīgi tādu korektīvu pasākumu efektivitāte, ko neatkarīgi un nekoordinēti īstenos atsevišķas dalībvalstis, būs ļoti zema pārrobežu kontekstā · CVD sistēmiskais raksturs un to arvien pieaugošās savstarpējās saiknes Eiropā rada nepieciešamību koordinēt rīcību · Saistītos aspektus aptver esošais acquis communautaire, t. i., finanšu nodrošinājuma līgumu direktīva, norēķinu galīguma direktīva, finanšu instrumentu tirgus direktīva, kapitāla prasību direktīva, kā arī iespējamā nākotnes vērtspapīru likuma direktīva. Ikviens jauns priekšlikums perfekti jāsasaista ar minētajiem ES pasākumiem. Vislabāk to var panākt kopīgiem spēkiem
 1.5.3.
 Līdzīgas līdzšinējās pieredzes rezultātā gūtās
 atziņas
 CVD
 ir svarīgas finanšu tirgu iestādes tāpēc, ka tie nodrošina gan vērtspapīru
 reģistrēšanu un glabāšanu, gan sistēmas, kuras nodrošina norēķinus par
 vērtspapīru darījumiem, kas nozīmē faktisku vērtspapīru piegādi pret skaidru
 naudu. Tādējādi CVD līdz ar tirdzniecības vietām, centrālajiem darījumu
 partneriem un darījumu reģistriem ir svarīgas finanšu tirgus infrastruktūras.
 Tirdzniecības vietu regulējumu nodrošina finanšu instrumentu tirgus direktīva,
 savukārt centrālo darījumu partneru un darījumu reģistru regulējums ES tiks
 nodrošināts, kad Eiropas Parlaments un Padome apstiprinās priekšlikumu par
 regulu attiecībā uz darījumiem ar atvasinātiem instrumentiem, centrālajiem
 darījumu partneriem un darījumu reģistriem un kad regula stāsies spēkā. Finanšu
 instrumentu tirgus direktīvu piemēro kopš 2007. gada novembra, tās
 piemērošanas rezultātā palielinājusies konkurence starp finanšu instrumentu
 tirdzniecības vietām, un ieguldītājiem ir lielākas iespējas izvēlēties
 pakalpojumu sniedzēju un pieejamos finanšu instrumentus.
 1.5.4.
 Saderība un iespējamā sinerģija ar citiem
 attiecīgajiem instrumentiem
 Noteikti
 aspekti jau ir aptverti esošajos Savienības tiesību aktos. Piemēram,
 vērtspapīru norēķinu sistēmas jau ir definētas Direktīvā 98/26/EK par
 norēķinu galīgumu maksājumu un vērtspapīru norēķinu sistēmās[28], bet Direktīvā 2004/39/EK
 paredzēti daži noteikumi par tirgus dalībnieku piekļuvi izvēlētajai vērtspapīru
 norēķinu sistēmai. Citi jautājumi ir aptverti Komisijas priekšlikumos.
 Piemēram, Komisijas priekšlikumos par īsās pozīcijas pārdošanu un dažiem
 kredītsaistību nepildīšanas mijmaiņas darījumu aspektiem arī aplūkota norēķinu
 disciplīna saistībā ar dažām finanšu instrumentu kategorijām, un Komisijas
 priekšlikumā par darījumiem ar atvasinātiem instrumentiem, centrālajiem
 darījumu partneriem un darījumu reģistriem ir noteikumi par tīrvērti, kas ir ar
 norēķinu cieši saistīts process. Ierosinātā regula atbilst šiem Savienības
 dokumentiem.
 1.6.
 Ilgums un finansiālā ietekme
 ̈ Ierobežota ilguma
 priekšlikums/iniciatīva
 –
 ̈ Priekšlikuma/iniciatīvas darbības laiks: [DD.MM.]GGGG.–[DD.MM.]GGGG.
 –
 ̈ Finansiālā ietekme: GGGG.–GGGG.
 ý Neierobežota ilguma
 priekšlikums/iniciatīva
 –
 īstenošana ar uzsākšanas periodu no 2013. līdz
 2015. gadam,
 –
 pēc kura turpinās normāla darbība.
 1.7.
 Paredzētie pārvaldības veidi[29]
 ̈ Komisijas īstenota centralizēta tieša
 pārvaldība
 ̈ Centralizēta netieša pārvaldība, izpildes uzdevumus deleģējot:
 –
 ̈ izpildaģentūrām
 –
 ý kopienu izveidotām struktūrām[30]
 –
 ̈ valstu publiskā sektora struktūrām vai struktūrām, kas veic valsts
 pārvaldes uzdevumus
 –
 ̈ personām, kurām ir uzticēts veikt īpašas darbības saskaņā
 ar Līguma par Eiropas Savienību V sadaļu un kuras ir noteiktas
 attiecīgā pamataktā saskaņā ar Finanšu regulas 49. pantu
 ̈ Dalīta pārvaldība
 kopā ar dalībvalstīm
 ̈ Decentralizēta pārvaldība kopā ar trešām valstīm
 ̈ Pārvaldība kopā ar
 starptautiskām organizācijām (precizēt)
 Ja norādīti vairāki
 pārvaldības veidi, sniedziet papildu informāciju iedaļā "Piezīmes".
 Piezīmes
 -
 2.
 PĀRVALDĪBAS PASĀKUMI
 2.1.
 Uzraudzības un ziņošanas noteikumi
 Norādīt periodiskumu
 un nosacījumus.
 Regulas,
 ar ko izveido Eiropas Vērtspapīru un tirgu iestādi (EVTI), projekta
 81. pantā noteikts, ka jānovērtē iestādes darbībā iegūtā pieredze trīs
 gadu laikā pēc tās darbības sākšanas. Tāpēc Komisija publicēs vispārīgu
 pārskatu, ko nosūtīs Eiropas Parlamentam un Padomei.
 2.2.
 Pārvaldības un kontroles sistēma
 2.2.1.
 Apzinātie riski
 Izstrādātajam priekšlikumam par reformām ES finanšu uzraudzības sistēmā ir veikts ietekmes novērtējums, ko pievieno priekšlikumam regulām, ar kurām izveido Eiropas Banku iestādi, Eiropas Apdrošināšanas un fondēto pensiju iestādi un Eiropas Vērtspapīru un tirgu iestādi. Šajā priekšlikumā EVTI paredzēti papildu resursi, kas nepieciešami, lai EVTI varētu izmantot savu kompetenci un īpaši savu lomu, lai: · Nodrošinātu saskaņotu un labāku režīmu norēķinu disciplīnai, nodrošinot konsekventu uzraudzību un ziņošanu par neveiktiem norēķiniem un izstrādājot standartu projektu pasākumiem neveiktu norēķinu nepieļaušanai un saistīto problēmu risināšanai · Nodrošinātu saskaņotus un koordinētus noteikumus piemērošanai CVD, izstrādājot standartu projektu · Pastiprinātu un nodrošinātu konsekventu valstu regulatoru pilnvaru piemērošanu par sadarbību starp iestādēm, un izstrādātu standartu projektu, kurā precizētu atļaujas saņemšanai paredzētā pieteikuma saturu un informāciju, kāda sniedzama kompetentajām iestādēm un ar kādu apmainās iestādes uzraudzības vajadzībām · Nodrošinātu koordinētus un saskaņotus nosacījumus piekļuvei, ko piešķir trešo valstu uzņēmumiem · Nodrošinātu saskaņotus un koordinētus noteikumus par piekļuvi CVD dalībniekiem, emitentiem un citiem CVD, starp CVD un citām tirgus infrastruktūrām Bez šiem resursiem nevar nodrošināt savlaicīgu un efektīvu EVTI lomas izpildi.
 2.2.2.
 Paredzētie kontroles veidi
 EVTI
 regulā izveidotās pārvaldības un kontroles sistēmas piemēros arī attiecībā uz
 EVTI lomu saskaņā ar šo priekšlikumu.
 Komisija
 pieņems lēmumu par EVTI darbības rezultātu novērtēšanas rādītāju galīgo kopumu
 tad, kad tiks veikta pirmā noteiktā novērtēšana. Veicot galīgo novērtēšanu,
 kvantitatīvie rādītāji būs tikpat būtiski kā konsultācijās apkopotie
 kvalitatīvie rādītāji. Novērtēšanu veic atkārtoti ik pēc trijiem gadiem.
 2.3.
 Krāpšanas un pārkāpumu apkarošanas pasākumi
 Norādīt esošos vai
 plānotos novēršanas un aizsardzības pasākumus.
 Krāpšanas,
 korupcijas un citu nelikumīgu darbību apkarošanai EVTI bez ierobežojumiem
 piemēro Eiropas Parlamenta un Padomes 1999. gada 25. maija
 Regulu (EK) Nr. 1073/1999 par izmeklēšanu, ko veic Eiropas Birojs
 krāpšanas apkarošanai (OLAF).
 EVTI
 pievienojas Eiropas Parlamenta, Eiropas Savienības Padomes un Eiropas Kopienu
 Komisijas 1999. gada 25. maija Iestāžu nolīgumam par iekšējo
 izmeklēšanu, ko veic Eiropas Birojs krāpšanas apkarošanai, un tā nekavējoties
 izdod attiecīgus noteikumus, kas attiecas uz visu EVTI personālu.
 Lēmumi
 par finansējumu un nolīgumi, kā arī no tiem izrietošie īstenošanas pasākumi
 skaidri nosaka, ka Revīzijas palāta un OLAF nepieciešamības gadījumā var
 veikt EVTI izmaksāto līdzekļu saņēmēju, kā arī par šo līdzekļu sadali atbildīgā
 personāla klātienes pārbaudes.
 3.
 PRIEKŠLIKUMA/INICIATĪVAS PAREDZAMĀ FINANSIĀLĀ IETEKME
 3.1.
 Attiecīgās ietekmētās daudzgadu finanšu shēmas
 izdevumu kategorijas un budžeta izdevumu pozīcijas
 · Esošās budžeta izdevumu pozīcijas
 Sarindotas pa daudzgadu finanšu shēmas izdevumu
 kategorijām un budžeta pozīcijām.
 Daudzgadu finanšu shēmas izdevumu kategorija || Budžeta pozīcija || Izdevumu veids || Iemaksas
 Daudzums [Apraksts........................................] || dif./nedif. ([31]) || no EBTA[32] valstīm || no kandidāt- valstīm[33] || no trešām valstīm || atbilstīgi Finanšu regulas 18. panta 1. punkta aa) apakšpunktam
 || 12.0404.01 [EVTI subsīdija saskaņā ar 1. un 2. sadaļu (Personāla un administratīvie izdevumi)] || Dif. || JĀ || NĒ || NĒ || NĒ
 · No jauna veidojamās budžeta pozīcijas
 Sarindotas pa daudzgadu finanšu shēmas izdevumu
 kategorijām un budžeta pozīcijām.
 -
 3.2.
 Paredzamā ietekme uz izdevumiem
 3.2.1.
 Paredzamās ietekmes uz izdevumiem kopsavilkums
 Miljonos EUR (3 zīmes aiz komata)
 Daudzgadu finanšu shēmas izdevumu kategorija: || 1A || Konkurētspēja izaugsmei un nodarbinātībai
 . MARKT ĢD || || || 2013. gads[34] || 2014. gads || 2015. gads || || || KOPĀ
  Darbības apropriācijas || || || || || || || ||
 12.0404.01 || Saistības || (1) || 0,385 || 0,354 || 0,354 || || || || || 1,093
 Maksājumi || (2) || 0,385 || 0,354 || 0,354 || || || || || 1,093
 Administratīvās apropriācijas, kas tiek finansētas no konkrētu programmu piešķīrumiem[35] || || || || || || || ||
 Budžeta pozīcijas numurs || || (3) || || || || || || || ||
 KOPĀ — MARKT ĢD apropriācijas || Saistības || =1+1a +3 || 0,385 || 0,354 || 0,354 || || || || || 1,093
 Maksājumi || =2+2a+3 || 0,385 || 0,354 || 0,354 || || || || || 1,093
  KOPĀ — darbības apropriācijas || Saistības || (4) || 0,385 || 0,354 || 0,354 || || || || || 1,093
 Maksājumi || (5) || 0,385 || 0,354 || 0,354 || || || || || 1,093
  KOPĀ — Administratīvās apropriācijas, kas tiek finansētas no konkrētu programmu piešķīrumiem || (6) || || || || || || || ||
 KOPĀ — apropriācijas saskaņā ar daudzgadu finanšu shēmas 1.A izdevumu kategoriju || Saistības || =4+ 6 || 0,385 || 0,354 || 0,354 || || || || || 1,093
 Maksājumi || =5+ 6 || 0,385 || 0,354 || 0,354 || || || || || 1,093
 Piezīmes
 Minētās darbības apropriācijas ir saistītas ar
 īpašiem uzdevumiem, kas EVTI uzticēti saskaņā ar priekšlikumu:
 1) Uzdevumi saistībā ar norēķinu disciplīnu
 (divi regulatīvi standarti, viens norādījumu kopums un uzdevumi saistībā ar
 reģistra lomas pildīšanu)
 Šo pasākumu mērķis ir ieviest konsekventu
 kārtību neveiktu norēķinu uzraudzībai un ziņošanai un samazināt neveiktu
 norēķinu skaitu, ieviešot stingrus preventīvus un soda pasākumus.
 EVTI būs jāizstrādā divi regulatīvu tehnisko
 standartu projekti par pasākumiem neveiktu norēķinu nepieļaušanai, uzraudzības
 instrumentiem iespējamu neveiktu norēķinu noteikšanai, pasākumiem neveiktu
 norēķinu radīto problēmu risināšanai un sīkāku informāciju par uzraudzības un
 ziņošanas sistēmu saistībā ar neveiktiem norēķiniem.
 EVTI būs arī jāizdod norādījumi iestādēm, lai
 nodrošinātu konsekventu un efektīvu pasākumu izpildi neveiktu norēķinu
 nepieļaušanai un ar tiem saistīto problēmu risināšanai.
 EVTI no kompetentajām iestādēm saņems attiecīgos
 datus par neveiktiem norēķiniem.
 2) Uzdevumi saistībā ar atļauju izsniegšanu CVD
 un CVD uzraudzību (trīs regulatīvi standarti, četri īstenošanas standarti,
 viens norādījumu kopums, uzdevumi saistībā ar reģistra lomas pildīšanu un
 pastāvīgi uzdevumi)
 Šo pasākumu mērķis ir ieviest konsekventu
 sistēmu atļauju piešķiršanai CVD un CVD uzraudzībai un palielināt iestāžu
 sadarbību. Tas, cita starpā, samazinās regulatīvo slogu CVD, kuri veic
 pārrobežu darbības.
 EVTI būs jāizstrādā trīs regulatīvu tehnisko
 standartu projekti un četri īstenošanas tehnisko standartu projekti par
 pieteikuma saturu atļaujas saņemšanai, informāciju, kāda CVD jāsniedz
 kompetentajām iestādēm, informācijas apmaiņu starp iestādēm uzraudzības
 vajadzībām un sadarbību starp izcelsmes un uzņēmējas valsts iestādēm.
 EVTI būs arī jāizdod norādījumi iestādēm, lai
 nodrošinātu konsekventu un efektīvu iestāžu sadarbību, veicot dažādus
 novērtējumus, kas nepieciešami šīs regulas piemērošanai.
 EVTI būs jāuztur sīki izstrādāts reģistrs par CVD
 darbībām Savienībā, norādot to CVD nosaukumus, kuriem piešķirta atļauja, un to
 vērtspapīru norēķinu sistēmu nosaukumus, kuras šādi CVD pārvalda, sniegtos
 pakalpojumus, atbildīgās iestādes, trešo valstu CVD u. c. informāciju.
 EVTI būs svarīga loma saistībā ar tādiem CVD ārpus
 ES, kuri plāno atvērt filiāli vai sniegt pakalpojumus, neatverot filiāli
 Savienībā, vai izveidot saikni ar CVD Savienībā. EVTI būs jānovērtē, vai uz
 šādiem CVD to izcelsmes valstīs attiecas faktiskas prasības par atļauju
 izsniegšanu un uzraudzību, un būs jāslēdz sadarbības līgumi ar šo valstu
 kompetentajām iestādēm.
 EVTI būs arī vairāki citi pastāvīgi uzdevumi,
 tostarp veikt intervences nesaskaņu gadījumā starp izcelsmes un uzņēmējas
 valsts iestādēm un saņemt informāciju ārkārtējās situācijās.
 3) Uzdevumi saistībā ar prasībām CVD (astoņi
 regulatīvi standarti, divi īstenošanas standarti, viens norādījumu kopums,
 pastāvīgi uzdevumi)
 Šo pasākumu mērķis ir ieviest konsekventas
 prasības CVD attiecībā uz organizatorisko struktūru un pārvaldības jautājumiem,
 darījumu veikšanu, pakalpojumiem un uz konsultatīvu uzraudzību balstītu
 sistēmu. Tādējādi tiks izveidota drošāka vide CVD pakalpojumiem un atkārtoti samazināts
 regulatīvais slogs CVD, kuri veic pārrobežu darbības.
 EVTI būs jāizstrādā astoņi regulatīvu tehnisko
 standartu projekti un divi īstenošanas tehnisko standartu projekti, lai
 precizētu sīkāku informāciju par vairākām regulatīvām prasībām CVD, jo īpaši
 saistībā ar organizatorisko struktūru, grāmatojumu turēšanu, piekļuvi
 dalībniekiem, vērtspapīru kontu saskaņošanu, vērtspapīru kontu nošķiršanu,
 norēķinu galīgumu, darbības risku mazināšanu, kapitāla prasībām un CVD saiknēm.
 EVTI būs jāizdod norādījumi par CVD noteikumiem un
 procedūrām dalībnieku saistību nepildīšanas pārvaldīšanai.
 EVTI būs arī pastāvīgi uzdevumi, kas izriet no tā
 pilnvarām veikt intervences nesaskaņu gadījumos starp iestādēm saistībā ar
 dalībnieku piekļuvi CVD.
 4) Uzdevumi saistībā ar piekļuves prasībām
 (trīs īstenošanas standarti, pastāvīgi uzdevumi)
 Šo pasākumu mērķis ir palielināt efektivitāti,
 ļaujot emitentiem un ieguldītājiem piekļūt izvēlētajam CVD.
 EVTI būs jāizstrādā trīs īstenošanas tehnisko
 standartu projekti saistībā ar procedūru emitentu piekļuvei CVD, CVD
 savstarpējo piekļuvi un CVD un citu tirgus infrastruktūru savstarpējo piekļuvi.
 EVTI būs arī pastāvīgi uzdevumi, kas izriet no tās
 pilnvarām iejaukties nesaskaņu gadījumā starp iestādēm saistībā ar piekļuvi.
 5) Uzdevumi saistībā ar priekšlikuma uzraudzību
 un novērtēšanu (divi ziņojumi gadā)
 EVTI būs jāsagatavo divi ziņojumi gadā: viens par
 norēķinu efektivitāti katrā ES tirgū, pamatojoties uz tirgus dalībnieku
 standarta ziņojumiem par neveiktiem norēķiniem, un otrs — lai novērtētu, vai
 pārrobežu darbība palielinās, pamatojoties uz EVTI reģistra datiem.
 Daudzgadu finanšu shēmas izdevumu kategorija: || 5 || "Administratīvie izdevumi"
 Miljonos EUR (3 zīmes aiz komata)
 || || || 2013. gads || 2014. gads || 2015. gads || || || KOPĀ
 . MARKT ĢD ||
  Cilvēkresursi || 0 || 0 || 0 || || || || ||
  Citi administratīvie izdevumi || 0 || 0 || 0 || || || || ||
 KOPĀ — MARKT ĢD || Apropriācijas || 0 || 0 || 0 || || || || ||
 KOPĀ — apropriācijas saskaņā ar daudzgadu finanšu shēmas 5. izdevumu kategoriju || (Saistību summa kopā = maksājumu summa kopā) || 0 || 0 || 0 || || || || ||
 Miljonos EUR (3 zīmes aiz komata)
 || || || 2013. gads [36] || 2014. gads || 2015. gads || || || KOPĀ
 KOPĀ — apropriācijas saskaņā ar daudzgadu finanšu shēmas 1.–5. izdevumu kategoriju || Saistības || 0,385 || 0,354 || 0,354 || || || || || 1,093
 Maksājumi || 0,385 || 0,354 || 0,354 || || || || || 1,093
 3.2.2.
 Paredzamā ietekme uz darbības apropriācijām
 –
 ̈ Priekšlikums/iniciatīva neparedz darbības apropriāciju izmantošanu
 –
 ý Priekšlikums/iniciatīva paredz darbības apropriāciju izmantošanu šādā
 veidā:
 Priekšlikuma konkrētie mērķi ir noteikti
 1.4.2. punktā. Tie tiks panākti, izmantojot ierosinātos tiesību aktu
 pasākumus, kurus īstenos valstu līmenī, un iesaistot EVTI. Kaut gan nav
 iespējams attiecināt konkrētus skaitliskus rezultātus uz katru darbības mērķi,
 EVTI loma un ieguldījums priekšlikuma mērķu sasniegšanā sīkāk aprakstīti
 3.2.1. iedaļā.
 3.2.3.
 Paredzamā ietekme uz administratīvajām
 apropriācijām
 3.2.3.1.
 Kopsavilkums
 –
 ý Priekšlikums/iniciatīva neparedz administratīvo apropriāciju
 izmantošanu
 –
 ̈ Priekšlikums/iniciatīva paredz administratīvo apropriāciju
 izmantošanu šādā veidā:
 3.2.3.2.
 Paredzamās cilvēkresursu vajadzības
 –
 ý Priekšlikums/iniciatīva neparedz cilvēkresursu izmantošanu
 –
 ̈ Priekšlikums/iniciatīva paredz cilvēkresursu izmantošanu šādā veidā:
 Piezīmes
 Šim priekšlikumam nav vajadzīgi papildu
 cilvēkresursi un administratīvie resursi MARKT ĢD. Tiks turpināts izmantot
 pašreiz saskaņā ar Direktīvu 1997/9/EK izmantotos resursus.
 3.2.4.
 Saderība ar kārtējo daudzgadu finanšu shēmu
 –
 ̈ Priekšlikums/iniciatīva atbilst kārtējai daudzgadu finanšu shēmai.
 –
 ý Pieņemot priekšlikumu/iniciatīvu, jāpārplāno attiecīgā kategorija
 daudzgadu finanšu shēmā.
 Priekšlikumā paredzēti papildu uzdevumi EVTI. Tam būs
 nepieciešami papildu resursi saskaņā ar budžeta pozīciju 12.0404.
 –
 ̈ Pieņemot priekšlikumu/iniciatīvu, jāpiemēro elastības instruments vai
 jāpārskata daudzgadu finanšu shēma[37].
 3.2.5.
 Trešo personu iemaksas
 –
 ̈ Priekšlikums/iniciatīva neparedz trešo personu līdzfinansējumu
 –
 ý Priekšlikums/iniciatīva paredz šādu līdzfinansējumu:
 Apropriācijas miljonos EUR (3 zīmes aiz komata)
 || 2013. gads || 2014. gads || 2015. gads || || || Kopā
 Dalībvalstis, izmantojot ES valstu uzraudzības iestādes * || 0,577 || 0,531 || 0,531 || || || || || 1,639
 KOPĀ — Līdzfinansējuma apropriācijas || 0,577 || 0,531 || 0,531 || || || || || 1,639
 * Pieņēmums balstīts
 uz pašreizējo finansēšanas mehānismu EVTI regulā (dalībvalstis 60 %,
 Kopiena 40 %).
 3.3.
 Paredzamā ietekme uz ieņēmumiem
 –
 ý Priekšlikums/iniciatīva finansiāli neietekmē ieņēmumus.
 –
 ̈ Priekšlikums/iniciatīva finansiāli ietekmē:
 –
 ̈ pašu resursus
 –
 ̈ dažādus ieņēmumus
 Tiesību akta finanšu pārskata pielikums
 saistībā ar priekšlikumu par Eiropas Parlamenta un Padomes regulu par
 vērtspapīru norēķinu uzlabošanu Eiropas Savienībā, centrālajiem vērtspapīru
 depozitārijiem (CVD) un grozījumiem Direktīvā 98/26/EK
 Izmaksas saistībā ar EVTI veicamajiem
 uzdevumiem ir aprēķinātas attiecībā uz personāla izdevumiem (1. sadaļa)
 atbilstoši izmaksu kategorijām Komisijai iesniegtajā EVTI 2012. gada
 budžeta projektā.
 Komisijas priekšlikumā ietverti noteikumi EVTI
 izstrādāt 13 regulatīvus tehniskos standartus un deviņus īstenošanas
 tehniskos standartus, kam būtu jānodrošina, lai pēc būtības izteikti tehniski
 standarti tiktu konsekventi īstenoti visā ES. Turklāt EVTI būs arī jāizstrādā
 trīs norādījumi, kuru mērķis galvenokārt ir nodrošināt efektīvu iestāžu
 sadarbību, un jāsagatavo divi ziņojumi gadā, lai uzraudzītu un novērtētu
 regulas efektivitāti, turklāt EVTI turēs CVD reģistru, un tai būs vairāki citi
 pastāvīgi uzdevumi.
 Attiecībā uz laika plānu pieņem, ka regula
 stāsies spēkā 2013. gada sākumā, tāpēc papildu resursi EVTI būs
 nepieciešami, sākot ar 2013. gadu. Nepieciešamība pēc papildu darbiniekiem
 noteikta tikai saistībā ar EVTI gatavotiem tehniskajiem standartiem,
 norādījumiem un ziņojumiem, un pieņem, ka EVTI var veikt citus pastāvīgos
 uzdevumus, piemēram, saistībā ar ārpus ES esošu CVD atzīšanu un starpniecību
 starp iestādēm, izmantojot esošos darbiniekus. Attiecībā uz amata vietām jaunu
 tehnisko standartu sekmīgai un savlaicīgai iesniegšanai jo īpaši būs vajadzīgi
 papildu darbinieki, kas atbild par politiku, juridiskajiem jautājumiem un
 ietekmes novērtējumu.
 Novērtējot ietekmi uz vairākiem pilnslodzes
 ekvivalentiem, kas nepieciešami tehnisko standartu, norādījumu un ziņojumu
 sagatavošanai, tika izmantoti šādi pieņēmumi:
 · viens darbinieks sagatavo vidēji piecus tehnisko standartu projektus
 gadā, un tas pats darbinieks var izstrādāt attiecīgo norādījumu vai ziņojumu
 projektu. Tas nozīmē, ka nepieciešami četri darbinieki;
 · iepriekšminētajiem tehniskajiem standartiem nepieciešams viens
 darbinieks ietekmes novērtējumam;
 · iepriekšminētajiem tehniskajiem standartiem un norādījumiem
 nepieciešams viens jurists.
 Tas nozīmē, ka, sākot ar 2013. gadu, būs
 nepieciešami seši pilnslodzes ekvivalenti.
 Tika pieņemts, ka pilnslodzes ekvivalentu
 skaita palielinājums tiks saglabāts 2014. un 2015. gadā, jo standarti,
 visdrīzāk, tiks pabeigti tikai 2014. gadā un grozījumi tajos var būt
 jāveic 2015. gadā.
 Citi pieņēmumi:
 · pamatojoties uz pilnslodzes ekvivalentu sadalījumu 2012. budžeta
 projektā, paredzēts, ka papildu seši pilnslodzes ekvivalenti būs 4 pagaidu
 darbinieki (74 %), viens valstu norīkots eksperts (16 %) un viens
 līgumdarbinieks (10 %);
 · vidējo gada algas izmaksu pamatā dažādām personāla kategorijām ir BUDG
 ĢD norādes;
 · algu aprēķina koeficients Parīzē ir 1,27;
 · pieņem, ka apmācību izmaksas vienam pilnslodzes ekvivalentam ir EUR 1000
 gadā;
 · struktūru izmaksas, kas ir EUR 10 000, aplēstas, balstoties
 uz 2012. gada budžeta projektu katrai struktūrai vienam darbiniekam;
 · ar darbinieku pieņemšanu saistītās izmaksas (ceļošana, viesnīca, ārstu
 pārbaudes, iekārtošanās un citi pabalsti, pārcelšanās izmaksas u. c.) ir
 EUR 12 700, kas aprēķinātas, balstoties uz 2012. gada budžeta
 projektu vienam jaunam darbiniekam.
 Vajadzīgā budžeta palielinājuma nākamajiem
 trim gadiem aprēķina metode ir detalizētāk atspoguļota turpmāk tabulā. Aprēķinā
 atspoguļots tas, ka Kopienas budžets finansē 40 % no izmaksām.
 Izmaksu veids || Aprēķins || Summa (tūkstošos)
 || || 2013 || 2014 || 2015 || Kopā
 || || || || ||
 1. sadaļa: Personāla izdevumi || || || || ||
 || || || || ||
 11. Algas un piemaksas || || || || ||
 - pagaidu darbiniekiem || =4*127*1,27 || 645 || 645 || 645 || 1,935
 - valstu norīkotiem ekspertiem || =1*73*1,27 || 93 || 93 || 93 || 278
 - līgumdarbiniekiem || =1*64*1,27 || 81 || 81 || 81 || 244
 || || || || ||
 12. Izmaksas saistībā ar pieņemšanu darbā || =6*12,7 || 76 || || || 76
 || || || || ||
 13. Komandējumu izdevumi || =6*10 || 60 || 60 || 60 || 180
 || || || || ||
 15. Apmācības || =6*1 || 6 || 6 || 6 || 18
 || || || || ||
 1. sadaļa kopā: Personāla izdevumi || || 961 || 885 || 885 || 2,732
 || || || || ||
 No tiem Kopienas ieguldījums (40 %) || || 385 || 354 || 354 || 1,093
 No tiem dalībvalstu ieguldījums (60 %) || || 577 || 531 || 531 || 1,639
 Šajā tabulā attēlots piedāvātais plāns četru
 pagaidu aģentu amata vietu izveidošanai. Funkcijas grupa un pakāpe.
 Funkcijas grupa un pakāpe || Pagaidu amati
 ||
 AD 8 || 1
 AD 7 || 1
 AD 6 || 1
 AD 5 || 1
 ||
 Kopā AD || 4
 [1] OV L 166, 11.6.1998.,
 45. lpp.
 [2] OV L 145, 30.4.2004.,
 1. lpp.
 [3] OV L 166, 11.6.1998.,
 45. lpp.
 [4] OV L 177, 30.6.2006.,
 1. lpp.
 [5] COM(2010) 716, 8.12.2010.
 [6] OV C, , . lpp.
 [7] OV C, , . lpp.
 [8] OV L 166,
 11.6.1998., 45. lpp.
 [9] FSP dokuments "Sistēmiski
 svarīgu finanšu iestāžu radītā morālā kaitējuma samazināšana",
 2010. gada 20. oktobris.
 [10] Padomes 2911. sanāksmes
 secinājumi, ECOFIN, 2008. gada 2. decembris.
 [11] OV L 275, 25.10.2003.,
 32. lpp.
 [12] OV L 145, 30.4.2004.,
 1. lpp.
 [13] OV L 168, 27.6.2002, 43. lpp.
 [14] OV L 222, 14.8.1978.,
 11. lpp.
 [15] OV L 193, 18.7.1983.,
 1. lpp.
 [16] OV L 177, 30.6.2006.,
 1. lpp.
 [17] "Eiropas kodekss tīrvērtes
 un norēķinu veikšanai", ko 2006. gada 7. novembrī parakstīja
 Eiropas Vērtspapīru biržu federācija, Eiropas Tīrvērtes iestāžu asociācija un
 Eiropas Centrālo vērtspapīru depozitāriju asociācija.
 [18] OV L 281, 23.11.1995.,
 31. lpp.
 [19] OV L 8, 12.1.2001.,
 1. lpp.
 [20] OV L 331, 15.12.2010.,
 84. lpp.
 [21] OV L 331, 15.12.2010.,
 12. lpp.
 [22] OV L 55, 28.2.2011.,
 13. lpp.
 [23] OV L 331, 15.12.2010.,
 120. lpp.
 [24] OV L 177, 4.7.2008.,
 6. lpp.
 [25] OV L 191, 13.7.2001.,
 45. lpp.
 [26] ABM: uz darbību balstīta pāvaldība; ABB: uz darbību balstīta budžeta veidošana.
 [27] Kā paredzēts Finanšu regulas
 49. panta 6. punkta a) un b) apakšpunktā.
 [28] OV L 166, 11.6.1998.,
 45. lpp.
 [29] Skaidrojumus par pārvaldības
 veidiem un atsauces uz Finanšu regulu skatīt BudgWeb tīmekļa vietnē: http://www.cc.cec/budg/man/budgmanag/budgmanag_en.html
 [30] Kā paredzēts Finanšu regulas
 185. pantā.
 [31] Dif. = diferencētas apropriācijas
 / Nedif. = nediferencētas apropriācijas
 [32] EBTA: Eiropas Brīvās tirdzniecības asociācija.
 [33] Kandidātvalstis un attiecīgā gadījumā potenciālās
 kandidātvalstis no Rietumbalkāniem.
 [34] N. gads ir gads, kurā sāk īstenot
 priekšlikumu/iniciatīvu.
 [35] Tehniskais un/vai administratīvais atbalsts un ES
 programmu un/vai darbību īstenošanas atbalsta izdevumi (kādreizējās
 "BA" pozīcijas), netiešā pētniecība, tiešā pētniecība.
 [36] N. gads ir gads, kurā sāk īstenot
 priekšlikumu/iniciatīvu.
 [37] Skatīt Iestāžu nolīguma 19. un 24. punktu.